text:
Paha pa-tɩ faaa—Myanmar ɛjaɖɛ taa
“MƖLA sɛwa nɛ a-kʋnɖaa tɩɖɔɔ. Ɩtɩmnɩ hayɩm tʋ se etiyi tʋmɩyɛ tɩnaa ɛ-hayɩm taa.” (Luka 10:2) Yesu yɔɔdʋʋ tɔm tʋnɛ yɔ, pɩlakɩ ɛzɩ pɩnzɩ 2000 yɔ, ɛlɛ tɩmʋnɩ ɖeyi ɖeyi wɛtʋ ndʋ tɩ-taa Myanmar ɛjaɖɛ wɛ sɔnɔ yɔ. Ɛbɛ yɔɔ? Myanmar ɛjaɖɛ taa ɛyaa kpɛndɩ miiliyɔɔwaa 55, ɛlɛ ɛyaa 4200 ɖeke kɛnɩ Yehowa Aseɣɖe Tɩnaa mba posusuu tɔm peeɖe yɔ.
Paa mbʋ yɔ, Yehowa weyi ɛkɛ “hayɩm tʋ” yɔ, eseɣti ajɛɛ ndɩ ndɩ taa koobiya nɛ pakʋyɩ pɛ-tɛtʋ taa nɛ powolo Myanmar Aazii nɛ hadɛ kiŋ ɛjaɖɛ nɖɩ ɖɩ-taa se paɖʋ nesi fezuu taa kʋmtʋ tʋmɩyɛ. Ɛbɛ seɣti-wɛ nɛ pakʋyɩ pɛ-tɛ nɛ powolo peeɖe? Ɛbɛ sɩnɩ-wɛ nɛ papɩzɩ powolo peeɖe? Nɛ wazasɩ nzɩ pehiɣaa? Pɩ-tɔm ɖɩkaɣ yɔɔdʋʋ ñʋʋ kʋnɛ kɩ-taa.
“ƖKƆƆ PƖPƆZƲƲ-ÐƲ NƲMƆƲ LƖZƖYAA SAKƖYƐ!”
Pɩlakɩ pɩnzɩ cabɩ yɔ Japɔŋ tɛtʋ taa nʋmɔʋ lɩzɩyʋ weyi payaɣ se Kazuhiro yɔ, kʋdɔŋ kɩtɔlʋʋ kaakpa-ɩ. Powoni-i ɖɔkɔtɔ lɛ, ɖɔkɔtɔ heyi-i se ɛtaatasɩ lɔɔɖɩyɛ saʋ pɩnzɩ naalɛ. Peheyi-i mbʋ lɛ, pitibi-i yɔɔɔ. Peeɖe ɛpaɣzɩ ɛ-tɩ pɔzʋʋ se ɛzɩma ɛlakɩ nɛ ewolo nʋmɔʋ lɩzʋʋ tʋmɩyɛ nɖɩ ɛɛsɔɔlɩ kpem yɔ ɖɩ-yɔɔ? Peeɖe ɛtɩmnɩ Yehowa siŋŋ se ɛlɛ ɛsɩnɩ-ɩ nɛ ɛna nʋmɔʋ ŋgʋ kɩ-yɔɔ ɛtɩŋna nɛ ɛpɩzɩ nɛ ewolo nʋmɔʋ lɩzʋʋ tʋmɩyɛ yɔɔ yɔ.
Kazuhiro kɛdaa se: “Kʋdɔŋ ŋgʋ kɩkpa-m nɛ pɩla ɛzɩ fenaɣ mbʋ yɔ pʋwayɩ nɛ man-taabalʋ weyi ɛwɛ Myanmar yɔ ɛnɩɩ mbʋ pɩtalɩ-m yɔ lɛ, ɛya-m nɛ eheyi-m se: ‘Myanmar cɩnɛ lɛ, ɛyaa sakɩyɛ sʋʋ lɔɔɖa nɛ powoki ɖenɖe pɔsɔɔlaa yɔ, ye ŋkɔm cɩnɛ yɔ, pɩtɩcɛyɩ ña-maɣmaɣ ŋsaa ñɔ-lɔɔɖɩyɛ nɛ ŋwolo tɔm susuu.’ Peeɖe mɔnpɔzɩ ɖɔkɔtɔ se manpɩzɩɣ nɛ mowolo Myanmar yaa we? Pɩlabɩ-m piti, alɩwaatʋ ndʋ ɛlɛ cosi-m se: ‘Ñʋʋ taa fɩtɩyɩm kʋdɔmɩŋ tɛ fɛɖʋ nɔɔyʋ kaɣ lɩnʋʋ Myanmar se ɛkɔɔ Japɔŋ cɩnɛ sɔnɔ. Yele nɛ ɛkɔŋ lɛ, mowoni-ŋ ɛ-cɔlɔ. Manawa se ye kʋdɔŋ ŋgʋ kɩkɔm nɛ kɩkʋyɩnɩ-ŋ peeɖe yɔ, ɛkaɣ ñɔ-yɔɔ cɔnʋʋ camɩyɛ.’ Tɔm ndʋ ecosi-m mbʋ yɔ, tɩɩlabɩ-m ɛzɩ Yehowa maɣmaɣ wɛna nɛ ɛyɔɔdʋʋnɩ-m yɔ.”
Kpaagbaa mbʋ lɛ, Kazuhiro ma koobiya mba palakɩ tʋmɩyɛ Myanmar Ɛgbɛyɛ piliŋa taa yɔ takayaɣ nɛ eheyi-wɛ se ɛ nɛ ɛ-halʋ pɔsɔɔlaa se powolo Myanmar nɛ pala nʋmɔʋ lɩzʋʋ tʋmɩyɛ. Kɩyakɩŋ kagbanzɩ wayɩ lɛ, ɛgbɛyɛ cosi-wɛ se “Ɩkɔɔ pɩpɔzʋʋ-ɖʋ nʋmɔʋ lɩzɩyaa sakɩyɛ!” Kazuhiro nɛ ɛ-halʋ Mari pɛpɛdɩ pɔ-lɔɔɖa naalɛ wena paawɛna yɔ, nɛ palabɩnɩ nʋmɔʋ ɖɔm takayɩsɩ. Sɔnɔ pɛwɛɛ panɩɣ leleŋ siŋŋ ndamaa kʋnʋŋ ɛgbɛyɛ cikpeɖe nɖɩ ɖɩwɛ Mandalay yɔ ɖɩ-taa. Kazuhiro yɔɔdaa se “Mbʋ pɩtalɩ-m yɔ, piyeba nɛ tisuu mbʋ ɖɩɩwɛnɩ tɔm ndʋ Yehowa yɔɔdɩ Keɣa 36:5 taa yɔ pɩɖaɣnɩ cɛyɩsʋʋ. Mayaɣ ŋga kɔyɔɔdʋʋ se: ‘Pɛɖɩ ña-tɩ [Yehowa] tɛɛ, yele ña-tɩ nɛ ɩ ɛ-maɣmaɣ ɛlabɩna.’”
YEHOWA TƲLƖ-ÐƲ NƲMƆƲ
Pɩnaɣ 2014 taa Yehowa Aseɣɖe Tɩnaa mba pɛwɛ Myanmar yɔ, pɩɩkɛnɩ-wɛ taa leleŋ siŋŋ se paha-wɛ waɖɛ se pala ŋgee kigbeɣluu sɔsɔʋ. Ɛyaa sakɩyɛ kaalɩnɩ ajɛɛ ndɩ ndɩ taa nɛ powolo kigbeɣluu ŋgʋ. Pa-taa weyi ɛɛlɩnɩ Etaazuunii nɛ payaɣ-ɩ se Monique nɛ ɛɛwɛnɩ ɛzɩ pɩnzɩ 35 mbʋ yɔ ɛyɔɔdaa se: “Ðɩlɩnɩ kigbeɣluu ŋgʋ nɛ ɖɩpɩsɩ lɛ, mantɩmnɩ Yehowa se ɛsɩnɩ-m nɛ mɛnkpɛzɩ nɩŋgbaŋaɣ naalɛ ñɩŋga ŋga pɩɩpɔzaa se mɛnkpɛzɩ me-wezuu caɣʋ taa yɔ. Pɩtasɩ lɛ, meheyi ma-lʋlɩyaa fezuu taa kaɖʋsɩ nzɩ maawɛna yɔ sɩ-tɔm. Ða-tɩŋa ɖɩɩnawa se pɩwɛɛ se manpɩsɩ Myanmar, ɛlɛ pɩɩpɔzɩ-ɖʋ alɩwaatʋ nɛ adɩma sakɩyɛ pʋcɔ nɛ mɔnkɔɔ mantalɩ man-kaɖʋwa ŋga.” Monique heyiɣ-ɖʋ mbʋ pʋyɔɔ ɛlabɩ mbʋ yɔ.
“Yesu kaaheyi ɛ-tɔmkpɛlɩkɩyaa se ye nɔɔyʋ ɛsɔɔlɩ ‘kuduyuu maʋ yɔ, pɩcɛyaa se ɛtʋʋzɩ ki-liidiye’ nɛ pʋcɔ. Pʋyɔɔ lɛ, mɔnpɔzɩ man-tɩ se: ‘Manpɩzɩɣ nɛ mɛwɛnɩ liidiye nɖɩ pɩpɔzʋʋ-m nɛ pʋcɔ nɛ manpɩzɩ mowolo Myanmar peeɖe yɔ? Manpɩzɩɣ nɛ mɔncɔnɩ man-tɩ yɔɔ peeɖe paa maalakɩ tʋmɩyɛ nɖɩ ɖɩmʋʋ alɩwaatʋ sakɩyɛ yɔ?’” Ɛyɔɔdaa se: “Toovenim lɛ, liidiye nɖɩ maawɛna yɔ, ɖɩtaapɩzɩɣ se ɖiwoni-m ɛjaɖɛ nɖɩ ɖɩ-taa.” Ye mbʋ, ɛzɩma ɛlaba nɛ ɛpɩzɩ ewolo ɖɩ-taa pʋwayɩ?—Luka 14:28.
Monique kɛdaa se: “Kɩyakʋ nakʋyʋ man-tʋmɩyɛ ñʋʋdʋ heyi-m se ɛnʋ caɣ se ɛna-m. Ɛyɔɔdɩ mbʋ lɛ, man-taa paɣzɩ wɩʋ mbʋ pʋyɔɔ yɔ, mamaɣzaɣ se ɛcaɣ ɛɖɔɔnɩ-m tʋmɩyɛ taa. Ɛlɛ pɩɖɩɣzɩ-m se ma-ñʋʋdʋ ya-m se ɛsamɩ-m tʋmɩyɛ kɩbanɖɛ nɖɩ malakɩ yɔ ɖɩ-yɔɔ. Eheyi-m se ɛnʋ labɩ lɩmaɣza se esuyuu-m liidiye, nɛ liidiye nɖɩ ɛɛɖʋwa se esuyuu-m yɔ, nɖɩ ɖeyi ɖeyi pɩɩpɔzɩ-m alɩwaatʋ ndʋ tɩ-taa se manpɩzɩ nɛ mɔncɔnɩ liidiye kɩcɛyɩm mbʋ pɩ-taa maawɛ alɩwaatʋ ndʋ tɩ-taa yɔ pi-ɖeɖe!”
Décembre 2014 Monique paɣzɩ nʋmɔʋ lɩzɩyʋ tʋmɩyɛ Myanmar nɛ eɖiɣni-ɖɩ labʋ halɩ nɛ sɔnɔ. Ɛzɩma ɛha ɛ-tɩ se ɛɖʋ nesi ɖenɖe pɩpɔzʋʋ tɔm susuyaa yɔ, ekpiɖiɣ lɩmaɣzɩyɛ nɖɩ ɖɩ-yɔɔ yaa we? Ɛyɔɔdaa se: “Man-taa wɛ leleŋ pɩdɩɩfɛyɩ se mɔnkɔm cɩnɛ. Lɛɛlɛɛyɔ mɛwɛnɩ Bibl kpɛlɩkɩyaa naadozo. Pa-taa lɛlʋ wɛnɩ pɩnzɩ 67. Paa ɛzɩmtaa, ɛsɛɣ-m nɛ amʋʋya nɛ ɛlakɩ-m atuu. Ɛkpɛlɩkaa nɛ ɛtɩlɩ se Ɛsɔ hɩɖɛ lɛ Yehowa lɛ, pɩla ɛ-yɔɔ tʋmɩyɛ siŋŋ nɛ etisi ɛsɩtɛɣlɩm. Ɛyɔɔdaa se: ‘Ðooo palʋlʋʋ-m yɔ, sɔnɔ manɩɣ se payaɣ Ɛsɔ se Yehowa. Ŋpɩzaɣ se ŋkɛ man-pɩɣa, ɛlɛ sɔnɔ ŋwɩlɩ-m tɔm kɩcɛyɩtʋ ndʋ mantɩnɩɩ-tʋ ɖoli kaaʋ yɔ.’ Ɛyɔɔdɩ mbʋ lɛ, ma ɖɔɖɔ mɛ-ɛsɩtɛɣlɩm paɣzɩ tibu. Kɩɖaʋ kʋnɛ kɩwɩlɩɣ kpayɩ kpayɩ se ye ɖɩha ɖa-tɩ nɛ ɖɩlakɩ fezuu taa tʋma ɖenɖe tɔm susuyaa tɩɖɔɔ yɔ, pɩhaɣ-ɖʋ taa leleŋ nɛ koboyaɣ siŋŋ.” Pitileɖi yɔ paha waɖɛ Monique se ewolo Kewiyaɣ tɔm susuyaa sukuli.
Mbʋ piseɣti lalaa nɛ powolo Myanmar yɔ lɛ, tɔm ndʋ Annuaire des Témoins de Jéhovah 2013 kɛdaa pɩlɩɩnɩ ɛjaɖɛ nɖɩ ɖɩ-yɔɔ yɔ. Koobu halɩñɩnʋ Li ñɛwɛ Aazii nɛ hadɛ kiŋ hɔɔlʋʋ ŋgʋ kɩ-taa. Ɛlakaɣ tʋmɩyɛ nɖɩ ɖɩkpakaɣ ɛ-alɩwaatʋ kpeekpe yɔ, ɛlɛ tɔm ndʋ Annuaire ŋgʋ kɩyɔɔdaa yɔ, tiyeba nɛ ɛpaɣzɩ lɩmaɣza labʋ se ewoki Myanmar nɛ ɛɖʋ nesi. Ɛyɔɔdaa se: “Pɩnaɣ 2014 taa alɩwaatʋ ndʋ maawobi ŋgee kigbeɣluu sɔsɔʋ Yangon yɔ, mankatɩ abalʋ nɔɔyʋ nɛ ɛ-halʋ mba paaha pa-tɩ nɛ paɖʋʋ nesi Siini kʋnʋŋ yɔɔdɩyaa Myanmar ɛjaɖɛ taa yɔ. Ɛzɩma mɔyɔɔdʋʋ Siini kʋnʋŋ yɔ pʋyɔɔ lɛ, malabɩ lɩmaɣza se mowoki Myanmar nɛ manɖʋ nesi ɖɔɖɔ Siini kʋnʋŋ yɔɔdɩyaa ɛgbɛyɛ cikpeɖe nɖɩ ɖɩwɛ peeɖe yɔ. Peeɖe ma nɛ Monique ɖɩnɩnɩ ɖama nɛ ɖɩɖɛɛ Mandalay. Yehowa wazɩ-ɖʋ nɛ ɖihiɣ sukuli kʋɖʋmʋʋ taa tʋmɩyɛ nɛ ɖɩwɩlɩɣ alɩwaatʋ pazɩ, nɛ ɖihiɣ ɖɔɖɔ ɖɩɣa ŋga kɔñɔtɩnɩ peeɖe kpam yɔ. Paa soŋaɣ nɛ kala lɛɛna kaawɛ yɔ, peeɖe tɔm susuu kaaha-m taa leleŋ pɩdɩɩfɛyɩ. Myanmar mba wezuu caɣʋ wɛ kɛlɛʋ nɛ pañaŋ ɛyaa ɖɔɖɔ nɛ pɔsɔɔlɩ laŋhɛzɩyɛ tɔm welisuu kpem. Pɩwɛ ɖeu pɩdɩɩfɛyɩ alɩwaatʋ ndʋ ɖɩnaɣ ɛzɩma Yehowa wɛɛ ɛɖʋʋ nesi tʋmɩyɛ nɛ ɖɩɖɛɣnɩ ɛsɩndaa yɔ. Maapɩtɩɣ kaaʋ se Yehowa yebina se mowolo Mandalay tɛtʋ taa nɛ manɖʋ nesi peeɖe.”
YEHOWA NƖƔ ADƖMA
Ɛyaa mba powoki nɛ paɖʋʋ nesi tɔm susuu tʋmɩyɛ ageeta wena a-taa tɔm susuyaa tɩɖɔɔ yɔ, pa-taa sakɩyɛ nawa se toovenim lɛ, Yehowa welisiɣ adɩma. Ðɩkpaɣ Jumpei nɛ ɛ-halʋ Nao, mba paawɛnɩ ɛzɩ pɩnzɩ 35 mbʋ yɔ pa-kɩɖaŋ. Paawɛ Japɔŋ ndamaa kʋnʋŋ ɛgbɛyɛ naɖɩyɛ taa. Ɛbɛ yɔɔ pakʋyaa nɛ powolo Myanmar? Jumpei kɛdaa se: “Paa ɛzɩmtaa lɛ, ma nɛ ma-halʋ ɖɩɩwɛɛ nɛ ɖɩmaɣzɩɣ ɛzɩma ɖɩla nɛ ɖɩpɩzɩ ɖiwolo ɖɩɖʋ nesi ɛjaɖɛ nɖɩ ɖɩ-taa pɩpɔzʋʋ tɔm susuyaa sakɩyɛ yɔ pɩ-yɔɔ. Ða nɛ koobu nɔɔyʋ ɖɩɩwɛ ndamaa kʋnʋŋ ɛgbɛyɛ taa nɛ pʋwayɩ lɛ, ɛkʋyɩ nɛ ɛɖɛɛ Myanmar. Paa ɖɩtaawɛɛnɩ liidiye sakɩyɛ yɔ, Mai 2010 taa ɖa ɖɔɖɔ ɖɩkpaɣ lɩmaɣza nɛ ɖiwolo peeɖe. Myanmar koobiya kaamʋ-ɖʋ camɩyɛ kpem!” Lɛɛlɛɛyɔ, lɩmaɣza wena ɛwɛnɩ Myanmar ndamaa kʋnʋŋ yɔɔdɩyaa mba posusuu-wɛ tɔm yɔ pɔ-yɔɔ? Ɛyɔɔdaa se: “Pɔsɔɔlɩ Ɛsɔtɔm welisuu kpem. Alɩwaatʋ ndʋ ɖɩwɩlɩɣ-wɛ videowaa ndamaa kʋnʋŋ taa lɛ, pɩɖɩɣzɩɣ-wɛ nɛ pa-taa lakɩ leleŋ kpem. Ða-taa wɛ leleŋ pɩdɩɩfɛyɩ se ɖɩkpaɣ lɩmaɣzɩyɛ se ɖɩkɔŋ cɩnɛ nɛ ɖɩsɛɛ Yehowa!”
Ɛzɩma Jumpei nɛ ɛ-halʋ palaba nɛ papɩzɩ nɛ pehiɣ liidiye nɛ powolo tɔm susuu tʋmɩyɛ yɔɔ? Jumpei kɛdaa se: “Ðɩlabɩ pɩnzɩ naadozo lɛ, liidiye nɖɩ ɖɩɩɖɔkaa yɔ, ɖɩtɛma nɛ ɖɩtaapɩzɩɣ se ɖɩtasɩ hɛyʋʋ ɖɩɣa ŋga ɖɩlabɩ haya yɔ kɔ-yɔɔ nɛ ɖɩtasɩ labʋ pɩnaɣ. Peeɖe ma nɛ ma-halʋ ɖɩpaɣzɩ tɩmnʋʋ Yehowa siŋŋ. Kɩyakʋ nakʋyʋ lɛ, pɩɖɩɣzɩ-ɖʋ kpem se Ɛgbɛyɛ piliŋa tiyini-ɖʋ takayaɣ se ɖɩpaɣzɩ alɩwaatʋ pazɩ nʋmɔʋ lɩzʋʋ kiya tʋmɩyɛ labʋ. Ðɩta Yehowa liu nɛ toovenim lɛ ɛtɩlɔ-ɖʋ kaaʋ. Ɛwɛɛ ɛcɔŋnɩ ɖɔ-yɔɔ paa hɔɔlʋʋ ŋgʋ kɩ-taa.” Pitileɖi yɔ, paya Jumpei nɛ ɛ-halʋ Nao se powolo Kewiyaɣ tɔm susuyaa sukuli.
YEHOWA SEƔTIƔ ƐYAA SAKƖYƐ NƐ PAHAƔ PA-TƖ
Ɛbɛ seɣti Itaalii koobu weyi payaɣ se Simone (ɛwɛnɩ ɛzɩ pɩnzɩ 45 mbʋ yɔ) nɛ ɛ-halʋ Anna (ɛwɛnɩ ɛzɩ pɩnzɩ 35 mbʋ yɔ) weyi ɛlɩnɩ Nuvɛɛlɩ Zelandɩ yɔ nɛ pakʋyɩ nɛ powolo Mynamar ɛjaɖɛ taa? Anna cosaa se: “Tɔm ndʋ pɔyɔɔdɩ Annuaire 2013 taa pɩlɩɩnɩ Myanmar yɔɔ yɔ, ndʋ seɣtini-ɖʋ!” Simone ñɔyɔɔdaa se: “Pɩkɛnɩ-ɖʋ waɖɛ sɔsɔɖɛ kpem se ɖɩla tʋmɩyɛ Myanmar. Cɩnɛ wezuu caɣʋ wɛ kɛlɛʋ nɛ pɩkpaɖɩ nɛ lɛɛlɛɛyɔ ɖɩkpakɩɣ alɩwaatʋ sakɩyɛ nɛ ɖɩlakɩ Yehowa tʋmɩyɛ. Ða-taa lakɩ leleŋ kpem alɩwaatʋ ndʋ ɖɩnaɣ ɛzɩma Yehowa ɖʋʋ-ɖʋ nesi nɛ ɛcɔŋnɩ ɖɔ-yɔɔ egeetiye ɖɩnɛ ɖɩ-taa yɔ.” (Keɣa 120:5) Anna tasɩ yɔɔdʋʋ se: “Lɛɛlɛɛyɔ mɛwɛ koboyaɣ taa nɛ pɩkpaɖɩ. Ðɩcakɩ wezuu kɛlɛʋ. Ɛzɩma ma nɛ ma-walʋ ɖɩkpɛndɩɣ nɛ ɖɩlakɩ tʋma sakɩyɛ yɔ, piyeba nɛ ɖɩñɔtɩnɩ ɖama nɛ pɩkpaɖɩ. Pɩtasɩ lɛ, ɖɩɖaɣnɩ hiɣu taabalaa kɩfama mba ɖɩsɔɔlɩ pɔ-tɔm pɩdɩɩfɛyɩ yɔ. Cɩnɛ, ɛyaa fɛyɩnɩ lɩmaɣza kɩdɛkɛdaa Aseɣɖe Tɩnaa yɔɔ, nɛ tɔm susuu wɛ leleŋ pɩdɩɩfɛyɩ!” Ɛzɩma tɩyɛ?
Anna kɛdaa se: “Evemiye naɖɩyɛ monsusi tɔm sukuli kɩtɛzʋʋ taa halɩbɩɣa nakɛyɛ kɩyakʋ taa nɛ ɖɩla ɖʋtʋ se pɩsa nɛ ɖɩkatɩ pʋwayɩ. Mɔnkɔm nɛ manpɩsɩ lɛ, ɛya ɛ-taabalʋ nɔɔyʋ nɛ ɖɩkpɛndɩ nɛ ɖɩla faawɩyɛ. Manɖaɣnɩ pɩsʋʋ nabʋlɛ ɖeɖe lɛ, ɛɖaɣnɩ taabalaa kɩfama kɔnʋʋ se ɖɩla faawɩyɛ. Nabudozo ɖeɖe lɛ, lalaa tasɩ kɔm. Lɛɛlɛɛyɔ mɛwɛɛ nɛ mɛnkpɛlɩkɩɣnɩ pa-taa ɛyaa kagbanzɩ.” Simone ñɔyɔɔdaa se: “Cɩnɛ ɛyaa mʋʋ-ɖʋ camɩyɛ nɛ pɔsɔɔlaa se pɛkpɛlɩkɩ tɔm kɩfatʋ. Ɛyaa sakɩyɛ sɔɔlɩ ɖɔ-tɔm welisuu. Ða ɖɛfɛyɩnɩnɩ alɩwaatʋ sakɩyɛ se ɖɩpɩzɩ nɛ ɖɩcɔnɩ pa-tɩŋa payɩ pe-ɖeɖe.”
Ɛlɛ pʋcɔ nɛ ɛyʋ pɩzɩ nɛ ewolo Myanmar lɛ, nɩŋgbanzɩ nzɩ pɩpɔzʋʋ se ɛkpɛzɩ? Mizuho weyi ɛlɩnɩ Japɔŋ yɔ, ɛkɛdaa se: “Ma nɛ ma-walʋ Sachio ɖɩɩwɛɛ nɛ ɖɩmaɣzɩɣ se ye pɩsaŋ yɔ, ɖɩkʋyɩ nɛ ɖiwolo ɛjaɖɛ nɖɩ ɖɩ-taa pɩpɔzʋʋ tɔm susuyaa sakɩyɛ yɔ. Ɛlɛ ɛzɩ le ɖɩpɩzɩɣ nɛ ɖiwolo? Ðɩkɔm nɛ ɖɩkalɩ tɔm ndʋ Annuaire 2013 yɔɔdɩ Myanmar yɔɔ lɛ, pɩlabɩ-ɖʋ leleŋ siŋŋ nɛ ɖɩpaɣzɩ labʋ lɩmaɣza se pɩsaŋ yɔ ɖiwolo ɛjaɖɛ nɖɩ ɖɩ-taa.” Sachio ñɔyɔɔdaa se: “Ðɩlabɩ lɩmaɣza se ɖɩkpakɩɣ kpɩtaʋ kʋɖʋmʋʋ nɛ ɖiwolo ɖɩcɔɔ Myanmar ɛjaɖɛ taa tɛtʋ ndʋ payaɣ se Yangon yɔ tɩ-taa kpɛɛɛ nɛ ɖɩna se ɛzɩma tɩwɛɛ. Nʋmɔʋ ŋgʋ kɩ-ɖɔm sɩnɩ-ɖʋ nɛ ɖiɖiɣzina se ɖɩpɩzɩɣ nɛ ɖiwolo nɛ ɖɩcaɣ peeɖe.”
ŊPƖZƖƔ NƐ ŊHA ÑA-TƖ NƐ ÑA ÐƆÐƆ ŊWOLO NƐ ŊÐƲ NESI NA?
Rodney nɛ ɛ-halʋ Jane papa ñalɩnɩ Ositralii nɛ pɛwɛnɩ ɛzɩ pɩnzɩ 50 mbʋ yɔ. 2010 pa nɛ pa-pɩyalʋ Jordan nɛ pɛ-pɛlɛ Danica, pakʋyaa nɛ powolo Myanmar se paɖʋ nesi. Rodney yɔɔdaa se: “Fezuu taa ñɔɔsɩ nzɩ sɩ-taa ɛyaa kaawɛɛ yɔ, siseɣtaɣ-ɖʋ se ɖiwolo nɛ ɖɩsɩnɩ-wɛ. Menseɣtiɣ hɔŋ lɛɛŋ se pala lɩmaɣza nɛ papɩzɩ powolo lona wena awɛ ɛzɩ Myanmar yɔ a-taa.” Ɛbɛ yɔɔ? Ɛyɔɔdaa se: “Wazasɩ nzɩ ɖɔ-hɔʋ hiɣaa yɔ, sɩfɛyɩ yɔɔdʋʋ! Piya evelisi sakɩyɛ kam ñʋʋ nɛ pɔrtaabɩlɩwaa yɔɔ ñɩɣʋ, lɔɔɖa saʋ nɛ tʋma labʋ. Ɛlɛ ɖe-piya lɛ, sɩ-ɛsa sɛnɩ tɔm pee kɩfana kpɛlɩkʋʋ se sɩpɩzɩ nɛ sisusini tɔm. Pañakɩ pana se patɩlɩ ɛzɩma pɔcɔlɩ mba pawɩlɩɣ-wɛ Ɛsɔtɔm yɔ pa-lɩmaɣza camɩyɛ yɔ, ɛzɩma pɔñɔɔzɩ tɔm ndʋ pakaɣ cosuu ɛgbɛyɛ kediɣzisi taa yɔ, nɛ palakɩ ɖɔɖɔ fezuu taa tʋma kɩbana lɛɛna.”
Etaazuunii koobu weyi payaɣ se Oliver nɛ ɛñɔtɩnɩ pɩnzɩ 40 yɔ, ɛyɔɔdɩ mbʋ pʋyɔɔ eseɣtiɣ lalaa se paha pa-tɩ ɛzɩ ɛnʋ yɔ pɩ-tɔm se: “Alɩwaatʋ ndʋ manpaɣzɩ Yehowa tʋmɩyɛ labʋ lone nɖɩ ɖɩtɩmalɩnɩ-m yɔ ɖɩ-taa yɔ, mehiɣ wazasɩ sakɩyɛ. Ɛzɩma mantɩtasɩ wɛʋ mɔ-hɔʋ taa ñɩma cɔlɔ yɔ, pɩsɩnɩ-m nɛ paa wɛtʋ ndʋ tɩ-taa lɛ, mantaɣ Yehowa liu nɛ ma-laŋɩyɛ pilim. Ma nɛ koobiya lalaa mba mantɩsɩm-wɛ ɖoli yɔ, ɛzɩma ɖɩkpɛndaa nɛ ɖɩlakɩ fezuu taa tʋma yɔ, pɩsɩnɩ-m nɛ mana se nabʋyʋ fɛyɩ ɛjaɖɛ ɖɩnɛ ɖɩ-yɔɔ se pɩ-tɔm cɛyaa nɛ pɩtalɩ Ɛsɔ Kewiyaɣ.” Sɔnɔ Oliver nɛ ɛ-halʋ Anna pɛwɛɛ nɛ paɖʋʋ nesi Siini kʋnʋŋ yɔɔdɩyaa nɛ kpekpeka.
Ositralii koobu halɩñɩnʋ weyi payaɣ se Trazel yɔ, ɛwɛnɩ ɛzɩ pɩnzɩ 50 mbʋ yɔ, nɛ pɩnaɣ 2004 taa ewoba nɛ ɛpaɣzɩ nesi ɖʋʋ Myanmar ɛjaɖɛ taa. Ɛyɔɔdaa se: “Mba pɛ-wɛtʋ haɣ-wɛ nʋmɔʋ yɔ, menseɣtiɣ-wɛ kpem se pɩsaŋ yɔ, paha pa-tɩ nɛ powolo ɖenɖe pɩpɔzʋʋ tɔm susuyaa sakɩyɛ yɔ. Mɔnkɔm nɛ mana se ye ŋsɔɔlaa se ŋlakɩ Yehowa tʋmɩyɛ yɔ, Yehowa kaɣ wazʋʋ ña-pana ñaɣʋ yɔɔ. Mantɩmaɣzɩ kaaʋ se wiɖiyi mankaɣ pɩzʋʋ nɛ mala tʋmɩyɛ ɖɩnɛ. Wezuu caɣʋ kʋnɛ kɩhaɣnɩ koboyaɣ nɛ taa leleŋ siŋŋ nɛ pɩkpaɖɩ.”
Yele nɛ mba paha pa-tɩ faaa nɛ paɖʋ nesi tɔm susuu tʋmɩyɛ Myanmar yɔ, pɛ-kɛdɛsɩ kɩbanzɩ sɩnɛ siseɣti-ŋ nɛ ña ɖɔɖɔ ŋla lɩmaɣza se ŋwoki nɛ ŋsɩnɩ laŋa kɩbana tɩnaa mba pɛwɛ lona wena a-taa toovenim tɩtalɩta yɔ. Mba paha pa-tɩ nɛ paɖʋʋ nesi tɔm susuu tʋmɩyɛ Myanmar ɛjaɖɛ taa yɔ, pɛwɛɛ nɛ payaɣ lalaa nɛ nɔɔ kɩkʋyaɣ se: “Ɩkɔɔ Myanmar, ɩkɔɔ nɛ ɩsɩnɩ-ɖʋ!”


c: text/html

text:
“Ya toovenim tɔm, taapɛdɩ-tʋ”
“Ya toovenim tɔm, taapɛdɩ-tʋ; ya lɔŋ nɛ kpɛlɩkʋʋ nɛ lɔŋsɩmtʋ.”—ADU. 23:23.
1, 2. (a) Ɛbɛ kɛnɩ ɖa-ñɩm mbʋ pɩkpaɖɩ pɩtɩŋa yɔ? (b) Toovenim tɔm ndʋ mʋ ñɩm ɖɛ-ɛsɩndaa? (c) Nɛ ɛbɛ yɔɔ? (Cɔnɩ kiɖe tɛɛ kɩlɛmɩŋ.)
ƐBƐ ŋwɛna nɛ pɩmʋ ñɩm nɛ pɩkpaɖɩ pɩtɩŋa? Ŋtisiɣ faaa nɛ ŋkpaɣ-pʋ nɛ ŋlɛɣzɩnɩ mbʋ pɩtɩmʋ ñɩm caaa yɔ? Mba paha pa-tɩ Yehowa nɛ pɛsɛɣ-ɩ yɔ, tɔm tʋnɛ tɩ-yɔɔ cosuu wɛ-wɛ kɛlɛʋ. Mbʋ pɩmʋ ñɩm ɖɛ-ɛsɩndaa nɛ pɩkpaɖɩ yɔ lɛ, taabalɩyɛ nɖɩ ɖɩwɛ ɖa nɛ Yehowa ɖɛ-hɛkʋ taa yɔ. Nɛ ɖɩɩkaɣ tisuu kpa nɛ ɖɩkpaɣ-pʋ nɛ ɖɩlɛɣzɩnɩ nabʋyʋ. Bibl taa toovenim tɔm mʋ ñɩm ɖɛ-ɛsɩndaa ɖɔɖɔ nɛ ndʋ sɩɣnɩnɩ-ɖʋ se taabalɩyɛ ɛwɛɛ ɖa nɛ ɖa-caa weyi ɛwɛ ɛsɔdaa yɔ ɖɛ-hɛkʋ taa.—Kol. 1:9, 10.
2 Maɣzɩ tɔm ndʋ payɩ ɖa-wɩlɩyʋ sɔsɔ wɩlɩɣ-ɖʋ ɛ-Tɔm takayaɣ yaa Bibl taa yɔ, tɩ-yɔɔ nɛ ŋna! Ɛwɩlɩɣ-ɖʋ toovenim tɔm pɩlɩɩnɩ ɛ-hɩɖɛ nɛ ɛ-wɛtʋ kɩbandʋ yɔɔ. Ɛlɩzɩ-ɖʋ mbʋ kɩhɛyʋʋ pʋ-ñʋʋ taa ŋgʋ ɛha-ɖʋ nɛ sɔɔlɩm yɔ kɩkɛnaa yɔ. Ɛ-Pɩyalʋ Yesu yɔɔ ɛtɩŋnaa nɛ ɛlabɩ-ɖʋ kʋjɔʋ ŋgʋ. Ɛwɩlɩɣ-ɖʋ ɖɔɖɔ mbʋ Mesiya Kewiyaɣ kɛnaa yɔ, ɛha lidaʋ patam numwaa se pakaɣ kpaʋ ɛsɔdaa nɛ ɛha lidaʋ “wondu lɛɛtʋ” yaa heŋ lɛɛŋ se ɩlɛ kaɣ caɣʋ tɛtʋ yɔɔ paradisuu taa. (Yoh. 10:16) Ɛwɩlɩɣ-ɖʋ ɖɔɖɔ ɛzɩma pɩwɛɛ se ɖɩcaɣ wezuu yɔ. Toovenim tɔm tʋnɛ tɩmʋ ñɩm siŋŋ ɖɛ-ɛsɩndaa mbʋ pʋyɔɔ yɔ, tiyeba nɛ taabalɩyɛ kɩbanɖɛ wɛɛ ɖa nɛ ɖa-Lɩzɩyʋ ɖɛ-hɛkʋ taa. Tɩsɩnɩ-ɖʋ nɛ ɖe-wezuu caɣʋ wɛɛnɩ tɔbʋʋ nɩʋ.
3. Ɛbɛ toovenim yabʋ ɛɛwɩlɩɣ?
3 Yehowa kɛ Ɛsɔ kʋjɔʋ tʋ. Eekiziɣ haʋ mbʋ pɩwɛ ɖeu yɔ mba pañɩnɩɣ toovenim yɔ. Halɩ Yehowa kpaɣ ɛ-Pɩyalʋ kʋsɔɔlʋ wezuu nɛ ɛlabɩ-ɖʋ kʋjɔʋ. Toovenim taa lɛ, Ɛsɔ ɛɛkaɣ-ɖʋ pɔzʋʋ se ɖɩhɛyɩ liidiye toovenim tɔm yɔɔ. Pʋyɔɔ alɩwaatʋ ndʋ abalʋ weyi payaɣaɣ se Siimɔɔ yɔ, ɛñɩnaɣ se ɛcɛlɩ liidiye apostoloo Pɩyɛɛrɩ se pɩsa nɛ ɛmʋ fezuu kiɖeɖeu ɖoŋ lɛ, Pɩyɛɛrɩ kalɩ-ɩ nɛ ɛtɔ se: “Ña nɛ ñe-liidiye, ile, mbʋ pʋyɔɔ yɔ ŋsɩm se ŋyakɩ Ɛsɔ kʋjɔʋ nɛ liidiye.” (Tʋma 8:18-20) Ye mbʋ, Bibl yɔɔdʋʋ se ‘ɖɩya toovenim’ yɔ, pʋ-tɔbʋʋ lɛ suwe?
YE PƆTƆM SE ƐYƲ ‘ƐYA’ TOOVENIM, PƲ-TƆBƲƲ LƐ SUWE?
4. Tɔm ñʋʋ kʋnɛ kɩ-taa, ɛbɛ ɖɩkaɣ kpɛlɩkʋʋ pɩlɩɩnɩ toovenim yɔɔ?
4 Kalɩ Aduwa 23:23. Ye ɖɩtɩñaɣ pana yɔ, ɖɩɩpɩzɩɣ nɛ ɖɩtɩlɩ toovenim tɔm ndʋ tɩwɛ Ɛsɔtɔm taa yɔ. Pɩwɛɛ se ɖitisi faaa nɛ ɖɩlaa kɩlaŋ weyi payɩ pɩpɔzʋʋ yɔ nɛ pɩsa nɛ ɖɩtɩlɩ-tʋ. Ɛzɩ lɔŋsɩnɖʋ weyi ɛma Aduwa takayaɣ yɔ ɛyɔɔdʋʋ yɔ, ɖɩñɩtɩɣ nɛ ‘ɖɩya’ yaa ɖɩtɩlɩ toovenim tɔm lɛ, pɩcɛyaa se ɖɩkpa ɖa-tɩ nɛ ‘ɖɩtaapɛdɩ-tʋ’ yaa ɖitaalesi-tʋ. Iyele nɛ ɖɩna mbʋ toovenim ‘yabʋ’ wɩlɩɣ yɔ nɛ mbʋ ɖɩpɩzɩɣ nɛ ɖɩkpaɣ ɖɩmaɣzɩnɩ liidiye nɖɩ ɖɩyakɩnɩ toovenim mbʋ yɔ. Pɩkaɣ-ɖʋ sɩnʋʋ nɛ toovenim tɔm ndʋ tɩkɛdɩnɩ-ɖʋ nɛ pɩkpaɖɩ nɛ ɖa-taa tɛ nɛ pɩkpaɖɩ ɖɔɖɔ se ‘ɖɩɩpɛdɩɣ-tʋ’ kaaʋ. Ðɩkaɣ naʋ se pɩcɛyaa se ɖɩla mbʋ payɩ pɩpɔzʋʋ yɔ, nɛ ɖɩya toovenim tɔm.
5, 6. (a) Ha kɩɖaʋ ŋgʋ kɩwɩlɩɣ se ɖɩpɩzɩɣ nɛ ɖɩya toovenim ɛlɛ ɖɩɩhɛyɩɣ liidiye yɔ. (b) Wazasɩ nzɩ toovenim tɔm tɩlʋʋ kɔŋnɩ-ɖʋ?
5 Halɩ mbʋ pahaɣ falaa yɔ, pɩpɩzɩɣ nɛ pɩpɔzɩ se ɛyʋ ɛñaɣ pana pʋcɔ nɛ ɛwɛɛnɩ-pʋ. Ebree tɔm piye nɖɩ pɛɖɛzɩ Aduwa 23:23 taa se “ya” yɔ, ɖɩ-tɔbʋʋ ɖɔɖɔ lɛ se “wɛɛnɩ.” Tɔm pee ana a-naalɛ apɔzʋʋ se ɛyʋ ɛñaɣ pana yaa ɛkpaɣ nabʋyʋ nɛ ɛlɛɣzɩna mbʋ pɩwɛ ñɩm yɔ. Ðɩpɩzɩɣ nɛ ɖɩkpaɣ kɩɖaʋ kʋnɛ nɛ ɖɩlɩzɩnɩ mbʋ toovenim yabʋ kɛnaa yɔ pɩ-taa. Ðɩkpaɣ se pɛwɛɛ nɛ posusuu kɩyakʋ nakʋyʋ taa se pahaɣ ayaba falaa. Ŋmaɣzɩɣ se pɩtɩŋnɩ piti lakasɩ nasɩyɩ yɔɔ lɛ, ayaba ana akaɣ kʋyʋʋ nɛ akɔɔ acaɣ ña-taabɩlɩ yɔɔ? Aayɩ. Pɩcɛyaa se ŋñaɣ pana nɛ ŋwolo kɩyakʋ taa nɛ ŋkpaɣ-yɛ. Ɛlɛ ŋpɩzɩɣ nɛ ŋtɔ se toovenim lɛ, paha-ŋ ayaba ana falaa yaa we? Ɛɛɛ, ɛlɛ pɩwɛɛ se ŋñaɣ pana nɛ ŋkpaɣ ña-alɩwaatʋ nɛ ŋwolo kɩyakʋ taa. Mbʋ ɖɔɖɔ pɩwɛ toovenim hɔɔlʋʋ taa. Pɩtɩcɛyɩ se ɖɩwɛɛnɩ liidiye pʋcɔ nɛ ɖɩtɩlɩ toovenim, paa mbʋ yɔ, pɩcɛyaa se ɖɩñaɣ pana pʋcɔ nɛ ɖɩtɩlɩ-pʋ.
6 Kalɩ Izaayii 55:1-3. Tɔm ndʋ Yehowa tɩŋnɩ nayʋ Izaayii yɔɔ nɛ ɛyɔɔdɩ yɔ, tɩlɩzɩɣ mbʋ toovenim yabʋ kɛnaa yɔ pɩ-taa nɛ pɩkpaɖɩ. Bibl mayaɣ ŋga ka-taa Yehowa kpaɣ ɛ-tɔm nɛ ɛmaɣzɩnɩ lɩm, naalɩm nɛ sʋlʋm. Ɛzɩ lɩm kiniɣdim mbʋ pɩwɛ kele kele yɔ, toovenim tɔm ndʋ tɩwɛ Ɛsɔtɔm taa yɔ tɩhɛzɩɣ ɛyʋ laŋɩyɛ. Mbʋ ɖɔɖɔ, ɛzɩ naalɩm haɣʋ ɛyʋ ɖoŋ nɛ pɩsɩɣnɩ piya nɛ sɩpaɣlɩɣ yɔ, Yehowa tɔm kpazɩɣ-ɖʋ ɖoŋ nɛ tɩsɩɣnɩ-ɖʋ se ɖɩpɩɩ fezuu taa. Pɩtasɩ lɛ, Yehowa tɔm wɛɛ ɛzɩ sʋlʋm yɔ. Ɛzɩma tɩyɛ? Bibl wɩlaa se nɔɔ kʋɖʋmaɣ nakɛyɛ wɛ sʋlʋm nɛ taa leleŋ pɛ-hɛkʋ taa. (Keɣa 103:15) Ye mbʋ, Yehowa heyuu ɛ-samaɣ se kaya “sʋlʋm” yɔ, ɛñɩnɩɣ se eheyi-ɖʋ se ye ɖe-wezuu caɣʋ ɛlabɩ nɔɔ kʋɖʋmaɣ nɛ tɔm ndʋ payɩ ɛyɔɔdɩ Masɩ taa yɔ, ɖɩkaɣ hiɣu taa leleŋ. (Keɣa 18:9) Kɩɖaʋ kʋnɛ kɩwɩlɩɣ wazasɩ nzɩ Ɛsɔtɔm kpɛlɩkʋʋ nɛ tɩ-yɔɔ ɖɔm kɔŋna yɔ. Ðɩpɩzɩɣ nɛ ɖɩkpaɣ pana wena ɖɩñakɩ yɔ nɛ ɖɩmaɣzɩnɩ liidiye nɖɩ pɩpɔzʋʋ se ɖɩhɛyɩ yɔ. Ye mbʋ iyele nɛ ɖɩtazɩ wondu kagbanzɩ ndʋ ɖɩpɩzɩɣ nɛ ɖɩhɛyɩ nɛ pɩsa nɛ ɖɩya toovenim tɔm yɔ tɩ-taa.
KƖLAŊ WEYI ŊLAWA SE PƖSA NƐ ŊYA TOOVENIM?
7, 8. (a) Ɛbɛ yɔɔ pɩwɛɛ se ɖɩkpaɣ alɩwaatʋ nɛ ɖɩyabɩnɩ toovenim? (b) Ɛzɩma pɛlɛ nɔɔyʋ kaakpaɣ alɩwaatʋ nɛ ɛyabɩnɩ toovenim? (c) Nɛ ɛbɛ lɩ pɩ-taa?
7 Alɩwaatʋ. Ɛyaa mba payɩ payakɩ toovenim yɔ, pɩwɛɛ se pɛhɛyɩ pa-alɩwaatʋ. Pɩpɔzɩ alɩwaatʋ pʋcɔ nɛ ɛyʋ pɩzɩ nɛ ewelisi Kewiyaɣ tɔm, ɛkalɩ Bibl nɛ Bibl kpɛlɩkʋʋ takayɩsɩ, ɛkpɛlɩkɩ ɛ-tɩ yɔɔ, ɛñɔɔzɩ ɛgbɛyɛ taa kediɣzisi nɛ ewobi-sɩ. Pɩwɛɛ se ɖɩya yaa ɖɩkpaɣ alɩwaatʋ ndʋ ɖɩlakɩnɩ tʋma wena a-tɔm tɩkɩlɩ cɛyʋʋ yɔ nɛ ɖɩyabɩnɩ toovenim. (Kalɩ Efɛɛzɩ 5:15, 16.) Alɩwaatʋ ɛzɩma pɩpɔzʋʋ se ɛyʋ ɛkpaɣ nɛ ɛtɩlɩnɩ Bibl taa kajalaɣ wɩlɩtʋ? Pɩlɩɣnɩ wɛtʋ ndʋ tɩ-taa ɖɩwɛɛ yɔ. Mbʋ ɖɩpɩzɩɣ nɛ ɖɩkpɛlɩkɩ Yehowa lɔŋsɩnɖɛ, ɛ-nʋmɔŋ nɛ ɛ-tʋma pɔ-yɔɔ yɔ, pɩfɛyɩ tɩnaɣ. (Roma 11:33) Kajalaɣ Feŋuu Tilimiye kpaɣ toovenim tɔm nɛ ɖɩmaɣzɩnɩ “hɛɖʋʋ cikpeluu” nakʋyʋ. Ðɩyɔɔdaa se: “Ñe-liu ɛtaasɩbɩnɩ hɛɖʋʋ kʋɖʋmʋʋ yaa toovenim tɔm kʋɖʋmtʋ ɖeke. Ye hɛɖʋʋ kʋɖʋmʋʋ kaamaɣaa yɔ, hɛtʋ sakɩyɛ taawɛɛ. Kpaɣ hɛtʋ sakɩyɛ, nɛ ŋtasɩ ñɩnʋʋ hɛtʋ sakɩyɛ nɛ ŋsɔzɩ.” Pɩwɛɛ se ɖɩpɔzɩ ɖa-tɩ se: “Toovenim hɛtʋ ndʋ mɛwɛna yɔ, tɩɖɔwa? Paa ɛyʋ ɛcakɩ wezuu tam tam yɔ, ɛɛpɩzɩɣ nɛ ɛtɛ Yehowa yɔɔ tɔm kpɛlɩkʋʋ. Sɔnɔ mbʋ pɩ-tɔm cɛyaa yɔ lɛ se ɖɩlabɩnɩ ɖa-alɩwaatʋ tʋmɩyɛ nɛ lɛɣtʋ nɛ ɖɩpɩzɩ ɖɩya toovenim tɔm sakɩyɛ. Iyele nɛ ɖɩyɔɔdɩ ɛyaa mba pañɩnaɣ siŋŋ se patɩlɩ toovenim yɔ pa-taa nɔɔyʋ tɔm.
8 Mariko * kɛ pɛlɛ weyi ɛlɩnɩ Japɔŋ nɛ ewolo Niyuu Yɔrɩkɩ, Etaazuunii ɛjaɖɛ taa se ɛla sukuli yɔ. Alɩwaatʋ ndʋ tɩ-taa lɛ, ɛɛwɛ Ɛsɔ sɛtʋ ɛgbɛyɛ naɖɩyɛ taa. Ɛgbɛyɛ nɖɩ paatʋlɩ-ɖɩ Japɔŋ ɛjaɖɛ taa pɩnaɣ 1959. Nʋmɔʋ lɩzɩyʋ halɩñɩnʋ nɔɔyʋ susaɣ tɔm kpaɣ ɖɩɣa nɛ ŋwolo ɖɩɣa lɛ, ɛkatɩ-ɩ. Mariko paɣzɩ Bibl taa toovenim kpɛlɩkʋʋ nɛ ɛnɩɣ leleŋ, mbʋ yebina nɛ ɛpɔzɩ nʋmɔʋ lɩzɩyʋ ɛnʋ se ɛ nɛ ɩ pɛkpɛlɩkɩ tam nabʋlɛ, paa kpɩtaʋ ŋgʋ. Sukuli nɛ tʋmɩyɛ nɖɩ ɛlakaɣ kɩyakɩŋ pazɩ kpɩtaʋ taa yɔ, piyeba nɛ ɛtaawɛɛnɩ alɩwaatʋ sakɩyɛ; paa mbʋ yɔ, ɛñaɣ pana nɛ ɛpaɣzɩ ɛgbɛyɛ taa kediɣzisi wobu kpaagbaa. Eyebi tʋma naayɛ labʋ se pɩha-ɩ alɩwaatʋ nɛ ɛkpɛlɩkɩ toovenim. Ɛzɩma ɛla kɩlaŋ sakɩyɛ yɔ, piyeba nɛ ɛɖɛɛnɩ ɛsɩndaa fezuu taa lɛɛ lɛɛ. Pɩnaɣ kʋɖʋmaɣ ŋga ka-taa ɖeke lɛ, ɛha ɛ-tɩ nɛ pamɩyɩsɩ-ɩ lɩm. Pɩlabɩ fenasɩ loɖo pʋwayɩ lɛ, ɛpaɣzɩ nʋmɔʋ lɩzʋʋ tʋmɩyɛ, nɛ eɖiɣni-ɖɩ labʋ halɩ nɛ sɔnɔ.
9, 10. (a) Ðoŋ weyi toovenim yabʋ wɛnɩ lɩmaɣza wena ɖɩwɛnɩ tomnaɣ yɔɔ ñɩm yɔɔ yɔ a-yɔɔ? (b) Wala wena pɛlɛ nɔɔyʋ yeba? (c) Nɛ kɛzɛɣa ŋga ehiɣaa?
9 Tomnaɣ yɔɔ ñɩm. Pʋcɔ nɛ ɖɩpɩzɩ nɛ ɖɩya toovenim lɛ, nabʋyʋ taa pɩpɔzʋʋ se ɖikizi tʋma sɔsɔna wena akɔŋnɩ liidiye sakɩyɛ yɔ a-labʋ. Yesu ya Pɩyɛɛrɩ nɛ Andree, mba paakɛ piyiŋ lɔyaa yɔ se patɩŋ ɛ-wayɩ nɛ papɩsɩ “ɛyaa ketiyaa” lɛ, “patiiyebu pe-piyiŋ.” (Mat. 4:18-20) Ɛlɛ ɛyaa mba pɛkpɛlɩkɩɣ toovenim sɔnɔ yɔ, pa-taa sakɩyɛ lɛ, pɩtɩkɛnɩ-wɛ kɩjɛyʋʋ se peyele pa-tʋma. Pɩcɛyaa se palabɩ-yɛ nɛ papɩzɩ pɔcɔnɩ pɔ-hɔŋ taa ñɩma yɔɔ. (1 Tim. 5:8) Paa mbʋ yɔ, ɖoŋ ɖoŋ lɛ pɩwɛɛ se mba pɛkpɛlɩkɩɣ toovenim yɔ pɛlɛɣzɩ lɩmaɣza wena paawɛnɩ tomnaɣ yɔɔ ñɩm yɔɔ yɔ, nɛ pɛlɛɣzɩ ɖɔɖɔ mbʋ pasɩɣaɣ kajalaɣ lone taa pe-wezuu caɣʋ taa yɔ. Yesu yɔɔdaa se: “Ɩtaakpeɣli ɛjaɖɛ yɔɔ ñɩm nɛ ɩkpazɩ huwa . . . Ɛlɛ ɩcazɩ ɛsɔdaa ñɩm nɛ ɩkpazɩ huwa.” (Mat. 6:19, 20) Iyele nɛ ɖɩyɔɔdɩ pɛlɛ nɔɔyʋ tɔm, ɛɛɖɔm lɔŋ tasʋʋ pʋnɛ pɩ-yɔɔ.
10 Maria kaakɛ pɩɣa lɛ, ɛɛsɔɔlɩ golf mabʋ pɩdɩɩfɛyɩ, halɩ ɛpaɣzɩ-kʋ mabʋ pʋcɔ nɛ powokini-i sukuli. Ewobi pɩ-yɔɔ nɛ ɛmakɩ golf alɩwaatʋ ndʋ ɛɛwɛ Liisee taa yɔ nɛ ɛzɩma ɛɛwɛ niye yɔ piyeba nɛ paha-ɩ waɖɛ nɖɩ ɖiyeki se ɛla université sukuli nɛ ɛtaahɛyɩ liidiye yɔ. Golf mabʋ tɔm kaakɩlɩnɩ cɛyʋʋ e-wezuu caɣʋ taa nɛ ɛɛwɛnɩ kaɖʋwa se ɛñakɩ pana nɛ ɛwɛɛ niye nɛ pɩkpaɖɩ nɛ ɛsʋʋ golf maɖaa ɛgbɛyɛ sɔsɔɖɛ naɖɩyɛ taa nɛ ɛkɔɔ ɛpɩsɩ ñɩm tʋ. Maria paɣzɩ Bibl kpɛlɩkʋʋ lɛ, ɛsɔɔlɩ toovenim tɔm ndʋ ɛkpɛlɩkaɣ yɔ siŋŋ. Ɛ-taa kaawɛ leleŋ nɛ lɛɣzɩtʋ ndʋ toovenim mbʋ pɩsɩnɩ-ɩ nɛ ɛla e-wezuu caɣʋ taa yɔ. Ɛyɔɔdaa se: “Mɛlɛɣzɩ mɛ-wɛtʋ nɛ me-wezuu caɣʋ se pɩla nɔɔ kʋɖʋmaɣ nɛ Bibl paɣtʋ lɛ, mehiɣ taa leleŋ siŋŋ.” Maria ɖiɣzinaa se pɩwɛɣ-ɩ kaɖɛ se ɛsɔɔlɩ fezuu taa ñɩm nɛ tomnaɣ yɔɔ ñɩm alɩwaatʋ kʋɖʋmtʋ taa. (Mat. 6:24) Kaɖʋwa ŋga ɛɛwɛna se ɛñakɩ pana nɛ ɛwɛɛ niye Golf mabʋ taa nɛ ɛkɔɔ ɛpɩsɩ ñɩm tʋ nɛ ɛ-hɩɖɛ sɛɛ yɔ, ɛkpaɣ-kɛ nɛ ɛlɛɣzɩnɩ toovenim. Ɛzɩma ɛyabɩ toovenim yɔ, pɩha-ɩ waɖɛ se ɛkɛ nʋmɔʋ lɩzɩyʋ, nɛ lɛɛlɛɛyɔ ɛwɛ “taa leleŋ taa siŋŋ nɛ e-wezuu caɣʋ wɛnɩ tɔbʋʋ nɩʋ kpem!”
11. Alɩwaatʋ ndʋ ɖɩyakɩ toovenim yɔ, lɛɣzɩtʋ ndʋ pɩzɩɣ nɛ tɩkɔɔ ɖa nɛ ɖɔ-hɔʋ taa ñɩma yaa ɖa-taabalaa ɖɛ-hɛkʋ taa?
11 Taabalɩyɛ. Ðɩkpakɩɣ lɩmaɣza se ɖɩɖɔŋ toovenim tɔm ndʋ ɖɩkpɛlɩkɩɣ Bibl taa yɔ tɩ-yɔɔ lɛ, lɛɣzɩtʋ pɩzɩɣ nɛ tɩkɔɔ ɖa nɛ ɖɔ-hɔʋ taa ñɩma yaa ɖa-taabalaa ɖɛ-hɛkʋ taa. Ɛbɛ yɔɔ? Yesu labɩ adɩma naayɛ ɛ-wayɩ tɩŋɩyaa yɔɔ nɛ ɛpɔzɩ ɛ-Caa se: “Ðɔkɩ-wɛ tʋtʋyɛ tɔm taa: Ñɔ-tɔm kɛnɩ tʋtʋyɛ.” (Yoh. 17:17) Tɔm pee wena pɛɖɛzaa se “ɖɔkɩ-wɛ” yɔ, a-tɔbʋʋ ɖɔɖɔ lɛ se “palɩ-wɛ nɛ ŋlɩzɩ hɔɔlʋʋ.” Alɩwaatʋ ndʋ ɖɩmʋʋ toovenim yɔ, Ɛsɔ palɩ-ɖʋ nɛ ɛlɩzɩ-ɖʋ nɛ ɖɩwɛɛ hɔɔlʋʋ nɛ ɛjaɖɛ mbʋ pʋyɔɔ yɔ, ɖɩɩtasɩɣ ɖʋʋ ɖɔ-nɔɔ ɖɩ-tɔm taa. Ɛyaa lalaa naɣ-ɖʋ se ɖɩwɛ ndɩ mbʋ pʋyɔɔ yɔ ɖe-wezuu caɣʋ lɛɣzaa. Ðɩcakɩ wezuu nɛ pɩlakɩ nɔɔ kʋyʋmaɣ nɛ Bibl taa toovenim tɔm. Paa ɖɩtɩsɔɔlɩ se ɖɩkɔnɩ tayʋʋ ɖa nɛ lalaa ɖɛ-hɛkʋ taa yɔ, ɖa-taabalaa yaa ɖɔ-hɔʋ taa ñɩma nabɛyɛ pɩzɩɣ nɛ papaɣzɩ-ɖʋ posinuu yaa pakaɖɩnɩ-ɖʋ ɖe-tisuu yɔɔ. Ye ɖɩkatɩ wɛtʋ ndʋ yɔ, pɩɩɖɩɣzɩɣ-ɖʋ. Yesu kaayɔɔdaa se: “Ɛyʋ ɖɩɣa taa mba kaɣnɩ kɛʋ e-koyindinaa.” (Mat. 10:36) Ɛyɔɔdaa ɖɔɖɔ se wazasɩ nzɩ ɖihikiɣ alɩwaatʋ ndʋ ɖɩyakɩ toovenim yɔ, sɩkpaɖɩ kɩlaŋ weyi ɖɩlawa nɛ ɖɩyabɩ-pʋ yɔ tam sakɩyɛ.—Kalɩ Maarkɩ 10:28-30.
12. Ɛbɛ abalʋ Yuuda tʋ nɔɔyʋ kpaɣaa nɛ ɛyabɩnɩ toovenim?
12 Yuuda tʋ tadɩyɛ laɖʋ weyi payaɣ-ɩ se Aaron yɔ, paakpɛlɩkɩ-ɩ ɖooo e-pitu taa se pɩtɩmʋna se payaa Ɛsɔ hɩɖɛ. Paa mbʋ yɔ, toovenim lɔkɔtʋ kaaɖɛ Aaron siŋŋ. Ɛ-taa kaalabɩ leleŋ siŋŋ alɩwaatʋ ndʋ Aseɣɖe tʋ nɔɔyʋ wɩlɩ-ɩ se posuyi halɩmasɩ nasɩyɩ Ebree abalɩmasɩ naanza nzɩ pamaɣnɩ Ɛsɔ hɩɖɛ yɔ sɩ-yɔɔ nɛ lɛɛlɛɛyɔ lɛ, papɩzɩɣ nɛ pakalɩ-ɖɩ se “Yehowa.” Ɛ-taa la leleŋ nɛ pʋyɔɔ lɛ, ewolo sinaagɔɔgɩ taa se eheyi tɔm kɩfatʋ ndʋ pawɩlɩ-ɩ yɔ tɔm wɩlɩyaa. Ɛmaɣzaɣ se pa-taa kaɣ labʋ leleŋ ɛzɩ ɛnʋ yɔ. Ɛlɛ pa-taa tɩla leleŋ nɛ toovenim tɔm ndʋ ɛkpɛlɩkɩ Ɛsɔ hɩɖɛ yɔɔ yɔ, nɛ pʋyɔɔ lɛ pɔtɔ ɛ-yɔɔ ndaatʋ nɛ pɔɖɔɔnɩ-ɩ. Halɩ ɛ-hɔʋ taa ñɩma maɣmaɣ taa tɩlabɩ-ɩ nɛ leleŋ. Paa mbʋ yɔ, ewobi pɩ-yɔɔ nɛ ɛya toovenim nɛ ɛpɩsɩ Yehowa Aseɣɖe Tʋ weyi ɛwɛ abalɩtʋ yɔ e-wezuu caɣʋ kpeekpe. Ɛzɩ Aaron yɔ, pɩsa nɛ ɖɩɖɔ toovenim nʋmɔʋ taa lɛ, ɖitisiɣ se ɖɩhɛyɩ mbʋ payɩ pɩpɔzʋʋ yɔ nɛ ɖitisiɣ ɖɔɖɔ se ɖɩla paa lɛɣzɩtʋ ndʋ, paa piyeki se ɛyaa lalaa yaa ɖɔ-hɔʋ taa ñɩma ɩpaɖɩ-ɖʋ yɔ.
13, 14. Pɩsa nɛ ɖɩya toovenim lɛ, lɛɣzɩtʋ ndʋ pɩcɛyaa se ɖɩla? Ha kɩɖaʋ nakʋyʋ.
13 Lɩmaɣza kɩdɛkɛda nɛ wɛtʋ kɩdɛkɛdɩtʋ. Pɩsa nɛ ɖɩtɩlɩ toovenim nɛ ɖe-wezuu caɣʋ la nɔɔ kʋɖʋmaɣ nɛ Bibl paɣtʋ lɛ, pɩpɔzʋʋ se ɖitisi faaa nɛ ɖɩlɛɣzɩ ɖa-maɣzɩm nɛ ɖɛ-wɛtʋ. Yʋsɩ tɔm ndʋ Pɩyɛɛrɩ yɔɔdɩ lɛɣzɩtʋ ndʋ tɩ-yɔɔ yɔ. Ɛyɔɔdaa se: “Ɛzɩ piya nzɩ sɩñaŋ yɔ, itaayele mɩ-tɩ nɛ ɖooo caanaʋ taa lakasɩ kɩdɛkɛdɩsɩ, ɖooo mɩ-kɩɩsɩŋɩyɩtʋ wɛɛ taa. . . . Mɩ ɖɔɖɔ ɩpɩsɩ kiɖeɖema, mɩ-ɖɔnɛ kpeekpe taa.” (1 Pɩy. 1:14, 15) Kɔrɛntɩ ɛjaɖɛ kɩdɛkɛdɩyɛ taa ñɩma hɔɔlʋʋ taa lɛ, toovenim yabʋ wɩlɩɣ se pala lɛɣzɩtʋ ndʋ pɩpɔzʋʋ yɔ, pɩlɩɩnɩ wezuu ŋgʋ pacakaɣ yɔ kɩ-yɔɔ. (1 Kɔr. 6:9-11) Mbʋ ɖɔɖɔ sɔnɔ pɩsa nɛ sakɩyɛ pɩzɩ nɛ paya toovenim lɛ, peyebi wezuu kɩdɛkɛdʋʋ ŋgʋ pacakaɣ yɔ. Pɩyɛɛrɩ wobi pɩ-yɔɔ nɛ eheyi ɛ-alɩwaatʋ taa Krɩstʋ ñɩma se: “Pɩɖɔwa se ɩlabɩ sɩɩnaa layaa lakasɩ pɩɖɛɛ, nɛ mɩ-tɩ cɛlʋʋ hayitu, sɔɔlɩm kɩdɛkɛdɩm, sʋlʋm sɔyʋʋ, tɔɔtʋ, sunzuuyitu, sɩɩnaa laʋ mbʋ pɩtɩmʋna yɔ.”—1 Pɩy. 4:3.
14 Devynn nɛ Jasmine paakɛ sʋlʋm kpaŋɩyaa pɩnzɩ sakɩyɛ. Paa Devynn ɛɛkɛ liidiye akɔnta laɖʋ weyi ɛwɛ niye yɔ, sʋlʋm kpaŋʋʋ yɔɔ lɛ, elesaɣ ɛ-tʋmɩyɛ ɖoŋ ɖoŋ. Paasɩm Jasmine se ɛkɛ tɔm cayʋ nɛ ɛwɛɛ kañatʋ ɖɔɖɔ. Kɩyakʋ nakʋyʋ Jasmine haɣ sʋlʋm nɛ ɛɖɔŋ habɩyɛ yɔɔ lɛ, ɛkatɩ Ɛsɔtɔm tiyiyaa naalɛ nabɛyɛ. Peeɖe Ɛsɔtɔm tiyiyaa labɩ ɖʋtʋ se pa nɛ ɩ papaɣzɩ Bibl kpɛlɩkʋʋ, ɛlɛ kpɩtaʋ ŋgʋ kɩtɩŋ pʋwayɩ yɔ, patalɩ Devynn ɖɩɣa lɛ, pamaɣnɩ ɛ nɛ Jasmine pahaɣ sʋlʋm. Devynn nɛ Jasmine pataamaɣzɩ se Ɛsɔtɔm tiyiyaa panɛ pamaɣzɩɣ pɔ-yɔɔ siŋŋ nɛ halɩ pɔkɔɔ pɛ-tɛ. Kpɩtaʋ ŋgʋ kɩtɩŋ pʋwayɩ yɔ, kɩ-taa Ɛsɔtɔm tiyiyaa woba lɛ, ɛyaa panɛ pa-naalɛ pɛ-wɛtʋ lɛɣzaa. Kpaɣnɩ alɩwaatʋ ndʋ Jasmine nɛ Devynn papaɣzɩ Bibl kpɛlɩkʋʋ yɔ, papɩsɩ kpɛlɩkɩyaa kɩbama nɛ papaɣzɩ ɖɔm ndʋ pɛkpɛlɩkaɣ yɔ tɩ-yɔɔ. Fenasɩ naadozo taa lɛ, pakpaɣ lɩmaɣza se paatasɩɣ sʋlʋm ñɔʋ nɛ pʋwayɩ lɛ, pɔɖɔkɩ nesi komina ɛsɩndaa. Ɛyaa ɖiɣzinaa se Devynn nɛ Jasmine pe-wezuu caɣʋ lɛɣzɩ siŋŋ nɛ piseɣti pɛ-tɛtʋ taa ɛyaa sakɩyɛ nɛ papaɣzɩ Bibl kpɛlɩkʋʋ.
15. (a) Ɛbɛ pɩzɩɣ nɛ pɩkɛnɩ liidiye nɖɩ ɖɩ-hɛyʋʋ kɩlɩ kaɖɛ se pɩsa nɛ ɛyʋ ya toovenim yɔ? (b) Nɛ ɛbɛ yɔɔ?
15 Sɔnzɩ nɛ lakasɩ nzɩ sɩkaɖɩɣnɩ Bibl paɣtʋ yɔ. Sɔnzɩ nɛ lakasɩ nzɩ sɩkaɖɩɣnɩ Bibl yɔ, si-yebu pɩzɩɣ nɛ pɩkɛnɩ liidiye nɖɩ ɖɩ-hɛyʋʋ kɩlɩ kaɖɛ se pɩsa nɛ ɛyʋ ya toovenim yɔ. Paa nabɛyɛ ɩmaɣzɩɣ se pɩwɛ kɛlɛʋ se ɛyʋ etisi nɛ ɛɖɔ Bibl paɣtʋ yɔɔ nɛ eyele lakasɩ nzɩ sɩtɩmʋna yɔ, pɩpɩzɩɣ nɛ pɩwɛɛ lalaa kaɖɛ se pala mbʋ, mbʋ pʋyɔɔ yɔ, pɔ-hɔʋ taa ñɩma, pa-tʋmɩyɛ taa ñɩma yaa pa-taabalaa ñɩkɩɣ pɔ-yɔɔ. Pɩpɩzɩɣ nɛ pɩha-wɛ lɩmaɣza siŋŋ kɔzɩ kɔzɩ ye palakɩ sɔnzɩ nzɩ se paɖʋ hɩɖɛ hɔʋ taa ñɩma mba pasɩba yɔ. (Wp. 14:1) Mba palabɩ abalɩtʋ hɔɔlʋʋ ŋgʋ kɩ-taa yɔ, pa-kɩɖaŋ pɩzɩɣ nɛ ɩsɩnɩ-ɖʋ nɛ ɖɩla lɛɣzɩtʋ ndʋ pɩpɔzʋʋ yɔ. Iyele nɛ ɖɩna ɛzɩma kajalaɣ pɩnzɩ mɩnʋʋ taa Efɛɛzɩ ñɩma nabɛyɛ labɩ lɛɣzɩtʋ sɔsɔtʋ ndʋ yɔ.
16. Ɛbɛ Efɛɛzɩ ñɩma nabɛyɛ laba se pɩsa nɛ paya toovenim?
16 Paasɩm Efɛɛzɩ ñɩma se pɛkɛ mba pɔsɔɔlɩ maajiki lakasɩ yɔ. Mba papɩsɩ Krɩstʋ ñɩma kɩfama yɔ, ɛbɛ palaba se pɩsa nɛ peyele lakasɩ nzɩ nɛ paya toovenim? Bibl lɩzɩ pɩ-taa se: “Mba palakaɣ fadɩŋ mbʋ yɔ, pa-taa sakɩyɛ kɔnɩ pa-fadɩŋ takayɩsɩ nɛ pañaɣzɩ-sɩ miŋ ɛyaa kpeekpe ɛsɩndaa. Takayɩsɩ nzɩ, patʋʋzɩ si-liidiye, [pɩkpɛndɩ liidiye pɔɔyɩsɩ 50000]. Mbʋ yebina nɛ [Yehowa] tɔm wɛɛ nɛ tɩpaɣlɩɣ nɛ tɩkpaɣ ɖoŋ.” (Tʋma 19:19, 20) Krɩstʋ ñɩma siɣsiɣ tɩnaa panɛ pala kɩlaŋ sɔsɔŋ nɛ pehiɣ wazasɩ siŋŋ.
17. (a) Wondu ndʋ ɖɩpɩzɩɣ nɛ ɖɩkpaɣ ɖɩmaɣzɩnɩ liidiye nɖɩ ɖɩyakɩnɩ toovenim yɔ? (b) Tɔm pɔzʋʋ mbʋ yɔɔ ɖɩkaɣ cosuu ñʋʋ ŋgʋ kɩkɔŋ yɔ kɩ-taa?
17 Ɛbɛ ŋhɛyɩ toovenim tɔm yɔɔ? Ða-tɩŋa ɖɩkpaɣ alɩwaatʋ nɛ ɖɩwɛɛnɩ toovenim hɛtʋ. Nabɛyɛ ɖɔɖɔ yebi tomnaɣ yɔɔ ñɩm nɛ palʋbɩnɩ ɖɔɖɔ lɛɣzɩtʋ ndʋ tɩkɔm pa nɛ pɔ-hɔʋ taa ñɩma yaa pa-taabalaa pɛ-hɛkʋ taa yɔ nɛ paya toovenim. Sakɩyɛ lɛɣzɩ pa-maɣzɩm nɛ pɛ-wɛtʋ nɛ peyele ɖɔɖɔ sɔnzɩ nɛ lakasɩ nzɩ sɩkaɖɩɣnɩ Bibl yɔ sɩ-labʋ. Paa kɩlaŋ weyi ɖɩlawa yɔ, ɖa-taa tɛma se Bibl taa toovenim tɔm ndʋ ɖɩtɩlaa yɔ, tɩkpaɖɩ liidiye nɖɩ ɖɩhɛyaa yɔ. Toovenim tɔm ndʋ tiyeba nɛ taabalɩyɛ kɩbanɖɛ wɛɛ ɖa nɛ Yehowa ɖɛ-hɛkʋ taa nɛ mbʋ kɛnɩnɩ ɖa-ñɩm mbʋ pɩkpaɖɩ pɩtɩŋa yɔ. Ðɩmaɣzɩɣ wazasɩ nzɩ toovenim tɩlʋʋ kɔnɩ-ɖʋ yɔ sɩ-yɔɔ lɛ, pɩwɛ-ɖʋ kaɖɛ se ɖɩmaɣzɩ se nɔɔyʋ pɩzɩɣ nɛ ɛñɩnɩ se ɛpɛdɩ-pʋ. Ɛbɛ pɩzɩɣ piyele nɛ pɩtalɩ-ɖʋ mbʋ? Nɛ ɛzɩma ɖɩpɩzɩɣ nɛ ɖɩkpa ɖa-tɩ nɛ kaɖɛ nɖɩ? Ðɩkaɣ cosuu tɔm pɔzʋʋ pʋnɛ pɩ-yɔɔ tɔm ñʋʋ ŋgʋ kɩkɔŋ yɔ kɩ-taa.
^ tay. 8 Pɛlɛɣzɩ hɩla naayɛ tɔm ñʋʋ kʋnɛ kɩ-taa.

robotstxt: allowed

filter: keep


text:
Alɩwaatʋ ndʋ ɛyʋ tɛŋga lakɩ acɛyɛ yɔ
YE NƆƆYƲ tɛŋga ɛlabɩ acɛyɛ yɔ, pɩkɔŋnɩ-ɩ laŋwɛɛkɩyɛ siŋŋ. Pɩkɛ toovenim se mba pa-halaa yaa pa-walaa labɩ acɛyɛ yɔ, pa-taa nabɛyɛ pɩzɩɣ nɛ pakpaɣ lɩmaɣza se pekpeɣu pɛ-tɛŋga ŋga kekpiɖi ka-lakasɩ yɔɔ yɔ. * Ɛlɛ paa pɛcɛbɩ nesi ɖɔkʋʋ yaa patɩcɛ yɔ, weyi ɛ-tɛŋga labɩ acɛyɛ yɔ, pɩhaɣ-ɩ wɩzasɩ siŋŋ. Ɛbɛ pɩzɩɣ nɛ pɩsɩnɩ ɛyʋ ɛnʋ nɛ ɛlʋbɩnɩ wɩzasɩ nzɩ?
BIBL MASƖ NZƖ SƖPƖZƖƔ NƐ SƖSƖNƖ-Ŋ YƆ
Ɛyaa mba pa-halaa yaa pa-walaa labɩ acɛyɛ yɔ, paa pɩɩkɔnɩ-wɛ laŋwɛɛkɩyɛ siŋŋ yɔ, Bibl hɛzɩ pa-taa sakɩyɛ laŋa. Pɛkpɛlɩkaa nɛ patɩlɩ se Ɛsɔ naɣ pɛ-ɛsɩtɛɣlɩm nɛ ɛnɩɣ pa-wɩzasɩ.—Malakiya 2:13-16.
“Man-kʋñɔmɩŋ kɩlɩ-m nɛ pihuuzuu mɔ-yɔɔ lɛ, ñɔkɔmna nɛ ŋhɛzɩ man-laŋɩyɛ yɔɔ yɔɔ.”—Keɣa 93:19.
Bill yɔɔdaa se: “Mankalɩɣ mayaɣ kanɛ lɛ, pɩhɛzɩɣ ma-laŋɩyɛ nɛ manaɣ Yehowa * ɛzɩ caja pʋtɔdɩyɛ nayʋ weyi ɛhɛzɩɣ ɛ-pɩɣa laŋɩyɛ yɔ.”
“Ŋcakɩ ñɔ-tɔm yɔɔ nɛ weyi ɛcakɩ ɛ-tɔm yɔɔ yɔ.”—Keɣa 17:26.
Carmen weyi ɛ-walʋ labɩ acɛyɛ fenasɩ sakɩyɛ yɔ, ɛyɔɔdaa se: “Ma-walʋ taacaɣ ɛ-tɔm yɔɔ. Ɛlɛ manpɩzɩɣ nɛ mantaa liu Yehowa se ɛlɛ cakɩ ɛ-tɔm yɔɔ. Ɛɛkaɣ-m lɔʋ kaaʋ.”
“Ɩtaanɩɣzɩ nabʋyʋ yɔɔ, ɛlɛ paa mbʋ pɩ-taa lɛ, ɩtɩŋnɩ adɩma nɛ tenduu yɔɔ . . . nɛ iyele nɛ Ɛsɔ tɩlɩ mbʋ ɩpɔzʋʋ yɔ; nɛ Ɛsɔ tɛ laŋhɛzɩyɛ nɖɩ ɖɩcɛzɩ tɔm taa nɩʋ lɛɣtʋ tɩŋa yɔ, ɖɩkaɣ ɖaŋʋʋ mɩ-laŋa” yɔɔ.—Filiipi mba 4:6, 7.
Sasha yɔɔdaa se: “Mankalɩ masɩ sɩnɛ tam sakɩyɛ. Mɛwɛɛ nɛ mantɩmɩɣ nɛ mɛlɛlɩɣ lɛ, Ɛsɔ ha-m laŋhɛzɩyɛ me-wezuu caɣʋ taa.”
Ɛyaa mba ɖɩyɔɔdɩ pɔ-tɔm tɔm ñʋʋ kʋnɛ kɩ-taa yɔ, nabʋyʋ taa pɩɩlabɩ-wɛ ɛzɩ lidaʋ nakʋyʋ tɩtasɩ wɛʋ yɔ. Ɛlɛ pata liu Yehowa nɛ pɛkpɛlɩkɩ Bibl nɛ pɩkpazɩ-wɛ ɖoŋ. Bill yɔɔdaa se: “Pɩɩlabɩ-m ɛzɩ melesi pɩtɩŋa me-wezuu caɣʋ taa yɔ, ɛlɛ men-tisuu tasɩ-m haʋ lidaʋ. Paa mɔnɖɔm ‘cɩkpɛndʋʋ kajalaŋa taa’ alɩwaatʋ natʋyʋ yɔ, Ɛsɔ kaawɛ mɔn-cɔlɔ.”—Keɣa 22:4.


text:
Ñʋʋ 5
Ɛzɩma ɖɩpɩzɩɣ nɛ ɖɩwɛɛ ndɩ nɛ ɛjaɖɛ yɔ
“Ɩtɩkɛ ɛjaɖɛ yɔɔ mba.”—YOHANƐƐSƖ 15:19, NW.
1. Tɔm ndʋ yɔɔ Yesu kaañɩɣ niye ɖoo wena a-taa pakpa-ɩ yɔ?
ÐOO wena a-taa pakpa Yesu se pakʋ-ɩ yɔ, ɛwɩlaa se ɛmaɣzɩɣ mbʋ pɩkaɣ talʋʋ ɛ-tɔmkpɛlɩkɩyaa yɔ, pɩ-yɔɔ. Pɩ-yɔɔ eheyi ɛ-Caa se: “Maatɩmɩɣnɩ-ŋ se ŋkʋsɩ-wɛ ɛjaɖɛ yɔɔ, ɛlɛ se ŋɖaŋ pɔ-yɔɔ kɩdɛkɛdɩm taa. Patɩkɛ ɛjaɖɛ yɔɔ mba, ɖɔɖɔ ɛzɩ ma, mantɩkɛ ɛjaɖɛ yɔɔ tʋ yɔ.” (Yohanɛɛsɩ 17:15, 16) Tɔm tʋnɛ tɩwɩlɩɣ se Yesu sɔɔlɩ ɛ-wayɩ tɩŋɩyaa siŋŋ; tɩwɩlɩɣ ɖɔɖɔ se tɔm ndʋ eeheyi ɛ-wayɩ tɩŋɩyaa taa nabɛyɛ se: “Ɩtɩkɛ ɛjaɖɛ yɔɔ mba” yɔ, tɩcɛyɩ siŋŋ. (Yohanɛɛsɩ 15:19, NW) Ye mbʋ, pɩcɛyɩ siŋŋ Yesu ɛzɩdaa se ɛ-wayɩ tɩŋɩyaa ɩwɛɛ ndɩ nɛ ɛjaɖɛ.
2. “Ɛjaɖɛ” nɖɩ Yesu yɔɔdaɣ ɖɩ-tɔm yɔ, ɛbɛ ɖɩkɛnaa?
2 “Ɛjaɖɛ” nɖɩ Yesu yɔɔdaɣ ɖɩ-tɔm yɔ, ɖɩsɩŋnɩ ɛyaa mba poposi pa-tɩ nɛ Ɛsɔ nɛ Sataŋ ɖiyiɣni-wɛ yɔ, pa-tɩŋa. Palakɩ pa-maɣmaɣ pɔ-sɔɔlɩm nɛ pakpazɩɣ pa-tɩ ɛzɩ Sataŋ yɔ. (Yohanɛɛsɩ 14:30; Efɛɛzɩ 2:2; 1 Yohanɛɛsɩ 5:19) Pɩ-yɔɔ Bibl tɔm se “ɛjaɖɛ ɛgbaɣdɩyɛ kɛnɩ Ɛsɔ koyindiye.” (Yakubu 4:4) Ɛlɛ, mba pa-tɩŋa pɔsɔɔlaa se pɔɖɔkɩ pa-tɩ kpam Ɛsɔ sɔɔlɩm taa yɔ, ɛzɩma papɩzɩɣ nɛ pɛwɛɛ ɛjaɖɛ yɔɔ nɛ pɛtɛ pɛwɛ ndɩ nɛ ɛjaɖɛ nɖɩ? Ðɩkaɣ tazʋʋ nʋmɔŋ kagbanzɩ weyi ɩ-yɔɔ ɖɩpɩzɩɣ ɖɩtɩŋ nɛ ɖɩla mbʋ yɔ: (1) Ðɩwɛɛ Ɛsɔ Kewiyaɣ ŋga ke-wiyaʋ kɛ Yesu yɔ, kɔ-hɔɔlʋʋ yɔɔ nɛ ɖɩtaaɖʋʋ ɖɔ-nɔsɩ politiki tɔm taa; (2) Ðɩkaɖɩnɩ ɛjaɖɛ yɔɔ fezuu; (3) Ðisuu wondu nɛ ɖɩñɔɔzʋʋ ɖa-tɩ camɩyɛ; (4) Ðɩwɛɛnɩ ɛzɩyɛ kɛlɛʋ nɛ (5) Ðɩkpaɣ you wondu ndʋ Ɛsɔ ha-ɖʋ yɔ.
WƐƐ SIƔSIƔ, TAAÐƲ ÑƆ-NƆƆ ƐJAÐƐ TƆM TAA
3. (a) Ɛbɛ yɔɔ Yesu taaɖʋ ɛ-nɔɔ Politiki tɔm taa? (b) Ɛbɛ yɔɔ papɩzɩɣ nɛ pɔtɔ se Yesu wayɩ tɩŋɩyaa pata-m numwaa kɛ e-tiyiyaa? (Cɔnɩ pɩ-tɛɛ tɔm.)
3 Yesu taaɖʋ ɛ-nɔɔ politiki tɔm taa, ɛlɛ ɛkam ɛ-ñʋʋ nɛ Ɛsɔ Kewiyaɣ tɔm susuu. Ɛsɔ Kewiyaɣ ŋga, kɛkɛ ɛsɔdaa komina ŋgʋ Yesu kaɣ kɛʋ ki-Wiyaʋ yɔ. (Danɩyɛɛlɩ 7:13, 14; Luka 4:43; 17:20, 21) Pɩ-yɔɔ Yesu pɩzaa nɛ ɛyɔɔdɩ Ñʋʋdʋ Pɔɔnsɩ Pilaatɩ ɛzɩdaa se: “Men-kewiyaɣ tɩlɩɩnɩ ɛjaɖɛ yɔɔ cɩnɛ.” (Yohanɛɛsɩ 18:36) Yesu wayɩ tɩŋɩyaa siɣsiɣ tɩnaa lakɩ ɛzɩ ɛɛlabʋ yɔ. Pakpaɣ pa-tɩ nɛ pɛcɛlɩ Krɩstʋ nɛ e-Kewiyaɣ nɛ posusuu Kewiyaɣ ŋga kɔ-tɔm ɛjaɖɛ yɔɔ mba. (Maatiyee 24:14) Apostoloo Pɔɔlɩ mawa se: “Ðɩkɛ Krɩstʋ tiyiyaa . . . Krɩstʋ hɩɖɛ taa lɛ, ɖɩpɔzʋʋ-mɩ se iyele nɛ mɩ nɛ Ɛsɔ iceɣ.” *—2 Kɔrɛntɩ 5:20.
4. Ɛzɩma Krɩstʋ mba toovenim mba tɩŋa wɩlɩɣ se pɛwɛ Ɛsɔ Kewiyaɣ hɔɔlʋʋ yɔɔ? (Cɔnɩ aɖakaɣ ŋga kɛwɛ takayaɣ hɔɔlʋʋ 52 yɔɔ yɔ.)
4 Tiyiyaa lakɩ tʋmɩyɛ wiyaʋ nɔɔyʋ yaa ɛjaɖɛ naɖɩyɛ lone taa. Pɩ-yɔɔ lɛ, paaɖʋʋ pɔ-nɔsɩ ajɛɛ wena petiyi-wɛ a-taa yɔ, a-tɔm taa. Ɛlɛ tiyiyaa mba palʋkɩ ɛjaɖɛ nɖɩ ɖitiyi-wɛ yɔ, ɖi-komina yɔɔ. Mbʋ ɖɔɖɔ Krɩstʋ mba pata-m numwaa mba ‘pɛ-tɛ lɛ ɛsɔdaa’ yɔ, palakɩ. (Filiipu 3:20) Pɩtɩŋnɩ ɛzɩma posusuu Kewiyaɣ tɔm nɛ kpekpeka yɔ, pɩ-yɔɔ lɛ, papɩzaa nɛ pasɩnɩ Krɩstʋ “wondu lɛɛtʋ” yaa heŋ lɛɛŋ weyi ɩkpɛndɩ miiliyɔɔwaa yɔ, nɛ ‘pa nɛ Ɛsɔ peceɣ.’ (Yohanɛɛsɩ 10:16; Maatiyee 25:31-40) Heŋ lɛɛŋ ɖɔɖɔ lakɩ tʋmɩyɛ ɛzɩ Krɩstʋ tiyiyaa yɔ nɛ pasɩɣnɩ Yesu koobiya pata-m numwaa. Pɛkpɛndaa nɛ papɩsɩ ewiɖe kʋɖʋmɖɩyɛ. Patɩnɩɣ Krɩstʋ Kewiyaɣ yɔɔ nɛ paaɖʋʋ pɔ-nɔsɩ ɛjaɖɛ yɔɔ politiki tɔm taa kpa.—Kalɩ Izaayii 2:2-4.
5. Ɛzɩma tɩyɛ Krɩstʋ ɛgbɛyɛ wɛ ndɩ nɛ caanaʋ taa Izrayɛɛlɩ ɛjaɖɛ? Nɛ hɔɔlɩŋ weyi taa Krɩstʋ mba wɛ ndɩ?
5 Ðɩñɩnɩɣ se ɖɩwɛɛ siɣsiɣ Krɩstʋ ɛzɩdaa, ɛlɛ pɩtɩkɛ pi-yeke pɩ-yɔɔ ɖɩɩɖʋʋ ɖɔ-nɔsɩ ɛjaɖɛ tɔm taa. Ɛsɔ kaaha caanaʋ taa Izrayɛɛlɩ ɛjaɖɛ, tɛtʋ natʋyʋ se tɩkɛ ɖɩ-ñɩndʋ. Ɛlɛ ɖa lɛ, ɖɩwɛnɩ koobiya ɛjaɖɛ kpeekpe yɔɔ. (Maatiyee 28:19; 1 Pɩyɛɛrɩ 2:9) Pɩ-yɔɔ lɛ, ye ɖɩwɛ politiki ɛgbɛyɛ naɖɩyɛ taa yɔ, pɩwɛɣ-ɖʋ kaɖɛ se ɖisusi Kewiyaɣ tɔm, nɛ nɔɔ kʋɖʋmaɣ ɛɛwɛɣ ɖɛ-hɛkʋ taa. (1 Kɔrɛntɩ 1:10) Pɩtasɩ lɛ, you alɩwaatʋ taa, ɖɩpɩzɩɣ ɖɩla you nɛ ɖo-koobiya, ŋgʋ paɖʋ-ɖʋ paɣtʋ se ɖɩsɔɔlɩ ɖama. (Yohanɛɛsɩ 13:34, 35; 1 Yohanɛɛsɩ 3:10-12) Ye mbʋ lɩmaɣzɩyɛ kɩbanɖɛ naɖɩyɛ yɔɔ Yesu kaaheyi ɛ-tɔmkpɛlɩkɩyaa se pataakpaɣ laɣɖɛ. Halɩ eheyi-wɛ ɖɔɖɔ se pɔsɔɔlɩ po-koyindinaa.—Maatiyee 5:44; 26:52; cɔnɩ aɖakaɣ ŋga kɛwɛ takayaɣ hɔɔlʋʋ 55 yɔɔ yɔ. Ka-ñʋʋ yɔ: “ Am Mañakɩ pana se mɛwɛɛ ndɩ nɛ ɛjaɖɛ na?”
6. Ŋkpaɣ ña-tɩ nɛ ŋha Ɛsɔ yɔ, ɛzɩma pɩsɩɣnɩ-ŋ se ŋcɛlɩ Sezaarɩ ɛ-pʋyʋ?
6 Ða Krɩstʋ mba toovenim mba, ɖɩkpaɣ ɖa-tɩ nɛ ɖɩha Ɛsɔ. Ðɩtɩha ɖa-tɩ ɛyʋ nɔɔyʋ, ɛgbɛyɛ naɖɩyɛ yaa ɛjaɖɛ naɖɩyɛ. 1 Kɔrɛntɩ 6:19, 20 tɔm se: “Mɩtɩtɩnɩ mɩ-tɩ. Payabɩ-mɩ kɩyabʋ.” Mbʋ labɩna nɛ paa Yesu wayɩ tɩŋɩyaa ɩcɛlɩɣ Sezaarɩ mbʋ ɛpɔ zʋʋ-wɛ ɛzɩ ñamtʋ, lambuu nɛ ti-luzuu paɣtʋ tɛɛ yɔ, pɛcɛlɩɣ ɖɔɖɔ “Ɛsɔ, Ɛsɔ pʋyʋ.” (Maarkɩ 12:17; Roma 13:1-7) Mbʋ mbʋ pɩkɛ Ɛsɔ pʋyʋ yɔ, pɩ-taa lɛɛbʋ lɛ Ɛsɔ sɛtʋ, Ɛsɔ sɔɔlʋʋ nɛ laŋɩyɛ pilim nɛ ɛ-ñamtʋ. Ye pʋpɔzʋʋ yɔ, pɛcɛlɩɣ Ɛsɔ pe-wezuu maɣmaɣ. —Luka 4:8; 10:27; Kalɩ Tʋma Labʋ 5:29; Roma 14:8.
KAÐƖNƖ ƐJAÐƐ YƆƆ FEZUU
7, 8. Ɛbɛ “ɛjaɖɛ yɔɔ fezuu kɛnaa? Nɛ ɛzɩma ‘kɩlakɩ tʋmɩyɛ’ ɛyaa yɔɔ?
7 Krɩstʋ mba ɖɔkʋʋ pa-tɩ se pataakɛ ɛjaɖɛ yɔɔ mba ye pakaɖɩɣnɩ ɛjaɖɛ yɔɔ fezuu yɔ. Pɔɔlɩ tɔm se: “Ðɩtɩmʋ ɛjaɖɛ yɔɔ fezuu, ɛlɛ fezuu ŋgʋ kɩlɩnɩ Ɛsɔ cɔlɔ yɔ.” (1 Kɔrɛntɩ 2:12) Eheyi ɖɔɖɔ Efɛɛzɩ mba se: “Mbʋ ɩɩwɛ pɩ-taa ɖooo lɛ yɔ, ɛzɩ pɩɖɔŋʋʋ ɛjaɖɛ yɔɔ cɩnɛ . . . yɔ, fezuu ŋgʋ kɩɖɔŋ kɩ-tʋmɩyɛ labʋ mba palʋkɩ yɔ pa-taa.”—Efɛɛzɩ 2:2, 3.
8 Ɛjaɖɛ yɔɔ fezuu ŋgʋ, kɩkɛ ɖoŋ weyi paanaɣ-ɩ yɔ, nɛ ituzuu ɛyaa se pataaña Ɛsɔ nɛ iseɣtiɣ-wɛ se pɛwɛɛnɩ “tomnaɣ nandʋ sɔɔlɩm, nɛ ɛza naɣ naɣ” yɔ. (1 Yohanɛɛsɩ 2:16; 1 Timootee 6:9, 10) “Fezuu ŋgʋ kɩɖɔŋ kɩ-tʋmɩyɛ labʋ” pɩtɩŋnɩ ɛzɩma kiseɣtiɣ ɛyaa se pala tomnaɣ nandʋ sɔɔlɩm yɔ, pɩ-yɔɔ. Kɩwɛ paa le ɛzɩ helim yɔ, paa paanaɣ-kʋ yɔ. Pɩtasɩ lɛ, ‘kɩlakɩ tʋmɩyɛ’ ɛyʋ yɔɔ pazɩ pazɩ nɛ pɩkɛdɩɣ lɛ ɛwɛnɩ wɛtʋ kɩdɛkɛdɩtʋ ɛzɩ tɩ-yɔɔ wɛʋ lɩmaɣza, tɩ-kpazʋʋ, kujonjoŋ wɛtʋ, cajayɛ nɛ kaañamtʋ yɔ. * Tobi lɛ, ɛjaɖɛ yɔɔ fezuu ŋgʋ kiyeki nɛ pazɩ pazɩ lɛ, ɛyʋ wɛɛnɩ Yiliyu wɛtʋ.—Yohanɛɛsɩ 8:44; Tʋma Labʋ 13:10; 1 Yohanɛɛsɩ 3:8, 10.
9. Nʋmɔŋ weyi yɔɔ ɛjaɖɛ yɔɔ fezuu pɩzɩɣ nɛ kɩtɩŋna nɛ kɩsʋʋ ɖa-lɩmaɣza nɛ ɖa-laŋɩyɛ, pa-taa?
9 Ɛjaɖɛ yɔɔ fezuu ŋgʋ kɩpɩzɩɣ nɛ kɩsʋʋ ña-lɩmaɣza nɛ ña-laŋɩyɛ na? Ɛɛɛ, ye ŋtikuli ɛza yaa ye ŋha-kʋ nʋmɔʋ yɔ. (Kalɩ Aduwa 4:23) Ðoŋ ɖoŋ lɛ, kɩpaɣzɩɣ kɩ-tʋmɩyɛ labʋ alɩwaatʋ ndʋ ŋŋɖiɣziɣna yɔ; pɩtɩla pɩtɩŋnɩ taabalɩyɛ nɖɩ ŋɖʋʋnɩ ɛyaa mba ŋmaɣzɩɣ se pɛkɛ ɛyaa kɩbama ɛlɛ patɩsɔɔlɩ Yehowa yɔ, ɖɩ-yɔɔ. (Aduwa 13:20; 1 Kɔrɛntɩ 15:33) Fezuu ŋgʋ kɩpɩzɩɣ nɛ kɩsʋ-ŋ ɖɔɖɔ ye ŋkalɩɣ takayɩsɩ nzɩ sɩfɛyɩ ɖeu yɔ, ŋcɔŋnɩ kʋzʋʋ kɩlɛmɩŋ, ŋwoki tisuu yebiyaa lone yɔɔ intɛrnɛɛtɩ yɔɔ yɔ, ŋlakɩ aleɣya wena afɛyɩ ɖeu yɔ, yaa ŋwɛnɩ ahela lɩmaɣza yɔ. Tobi lɛ, pɩtɩŋnɩ mbʋ yaa mba pɛwɛnɩ Sataŋ yaa ɛjaɖɛ lɩmaɣza yɔ, pɔ-yɔɔ.
10. Ɛbɛ pɩwɛɛ se ɖɩla nɛ ɖɩpɩzɩ ɖɩkaɖɩnɩ ɛjaɖɛ yɔɔ fezuu?
10 Ɛzɩma ɖɩpɩzɩɣ nɛ ɖɩkaɖɩnɩ ɛjaɖɛ yɔɔ fezuu nɛ ɖɩɖɔkɩ ɖa-tɩ kpam Ɛsɔ sɔɔlɩm taa? Bibl kpɛlɩkʋʋ nɛ kediɣzisi wobu papɩzɩɣ nɛ pasɩnɩ-ɖʋ. Pʋmʋnaa ɖɔɖɔ se ɖɩtɩmɩɣ ɖoŋ ɖoŋ nɛ ɖɩpɔzɩ Yehowa se ɛha-ɖʋ fezuu kiɖeɖeu. Yehowa kɩlɩ Sataŋ nɛ ɛ-ɛjaɖɛ ɖoŋ. (1 Yohanɛɛsɩ 4:4) Pɩ-yɔɔ pɩcɛyɩ siŋŋ se ɖɩñɔtɩnɩ Yehowa pɩtɩŋnɩ adɩma yɔɔ.
SUU WONDU NƐ ŊÑƆƆZƖ ÑA-TƖ CAMƖYƐ
11. Ɛyaa mba ɛjaɖɛ yɔɔ fezuu wɛnɩ ɖoŋ pɔ-yɔɔ yɔ, ɛzɩma posuu wondu?
11 Ɛzɩma ɛyʋ suu wondu, ɛzɩma ɛñɔɔzʋʋ ɛ-tɩ nɛ ɛzɩma ɛwɛ cɩɖɩ cɩɖɩ yɔ, pɩwɩlɩɣ mbʋ ɛkɛnaa yɔ. Ajɛɛ sakɩyɛ taa, ɛyaa wondu suu wɛɛkɩ sakɩyɛ siŋŋ. Mbʋ labɩna nɛ teelee yɔɔ tʋmlaɖʋ nɔɔyʋ tɔ se pɩkazɩ pazɩ lɛ, halaa mba pɛpɛdɩɣ pa-tɩ kʋzʋʋ nʋmɔʋ taa yɔ, paakaɣ tɩlʋʋ ɛzɩma posuu wondu nɛ papɩzɩ nɛ patɩlɩ-wɛ yɔ. Halɩ halɩbiya nzɩ sɩkɛ piya evelisi yem yɔ, sisuu wondu mbʋ ɖɔɖɔ. Tɔm susuu takayaɣ nakɛyɛ tɔm se: “Ɛyaa suu wondu ndʋ tiyeki nɛ panaɣ po-tomnaɣ hɔɔlɩŋ weyi pɩtɩpɔzɩ se lalaa ɩna yɔ, ɛlɛ fɛyɛ ɩɩkpaɣ-wɛ.” Nabɛyɛ suu tokonaa mba pawɩlɩɣ se pɛwɛnɩ tɩ-yɔɔ wɛʋ lɩmaɣza yaa se pa-paa fɛyɩnɩ pa-tɩ yɔ.
12, 13. Paɣtʋ kila wena pɩwɛɛ se asɩnɩ-ɖʋ wondu suu nɛ ɖa-tɩ ñɔɔzʋʋ pɔ-hɔɔlʋʋ taa?
12 Ða mba ɖɩkɛ Yehowa Aseɣɖe Tɩnaa yɔ, ɖɩñakɩ pana nɛ ɖisuu wondu camɩyɛ. Ðisuu wondu ndʋ tɩwɛ cɩɖɩ cɩɖɩ nɛ tɩmʋnɩ tʋmɩyɛ nɖɩ ɖɩlakɩ yaa ɖenɖe ɖɩwɛɛ yɔ. Paa ɛzɩmtaa lɛ, pɩwɛɛ se abalaa nɛ halaa “mba pɔtɔŋ pa-tɩ se pañaŋ Ɛsɔ yɔ,” posuu wondu lɛ, “pataaɖɛlɛsɩ niye, pataakɩlɩ pa-tɩ canʋʋ.” Ðiisuu wondu se ɖɩhɔ lalaa lɩmaɣza ɖɔ-yɔɔ na, ɛlɛ ɖɩsɔɔlaa se ‘ɖɩɖɔkɩ ɖa-tɩ kpam Ɛsɔ sɔɔlɩm taa.’ (1 Timootee 2:9, 10, ABT; Yuudi 21) Toovenim taa lɛ, ɖɩsɔɔlaa se ɖo-wondu suu ɛkɛ ɖa-tɩ sandʋ nɛ “laŋɩyɛ taa kiŋ . . . Mbʋ wɛnɩ ɖeu pɩŋŋ Ɛsɔ ɛzɩdaa.”—1 Pɩyɛɛrɩ 3:3, 4.
13 Ðɩtaasɔɔ ɖɔɖɔ se ye ɖisuu wondu nɛ ɖɩñɔɔzʋʋ ɖa-tɩ camɩyɛ yɔ, pɩpɩzɩɣ pɩsɩnɩ lalaa nɛ pana se toovenim Ɛsɔ sɛtʋ taa ɖɩwɛɛ. Hela tɔm piye nɖɩ pɛɖɛzɩ-ɖɩ se “pataaɖɛlɛsɩ niye” yɔ, ɖɩwɩlɩɣ se ɖiisuu wondu lɛ, ɖɩmaɣzɩɣ lalaa yɔɔ nɛ ɖɩñaŋ-wɛ. Pɩ-yɔɔ pɩwɛɛ se ɖitisi nɛ ɖiyele labʋ mbʋ ɖɩmaɣzɩɣ se pɩkɛnɩ-ɖʋ waɖɛ yɔ, nɛ ɖɩña lalaa ɛhʋyɛ.. Mbʋ pɩkɩlɩ cɛyʋʋ yɔ lɛ se ɖɩsɔɔlaa se ɖɩɖʋ Yehowa nɛ ɛ-samaɣ hɩɖɛ nɛ ɖɩwɩlɩ se ɖɩkɛ Ɛsɔ sɛyaa mba palakɩ pɩtɩŋa payɩ se “Ɛsɔ hɩɖɛ ɛsɛɛ” yɔ.—1 Kɔrɛntɩ 4:9; 10:31; 2 Kɔrɛntɩ 6:3, 4; 7:1.
14. Tɔm ndʋ pɩwɛɛ se ɖɩpɔzɩ ɖa-tɩ, ɖo-wondu suu nɛ cɩɖɩ cɩɖɩ wɛtʋ nʋmɔʋ taa?
14 Pʋmʋnaa se ɖisuu wondu nɛ ɖɩñɔɔzɩ ɖa-tɩ camɩyɛ nɛ ɖɩwɛɛ cɩɖɩ cɩɖɩ, kɔzɩ kɔzɩ ye ɖiwoki tɔm susuu yaa ɖiwoki kediɣzisi yɔ. Pɩwɛɣ ɖeu se ɖɩpɔzɩ ɖa-tɩ se: ‘Ɛzɩ mon-wondu suu nɛ man-tɩ ñɔɔzʋʋ, pamʋnaa na? Pɩwɛ cɩɖɩ cɩɖɩ? Pɩhɔŋ lalaa lɩmaɣza na? Pɩcɛyɩɣ ɛyaa lalaa yaa we? Mɔnsɔɔlaa se mɛlɛɣzɩ hɔɔlʋʋ ŋgʋ kɩ-taa nɛ manpɩzɩ nɛ mɛwɛnɩ waɖɛ ɛgbɛyɛ taa, yaa malakɩ mbʋ mɔnsɔɔlaa yɔ na?’—Keɣa 67:7; Filiipu 4:5; 1 Pɩyɛɛrɩ 5:6.
15. Ɛbɛ yɔɔ Ɛsɔtɔm tɩɖʋ paɣtʋ ndɩ ndɩ wondu suu, tɩ-ñɔɔzʋʋ nɛ cɩɖɩ cɩɖɩ wɛtʋ pɔ-yɔɔ?
15 Bibl tɩɖʋ paɣtʋ ndɩ ndɩ Krɩstʋ mba ɛzɩma pɩwɛɛ se posuu wondu, pɔñɔɔzɩ pa-tɩ nɛ pɛwɛɛ cɩɖɩ cɩɖɩ yɔ, pɩ-yɔɔ. Yehowa tɩsɔɔlɩ se ɛmʋ waɖɛ nɖɩ ɖɩwɛna se ɖɩlɩzɩ mbʋ ɖɩsɔɔlaa yɔ yaa ɖɩkpaɣ ɖa-lɩmaɣza nɛ ɖɩlabɩnɩ tʋmɩyɛ yɔ. Ɛlɛ ɛsɔɔlaa se ɖɩkɛnɩ ɛyaa mba papɩ fezuu taa yɔ, mba pasɩm ɛzɩma pakpaɣ Bibl paɣtʋ kila nɛ palabɩnɩ tʋmɩyɛ yɔ nɛ “pɩmalɩnɩ-wɛ nɛ pasɩm kɩbam nɛ kɩdɛkɛdɩm yɔ.” (Ebree 5:14) Kɔzɩ kɔzɩ lɛ, ɛsɔɔlaa se ɖɩla pɩtɩŋa payɩ nɛ sɔɔlɩm: Ðɩsɔɔlɩ Ɛsɔ nɛ ɖo-koobiya. (Kalɩ Maarkɩ 12:30, 31) Ðɩwɛnɩ waɖɛ se ɖisuu wondu ndɩ ndɩ sakɩyɛ ndʋ tɩwɛ ɖeu Ɛsɔ ɛzɩdaa yɔ. Mbʋ labɩna nɛ alɩwaatʋ ndʋ Yehowa sɛyaa kpeɣliɣ ɛjaɖɛ hɔɔlɩŋ ndɩ ndɩ taa lɛ, posuu wondu ndɩ ndɩ nɛ pɛwɛɛ taa leleŋ taa.
WƐƐNƖ ƐZƖYƐ KƐLƐƲ
16. Ɛzɩma ɛjaɖɛ yɔɔ fezuu kaɖɩɣnɩ Yesu wɩlɩtʋ? Nɛ tɔm ndʋ pɩwɛɛ se ɖɩpɔzɩ ɖa-tɩ?
16 Ɛjaɖɛ yɔɔ fezuu peɣziɣ ɛyaa sakɩyɛ nɛ pamaɣzɩɣ se liidiye nɛ ñɩm peyekina nɛ ɛyʋ hiɣ koboyaɣ. Ɛlɛ Yesu ñɔyɔɔdaa se: “Paa ñɩm ɛɛtɔyɩnɩ ɛyʋ ɛzɩma yɔ, e-wezuu ɛɛwɛɣ ɛ-ñɩm mbʋ pɩ-yɔɔ kana.” (Luka 12:15) Yesu tɩyɔɔdɩ se ye ɛyʋ ɛwɛnɩ ñɩm yɔ, pɩfɛyɩ ɖeu. Ɛlɛ ɛwɩlaa se “koboyaɣ tɩnaa lɛ mba pasɩm mbʋ se fezuu taa wondu tɛɖɩɣ-wɛ yɔ” nɛ mba pɛwɛnɩ “ɛzɩyɛ kɛlɛʋ” yɔ, pɩwɩlɩɣ se pasɩɣ fezuu taa wondu kajalaɣ lone taa. (Maatiyee 5:3; 6:22, 23, NW ) Pɔzɩ ña-tɩ se: ‘Mentisiɣ tɔm ndʋ Yesu wɩlaa yɔ, tɩ-yɔɔ yaa meyeki man-tɩ se “cɛtɩm caa” epeɣzi-m? (Yohanɛɛsɩ 8:44) Ɛbɛ mɔ-yɔɔdaɣ, man-kaɖʋsɩ, mbʋ pɩwɛ ñɩm mɛ-ɛzɩdaa yɔ nɛ me-wezuu caɣʋ, pawɩlɩɣ?’—Luka 6:45; 21:34-36; 2 Yohanɛɛsɩ 6.
17. Ye ɛyʋ ɛwɛnɩ ɛzɩyɛ kɛlɛʋ yɔ, wazasɩ nzɩ ehikiɣ?
17 Bibl seɣtiɣ-ɖʋ se ‘ɖɩɖɔ tɔm yɔɔ.’ (Yakubu 1:22) Ðɩyɔɔdɩ wazasɩ nzɩ mba pɛwɛnɩ ɛzɩyɛ kɛlɛʋ pehikiɣ yɔ, sɩ-taa nasɩyɩ pazɩ tɔm. Pehikiɣ laŋhɛzɩyɛ siŋŋ Kewiyaɣ tʋmɩyɛ labʋ taa. (Maatiyee 11:29, 30) Paatɔlʋʋ nɩɣzɛ wena atɩmʋna yɔ, nɛ kʋñɔmɩŋ ndɩ ndɩ pa-taa. (Kalɩ 1 Timootee 6:9, 10) Pe-liu sɩkɩnɩ mbʋ pɛwɛna yɔ, nɛ pɩhaɣ-wɛ alɩwaatʋ se pɔcɔnɩ pɔ-hɔʋ nɛ po-koobiya ɖeɖe. Po-ɖom wɛ leleŋ siŋŋ. (Eklesɩyastɩ 5:11) Pehikiɣ koboyaɣ sɔsɔɔ mbʋ pʋyɔɔ yɔ, pahaɣ mbʋ papɩzɩɣ yɔ. (Tʋma Labʋ 20:35) Pɩtasɩ lɛ, ‘pe-lidaʋ paɣlaa’ nɛ pɛwɛɛ laŋhɛzɩyɛ nɛ pɛɛyɛ pa-taa. (Roma 15:13; Maatiyee 6:31, 32) Pɩtʋʋ fɛyɩ se paayakɩ wazasɩ nzɩ nɛ liidiye.
KPAƔ YOU WONDU NDƲ ƐSƆ HA-ÐƲ YƆ
18. Ɛzɩma Bibl yɔɔdɩ ɖo-koyindu, ɛ-nʋmɔŋ nɛ you ŋgʋ ɖɩwɛɛ ɖɩlakɩ yɔ, pɔ-tɔm?
18 Mba pɔɖɔkʋʋ pa-tɩ kpam Ɛsɔ sɔɔlɩm taa yɔ, Ɛsɔ huuzuu pɔ-yɔɔ se Sataŋ ɛtaakaɖɩnɩ-wɛ nɛ pelesi tisuu. Sataŋ tɩsɔɔlɩ se pehiɣ koboyaɣ nɛ wezuu maatɛŋ. (1 Pɩyɛɛrɩ 5:8) Pɔɔlɩ tɔm se: “Pɩtɩkɛ ɖa nɛ tomnaɣ nɛ calɩm ɖiyouna, ɛlɛ ɖa nɛ aleewaa ñʋndɩnaa nɛ ɖoŋ tɩnaa, ɖa nɛ cɩkpɛndʋʋ ɛjaɖɛ ɖɩnɛ yɔ ɖɩ-ñʋndɩnaa, ɖa nɛ feziŋ kɩdɛkɛdɩŋ weyi ɩmɩzɩ ɛsɔdaa yɔ, ɖiyouna.” (Efɛɛzɩ 6:12) Tɔm piye “yonuu” wɩlɩɣ se pɩtɩkɛ you ŋgʋ mba poposini ɖama palakɩ yɔ, kɩ-tɔm pɔyɔɔdʋʋ ɛlɛ pɩkɛ ɖama haŋ sʋʋ yaa lʋbɩyɛ na. Pɩtasɩ lɛ, tɔm pee “ñʋndɩnaa,” “ɖoŋ tɩnaa,” nɛ “ɛjaɖɛ ñʋndɩnaa” wɩlɩɣ se feziŋ kɩdɛkɛdɩŋ ñɔɔzɩ ɩ-tɩ camɩyɛ nɛ pʋcɔ ɩlakɩ-ɖʋ you ŋgʋ.
19. Kɛdɩ mbʋ nɛ mbʋ pɩkɛ Krɩstʋ tʋ fezuu taa you wondu yɔ.
19 Paa ɖɩkɛ ɛyaa mantɩtalɩ pilimwaa nɛ ɖo-ɖoŋ wɛɛnɩ kamaɣ yɔ, ɖɩpɩzɩɣ nɛ ɖɩwa you ŋgʋ. Ɛzɩma tɩyɛ? Ye ɖɩkpaɣ “Ɛsɔ you wondu tɩŋa payɩ” yɔ. (Efɛɛzɩ 6:13, ABT ) Pɔyɔɔdɩ you wondu ndʋ tɩ-tɔm Efɛɛzɩ 6:14-18 taa se: “Pɩ-yɔɔ lɛ, ɩwɛɛ mi-ɖeɖe mbʋ: Ɩkpaɣ toovenim ɛzɩ tambaɖɛ nɖɩ sɔɔja tɔɔlʋʋ yɔ nɛ tʋʋzʋʋ [siɣsiɣ wɛtʋ] ɛzɩ ñɩɣyʋʋ ŋgʋ ehuuzuu e-lotu yɔɔ yɔ. Ɩkpaɣ mi-kpekpeka ŋga ɩwɛnɩ laŋhɛzɩyɛ tɔm ɖisusiye yɔ ɛzɩ naataŋgbala wena ɩlɛɣ yɔ. Pʋnɛ pɩtɩŋa pɩ-wayɩ lɛ, ɩkpaɣ mi-lidaʋ [tisuu] alɩwaatʋ kpeekpe ɛzɩ kpayʋʋ ŋgʋ ɩmʋʋnɩ ñɩma wena Kañatʋ tʋ Sataŋ tɔʋ nɛ a-nɔsɩ taa nɛ miɖeɖeŋ yɔ. Ɩkpaɣ ɖɔɖɔ mɩ-ñʋʋ yabʋ ɛzɩ you hulaɣ yɔ nɛ Ɛsɔtɔm ɛzɩ you sɩɣa ŋga [Ɛsɔ fezuu] cɛlɩ-mɩ yɔ. Ðɔɖɔ lɛ, ɩtɩŋnɩ Ɛsɔ [fezuu] yɔɔ nɛ ɩsɛɛ-ɩ nɛ itendi-i alɩwaatʋ tɩŋa, pɩtɩŋa pɩ-taa.”
20. Ɛzɩma tɩyɛ ɖɩwɛ ndɩ nɛ ɛjaɖɛ yɔɔ sɔɔjanaa?
20 Ɛsɔ hanɩ-ɖʋ fezuu taa you wondu ndʋ, pɩ-yɔɔ ɖɩpɩzɩɣ ɖɩtaa liu se ye ɖɩkpakɩɣ-tʋ paa ɛzɩmtaa yɔ, tɩkandɩyɩɣ ɖɔ-yɔɔ. Pɩtɩkɛ alɩwaatʋ tɩŋa ɛjaɖɛ yɔɔ sɔɔjanaa lakɩ you. Ɛlɛ Krɩstʋ mba ñɛwɛ you labʋ yɔɔ alɩwaatʋ tɩŋa, nɛ paa ɛzɩmtaa lɛ pɩpɩzɩɣ nɛ pɩkɔnɩ-wɛ kaɖɛ fezuu taa. You ŋgʋ palakɩ yɔ, kɩkaɣ sɩʋ tɩnaɣ alɩwaatʋ ndʋ Ɛsɔ ɖeziɣ Sataŋ ɛjaɖɛ nɛ ɛpɛɖɩ feziŋ kɩdɛkɛdɩŋ tɩŋa pɔʋ sɔsɔʋ taa yɔ. (Natʋ 12:17; 20:1-3, ABT ) Ye mbʋ, ɖitaayele lʋbɩnʋʋ ɖɛ-ɛjandʋ nɛ lɩmaɣza kɩdɛkɛda. Pʋpɔzʋʋ se ɖa-taa paa weyi ‘ɛnazɩ e-tomnaɣ’ pʋcɔ ɛpɩzɩ nɛ ɛwɛɛ siɣsiɣ Yehowa ɛzɩdaa. (1 Kɔrɛntɩ 9:27) Toovenim taa lɛ, alɩ waatʋ ndʋ tɩ-taa ɖɩɩlʋkɩnɩ nabʋyʋ yɔ, pɩwɛɛ se ɖɩkpa ɖa-tɩ.
21. Ɛbɛ pʋmʋnaa se ɖɩla pʋcɔ nɛ ɖɩwa fezuu taa you ŋgʋ?
21 Pɩtasɩ lɛ, ɖɩɩpɩzɩɣ nɛ ɖɩwa you ŋgʋ ɖa-maɣmaɣ ɖa-tɩ yɔɔ. Mbʋ labɩna nɛ Pɔɔlɩ tɔzʋʋ-ɖʋ se ɖɩtɩmnɩ Yehowa “alɩwaatʋ tɩŋa, pɩtɩŋa pɩ-taa.” Ðɔɖɔ lɛ, pɩwɛɛ se ɖiwelisini Yehowa pɩtɩŋnɩ Bibl kpɛlɩkʋʋ nɛ kediɣzisi wobu pɔ-yɔɔ, mbʋ pʋyɔɔ yɔ pɩtɩkɛ ɖe-ɖeke ɖalakɩnɩ you ŋgʋ. (Fileemɔɔ 2; Ebree 10:24, 25) Mba pɔɖɔŋ tɔm tʋnɛ tɩ-yɔɔ siɣsiɣ yɔ, pawakɩ you ŋgʋ nɛ pɩtasɩ lɛ, pakandɩyɩɣ pe-tisuu yɔɔ camɩyɛ alɩwaatʋ ndʋ pakaɖɩɣnɩ-wɛ yɔ.
ÑƆƆZƖ ÑA-TƖ NƐ ŊKANDƖYƖ ÑE-TISUU YƆƆ
22, 23. (a) Ɛbɛ yɔɔ pɩwɛɛ se ɖɩñɔɔzɩ ɖa-tɩ tam nɛ ɖɩkandɩyɩ ɖe-tisuu yɔɔ? Tɔm ndʋ pɩwɛɛ se ɖɩpɔzʋʋ ɖa-tɩ? (b) Tɔm ndʋ taa ɖɩkaɣ tazʋʋ ñʋʋ ŋgʋ kɩkɔŋ yɔ, kɩ-taa?
22 Yesu tɔm se: “Malɩzɩnɩ-mɩ ɛjaɖɛ yɔɔ, mbʋ ɛjaɖɛ ɛɛnaɣ-mɩ nɛ ɛzɩyɛ.” (Yohanɛɛsɩ 15:19) Pɩ-yɔɔ lɛ, pɩwɛɛ se Krɩstʋ mba ɩñɔɔzɩ pa-tɩ tam nɛ pakandɩyɩ pe-tisuu yɔɔ, ɛlɛ pala mbʋ nɛ ñamtʋ nɛ nɔɔ kɩbaŋa. (Kalɩ 1 Pɩyɛɛrɩ 3:16) Pɔzɩ ña-tɩ se: ‘Mana mbʋ pʋyɔɔ ɖoŋ ɖoŋ lɛ, Yehowa Aseɣɖe Tɩnaa ɩɩlakɩ mbʋ ɛyaa lalaa sɔɔlɩ labʋ yɔ? Ye mankatɩ tɩlasɩ yɔ, mentisiɣ se Bibl nɛ yom siɣsiɣ tʋ pɔyɔɔdɩ toovenim yaa we? Ye pʋpɔzʋʋ se mala Yehowa sɔɔlɩm ɛyaa hɛkʋ taa yɔ, mentisiɣ se mɛwɛɛ ndɩ nɛ lalaa nɛ mamaɣzɩɣ se pɩkɛnɩ-m waɖɛ sɔsɔɖɛ na?’—Keɣa 33:3; Maatiyee 10:32, 33.
23 Ðɩsɔɔlaa se ɖɩwɛɛ ndɩ nɛ ɛjaɖɛ, ɛlɛ ɖoŋ ɖoŋ lɛ pɩkɔŋnɩ-ɖʋ takɩm hɔɔlɩŋ sakɩyɛ taa. Ɛzɩ ɖɩɩtɛm yɔɔdʋʋ kiɖe tɛɛ yɔ, Yiliyu ñakɩ pana se ɛtɩŋnɩ ɛjaɖɛ yɔɔ aleɣya yɔɔ nɛ ɛhɔ Yehowa sɛyaa nɛ pasʋʋ ɛjaɖɛ taa. Ɛzɩma ɖɩpɩzɩɣ nɛ ɖɩlɩzɩ aleɣya kɩbana wena apɩzɩɣ nɛ awazɩ-ɖʋ nɛ ɖɩtɛ ɖɩwɛɛnɩ ɛhʋyɛ kɩbanɖɛ? Ñʋʋ ŋgʋ kɩkɔŋ yɔ, kɩkaɣ tazʋʋ tɔm ndʋ tɩ-taa.
^ tay. 3 Kpaɣnɩ Pantekooti 33 Ð.A., Yesu pɩsɩ ɛ-wayɩ tɩŋɩyaa pata-m numwaa mba pɛwɛ tataa yɔ, pɛ-ɛgbɛyɛ Wiyaʋ. (Koloosi 1:13) Pɩnaɣ 1914 taa lɛ, paha Krɩstʋ waɖɛ se ɛkɛ Wiyaʋ “ɛjaɖɛ kewiyaɣ” yɔɔ. Ye mbʋ, lɛɛlɛɛyɔ lɛ Krɩstʋ mba pata-m numwaa kɛ Ɛsɔ Kewiyaɣ tiyiyaa.—Natʋ 11:15.
^ tay. 8 Cɔnɩ takayaɣ ŋga Yehowa Aseɣɖe Tɩnaa lɩzaa nɛ payaɣ-kɛ se Comment raisonner à partir des Écritures yɔ, kɔ-hɔɔlɩŋ 140-143 yɔɔ.
^ tay. 65 Cɔnɩ Tɔm Kɩsɔzɩtʋ ndʋ tɩwɛ takayaɣ hɔɔlɩŋ 212-14 yɔɔ yɔ..


text:
WEZUU CAƔƲ NƐ ƐSƆ SƐTƲ TƲMƖYƐ KPƐLƖKƲƲ TAKAYAƔ Juillet 2016
Ɛzɩma ɖɩpaɣzɩ kɛdaɣ yɔ
Lɔŋ tasʋʋ mbʋ ɖɩpɩzɩɣ ɖɩlabɩnɩ tʋmɩyɛ nɛ ɖɩha Feŋuu Tilimiye nɛ Laŋhɛzɩyɛ Tɔm takayaɣ yɔ. Tɩŋnɩ kɩɖaŋ ɛnɩ ɩ-yɔɔ nɛ ŋñɔɔzɩ ña-maɣmaɣ ñɔ-tɔm.
ÑƖM MBƲ PƖWƐ ƐSƆTƆM TAA YƆ
Ðɛyɩ Yehowa, adɩma welisiyu
Ɛbɛ yɔɔ pɩcɛyaa se mbʋ ŋɖuwaa se ŋlakɩ yɔ, ŋheyi-pʋ Yehowa adɩma taa? Ɛzɩma ŋpɩzɩɣ ŋwɩlɩ ña-adɩma taa se ŋtaɣ Yehowa liu? (Keɣsi 60-64)
CAƔ WEZUU ƐZƖ KRƖSTƲ TƲ YƆ
Wezuu kɛlɛʋ caɣʋ sɩɣnɩ-ɖʋ se ɖɩsa Ɛsɔ
Ŋcaɣ wezuu kɛlɛʋ, pɩpɩzɩɣ pɩsɩnɩ-ŋ nɛ ŋla we? Ɛzɩma ŋpɩzɩɣ ŋnɩɣzɩnɩ Yesu wezuu caɣʋ?
ÑƖM MBƲ PƖWƐ ƐSƆTƆM TAA YƆ
Yehowa samaɣ wɛ kpekpeka toovenim Ɛsɔ sɛtʋ yɔɔ
Ɛzɩma Daviid kaawɛ kpekpeka yɔ, ɛbɛ pɩkpɛlɩkɩɣ ɖʋ? Ye ɖɩwɛ kpekpeka toovenim Ɛsɔ sɛtʋ yɔɔ, piseɣtiɣ-ɖʋ se ɖɩla we? (Keɣsi 68-71)
CAƔ WEZUU ƐZƖ KRƖSTƲ TƲ YƆ
Ŋpɩzɩɣ ŋmaɣzɩ pɩnaɣ kʋɖʋmaɣ nɛ ŋna?
Ye ŋpaɣzɩ nʋmɔʋ lɩzʋʋ tʋmɩyɛ yɔ, ŋnɩɣ leleŋ ñe-wezuu caɣʋ taa nɛ ŋhiɣ wazasɩ sakɩyɛ.
CAƔ WEZUU ƐZƖ KRƖSTƲ TƲ YƆ
Paa ɖooye nʋmɔʋ lɩzʋʋ tʋmɩyɛ ɖʋtʋ
Pɩpɩzɩɣ pɩɖɩɣzɩ-ŋ se mba pɛfɛyɩnɩ alɩwaatʋ sakɩyɛ yɔ, kʋdɔndɩnaa nɛ akpadɩyaa ɖɔɖɔ palakɩ nʋmɔʋ lɩzʋʋ tʋmɩyɛ.
ÑƖM MBƲ PƖWƐ ƐSƆTƆM TAA YƆ
Tɔzɩ Yehowa tʋma yɔɔ
Yehowa tʋma taa naayɛ yɔ wena? Ɛzɩma a-yɔɔ maɣzʋʋ wazɩɣ-ɖʋ? (Psalms 74-78)
ÑƖM MBƲ PƖWƐ ƐSƆTƆM TAA YƆ
A-tɔm kɩlɩ cɛyʋʋ ñe-wezuu caɣʋ taa?
Weyi ɛmabɩ Keɣa 82 yɔ, ɛwɩlaa se Yehowa tɔm kɩlɩnɩ cɛyʋʋ e-wezuu caɣʋ taa. Ɛzɩma ɖa ɖɔɖɔ ɖɩpɩzɩɣ ɖɩwɩlɩ se Yehowa tɔm kɩlɩnɩ cɛyʋʋ ɖe-wezuu caɣʋ taa?


text:
TƆM KƖSƆZƖTƲ
Mbʋ pɩ-yɔɔ Krɩstʋ mba toovenim mba ɩɩlakɩnɩ kaamaŋkaɣ tʋmɩyɛ pɛ-ɛsɔ sɛtʋ taa yɔ
ƐYAA miiliyɔɔwaa ñaŋ kaamaŋkaɣ nɛ poluŋuu kɛ-tɛɛ. Takayaɣ ŋga payaɣ se The Encyclopædia Britannica yɔ, kaya kaamaŋkaɣ se “Krɩstʋ mba kɩɖaʋ sɔsɔʋ.” Ɛlɛ, Krɩstʋ mba toovenim mba ñaalakɩnɩ kaamaŋkaɣ tʋmɩyɛ pɛ-Ɛsɔ sɛtʋ taa. Ɛbɛ yɔɔ?
Mbʋ pʋyɔɔ yɔ pɩtɩkɛ kaamaŋkaɣ yɔɔ Yesu sɩba. Hela tɔm piye nɖɩ pɛɖɛzɩɣ ɖoŋ ɖoŋ se “kaamaŋkaɣ” yɔ, nɖɩ lɛ stau·rosʹ. Ɛlɛ stau·rosʹ tɔbʋʋ lɛ se “sizika yaa ɖaʋ ŋgʋ pesiɣaa ɛzɩ kaŋgalaafu ɖaʋ yɔ.” Takayaɣ ŋga payaɣ se The Companion Bible yɔ, kɔtɔm se: “Paayaɣ ɖaŋ naalɛ weyi patɩnɩ ɖama yɔɔ nɛ pɩla kaamaŋkaɣ yɔ se [Stau·rosʹ] kpa . . . Nabʋyʋ fɛyɩ Hela masɩ [Ɛgbɛyɛ Kɩfaɖɛ] taa nɛ pɩlakɩ se ɖɩmaɣzɩ se ɖaŋ naalɛ tɔm pɔyɔɔdʋʋ.”
Bibl mayaa sakɩyɛ tɔm se mbʋ payaɣ Hela taa ɖɔɖɔ se xyʹlon yɔ, pɩ-yɔɔ Yesu sɩba. (Tʋma Labʋ 5:30; 10:39; 13:29; Galaatɩ 3:13; 1 Pɩyɛɛrɩ 2:24) Tɔm piye nɖɩ ɖɩ-tɔbʋʋ lɛ se “ɖaʋ ŋgʋ pesiki se pamanɩ kuduyuu yɔ” yaa “sizika yaa ɖaʋ yaa tɩʋ.”
Takayaɣ ŋga payaɣ se Das Kreuz und die Kreuzigung (Kaamaŋkaɣ nɛ Ɛyʋ Kam Kaamaŋkaɣ yɔɔ) yɔ, kalɩzaɣ mbʋ pɩ-yɔɔ pakaŋaɣ ɛyaa tɩʋ kʋɖʋmʋʋ yɔɔ lɛ, kɔtɔm se: “Tɩŋ taatɔyɩ ɖenɖe pakʋwaɣ ɛyaa yɔ. Pɩ-yɔɔ pesikaɣ ɖaʋ kʋyʋmʋʋ yeke na tataa. Ðaʋ ŋgʋ kɩ-yɔɔ pɔhɔkaɣ yaa pakaŋaɣ mba paaɖɔŋ paɣtʋ yɔɔ yɔ. Pakpazaɣ pa-nandasɩ nɛ pa-ñʋʋ hayo kiŋ nɛ pakaŋ ɖaʋ yɔɔ. Pakaŋaɣ yaa pɔhɔkaɣ ɖɔɖɔ pa-nɩŋgbanzɩ nɛ hadɛ kiŋ.
Ɛlɛ mbʋ pɩ-yɔɔ kpem ɖɩɩlakɩ tʋmɩyɛ nɛ kaamaŋkaɣ yɔ, pɩwɛ Ɛsɔtɔm taa na. Apostoloo Pɔɔlɩ tɔm se: “Krɩstʋ lɩzɩ-ɖʋ paɣtʋ nɔɔ lɔʋ taa, ɛpɩsɩ ɛ-tɩ weyi pɔlɔ ɛ-yɔɔ nɔɔ ɖɔ-yɔɔ yɔ. Mbʋ pamawa se: Weyi esusi tɩʋ yɔɔ yɔ, eleba.” (Galaatɩ 3:13) Wayɩ Wayɩ Paɣtʋ 21:22, 23 taa tɔm Pɔɔlɩ yɔɔdʋʋ cɩnɛ. Kalɩtʋ ndʋ tɩ-taa, tɩʋ tɔm pɔyɔɔdaa pɩtɩkɛ kaamaŋkaɣ tɔm. Ye pakam ɛyʋ tɩʋ yɔɔ mbʋ yɔ, pʋ-tɔbʋʋ lɛ se “pɔlɔ ɛ-yɔɔ nɔɔ kɩdɛkɛdaɣ.” Pɩ-yɔɔ pɩfɛyɩ ɖeu se Krɩstʋ mba ɩkaŋ pa-ɖɩsɩ taa kɩlɛmɩŋ weyi ɩ-yɔɔ pakam Yesu tɩʋ yɔɔ yɔ.
Krɩstʋ sɩba nɛ pɩnzɩ 300 nzɩ sɩtɩŋ yɔ sɩ-taa, nabʋyʋ fɛyɩ nɛ pɩwɩlɩɣ se mba payaɣaɣ pa-tɩ se Krɩstʋ mba yɔ, palabɩnɩ kaamaŋkaɣ tʋmɩyɛ. Ɛlɛ pɩnzɩ 400 taa lɛ, Roma Wiyaʋ Sɔsɔ Constantin sʋ cɛtɩm Krɩstʋ mba ɛgbɛyɛ taa nɛ ɛpɔzɩ se kaamaŋkaɣ ɛkɛnɩ ɛgbɛyɛ nɖɩ ɖɩ-kɩɖaʋ. Paa ɛbɛ kaatuzi-i nɛ ɛla mbʋ yɔ, nɔɔ kʋyʋmaɣ nakɛyɛ fɛeyɩ Yesu Krɩstʋ nɛ kaamaŋkaɣ pɛ-hɛkʋ taa. Toovenim sɩɩnaa layaa cɔlɔ kaamaŋkaɣ lɩnaa. Takayaɣ ŋga payaɣ se The New Catholic Encyclopedia yɔ, kɔtɔm se: “Mba paacaɣ wezuu pʋcɔ nɛ Krɩstʋ kɔŋ nɛ mba patɩkɛ Krɩstʋ mba yɔ, pɔ-cɔlɔ kaamaŋkaɣ lɩnaa.” Takayɩsɩ sɔsɔsɩ lɛɛsɩ ñɩɣ niye pɩ-yɔɔ se sɩɩnaa layaa lakaɣnɩ kaamaŋkaɣ tʋmɩyɛ pa-latʋ taa.
Ye mbʋ, ɛbɛ yɔɔ mba payaɣ pa-tɩ se Krɩstʋ mba yɔ papaɣzɩ kaamaŋkaɣ kpaɣʋ nɛ palakɩnɩ tʋmɩyɛ yɔ? Pɩtɩla palabɩ mbʋ se sɩɩnaa layaa itisi nɛ papɩsɩ “Krɩstʋ mba.” Ɛlɛ Bibl tɩsɔɔlɩ kpem se pala tʋmɩyɛ nɛ sɩɩnaa layaa wondu Ɛsɔ sɛtʋ taa. (2 Kɔrɛntɩ 6:14-18) Bibl masɩ kizaa ɖɔɖɔ se pataasɛɛ cɛtɩm ɛsɔnaa. (Egipiti Lɩʋ 20:4, 5; 1 Kɔrɛntɩ 10:14) Ye mbʋ lɩmaɣza kɩbana yɔɔ, Krɩstʋ mba toovenim mba ɩɩlakɩ tʋmɩyɛ nɛ kaamaŋkaɣ pɛ-Ɛsɔ sɛtʋ taa. *
^ tay. 5 Takayaɣ ŋga Yehowa Aseɣɖe Tɩnaa lɩzaa nɛ payaɣ se Comment raisonner à partir des Écrtures yɔ, kɔ-hɔɔlɩŋ 77-81 sɩɣnɩ-ŋ nɛ ŋkpɛlɩkɩ tɔm sakɩyɛ kaamaŋkaɣ yɔɔ.


text:
Charles 2 le Chauve
Charles 2 tʊ pɛɖɛyɩ-ɩ se ñʊʊ haza haza tʊ yaa ñʊʊ sakɩŋ tʊ, palʊla-ɩ mɩsɩkʊm fenaɣ kɩyakʊ 13 pɩnaɣ 823 kɛ Francfort-sur-le-Main tɛtʊ taa Caama ɛjaɖɛ taa. Ɛyʊ ɛsɩ aloma fenaɣ kɩyakʊ 6 pɩnaɣ 877 Avrieux (Savoie). Ɛyʊ ɛnɛyɔ ɛɛkɛ Charlemagne sɛyɩ nɔyʊ mba pɛtɛyɩ Ampiiri pɩnaɣ 843 alɩwaatʊ taa yɔ. Ɛnʊ kɛnɛ Aquitaine wiyaʊ kpaɣ ɖooo ɛ-caa kewiyaɣ alɩwwatʊ Louis, Fransɩɩ wɩsɩ ɖɩɖʊyɛ hɔɔlʊʊ taa wiyaʊ pɩnzɩ 843 ŋtalɩ 877 nɛ papamɩ-ɩ kewiyaɣ hulaɣ sɔsɔ Wɩsɩ Ɖɩɖʊyɛ taa kiŋ pɩnaɣ 875.
Pɩnaɣ 867 tɛ paɣzɩyɛ alɩwaatʊ taa, Charles pɩsɩ ɛyaa kpeekpe tɛ fada kɛ Denis kiɖeɖeu taa. Agoza fenaɣ kɩyakʊ 5 pɩnaɣ 877, kɩyakʊ ŋgʊ papa Jean 8 Maari Kiɖeɖeu Ɛsɔ sɛtʊ ŋgbɛyɛ tɩna nɖɩ ɖɩkaɣ kɛʊ Corneille Kiɖeɖeu fada kɛ Compiègne yɔ, ɛhʊ ɛ-ñʊʊ koloŋgolo se pɩwɩlɩ se etisa piŋ Ɛsɔ yɔɔ, ŋgʊ ɛyaa mba pɛ-tɛ lɛ, Ɛsɔ sɛtʊ kpaŋ taa lɛ, pɩfɛyɩ se wiyaʊ nɔyʊ ɛhʊ ɛ-ñʊʊ mbʊ, ɛlɛ eyeba tandʊʊ cɔm cɔm.
Ɛkɛ wiyaʊ sɔsɔ Louis pɔtɔdɩyɛ nayʊ Ɛsɔ paɣtʊ yɔɔ ɖaŋɩyʊ piŋ pɩɣa ɛ-nɛ ɛ-halʊ kɩlɛlɩyʊ Judith Bavière ñɩnʊ, pakpa-ɩ nɛ pɛcɛlɛ tɔm wɩlɩyʊ sɔsɔ nɔyʊ Walafrid Strabon (808 cɔlɔ ŋtalɩ 809-849), ɛkɛ mʊwanɩ Reichenau mʊwanɩ waa kpaŋ taa kɛ Alémanie. Pɩnzɩ nakʊ wɛɛ taa Strabon ɖɔkɩ sukuli wɩlʊʊ evebupɩɣa kanɛyɔ mbʊ pʊyɔɔ yɔ ɛɛwɛna lidau piŋ pɩɣa kɛnɛ kɔyɔ.
Pɩnaɣ 837, Aix Ɛsɔ kuduyuu tɛ kedizaɣ ɖɩlaɖɛ wɛɛ, ɛ-caa kpeɣi-ɩ ajɛyɛ wena aañɔtɩna-wɛ nɛ awɛ Frise nɛ Seine taa yɔ. Pɩnaɣ 838, ɛmʊ ɛjaɖɛ nɖɩ ɖɩkpɛndɩna Maine nɛ egeetiye nɖɩ ɖɩɩwɛ Seine nɛ Loire pɛ-hɛkʊ taa yɔ. Pɩnaɣ 838 agoza fenaɣ kɩyakɩŋ 28 yaa 30, Worms kedizaɣ ɖeɖe, Louis pʊtɔdɩyɛ nayʊ cɛlɛ-ɩ Fransɩɩ wɩsɩ ɖɩɖʊyɛ taa hɔɔlʊʊ ŋgʊ kɩwɛ Meuse nɛ Seine pɛ-hɛkʊ taa yɔ, Bourgogne wɩsɩ ɖɩɖʊyɛ nɛ hadɛ yɔɔ kiŋ, Provence nɛ Neustrie nɛ Bretagne nɛ Aquitaine kewiyaɣ ɛjaɖɛ nɛ Gascogne nɛ Septimanie.
Pɩnaɣ 840 alɩwaatʊ taa pa-caa Louis pɔtɔdɩyɛ nayʊ ɛnʊ ɛsɩba kpa lɛ, piyaa paɣzɩ youp a-taa pe-yeke. Charles kpɛndɩ ɛ-tɩ nɛ Germaniiki Louis, kɛlɛ paha ɛsɛ nɛ Lothaire 1 tʊ, pa-ɖalʊʊ sɔsɔ weyi ɛlɛ maɣzɩ se ɛtɛyɩna-wɛ Ampiiri. Ɛlɛ patɩŋa pɛkpɛdɩ pawa Fontenoy-en-Puisaye, Bourgogne you pɩnaɣ 841.
Pɩnaɣ 843 alɩwaatʊ taa kpa lɛ, kɔkɔɖɛ sʊʊ Charles ñʊʊ koloŋgolo tʊ nɛ Nominoë pɛ-hɛkʊ taa. Pɩnaɣ 845, Ballon you wɛɛ taa lɛ, Nominoë wa Charles ñʊʊ koloŋgolo tʊ. Nɩnaʊ takayaɣ kajalaɣ ŋga wɛ pɛ-hɛkʊ taa pɩnaɣ 846. Nominoë pɩsɩ Bretgne wiyaʊ. Pɛ-hɛkʊ taa you ɖanɩɣ paɣzɩ pɩnaɣ 849 lɛ, Bretgne ɛyaa tɩ ɖɔm pɔyɔɔ nɛ kɩkpaɣ Rennes nɛ Nantes tɛtʊ. Kɩyɛna fenaɣ kɩyakʊ 22 pɩnaɣ 851 taa lɛ, Erispoë wa Charles ɖɔɖɔ Jengland you ɖeɖe.


text:
Yehowa Aseɣɖe Tɩnaa ɖʋʋ nesi mba asɛyʋʋ nakʋyʋ talɩ-wɛ yɔ?
Kpaɣ
Ɛɛɛ, ɖoŋ ɖoŋ lɛ, Yehowa Aseɣɖe Tɩnaa ɖʋʋ nesi mba asɛyʋʋ nakʋyʋ talɩ-wɛ yɔ. Ðɩɖɔŋ Bibl lɔŋ tasʋʋ mbʋ pɩwɛ Galaatɩ 6:10 nɛ pɩtɔŋ se ɖɩla “camɩyɛ ɛyaa kpeekpe, pɩkɩlɩnɩ mba pɛkɛ koobiya tisuu taa yɔ” pɩ-yɔɔ nɛ ɖɩɖʋʋ nesi Yehowa Aseɣɖe tɩnaa nɛ mba patɩkɛ Yehowa Aseɣɖe Tɩnaa yɔ, alɩwaatʋ ndʋ asɛyʋʋ nakʋyʋ kɔŋ yɔ. Ðɩtɩŋɩɣnɩ nʋmɔŋ ndɩ ndɩ yɔɔ ɖɔɖɔ nɛ ɖɩhɛzɩɣ pa-laŋa nɛ ɖɩɖʋʋ-wɛ nesi fezuu taa se pɩsɩnɩ-wɛ alɩwaatʋ kaɖɛ ñɩndʋ ndʋ tɩ-taa.—2 Kɔrɛntɩ 1:3, 4.
Ɛzɩma ɖɩñɔɔzʋʋ ɖa-tɩ yɔ
Asɛyʋʋ nakʋyʋ lakɩ lɛ, lone nɖɩ ɖɩ-taa ɛgbɛyɛ taa ɛzʋtʋyaa ñakɩ pana se patɩlɩ wɛtʋ ndʋ tɩ-taa ɛgbɛyɛ taa mba lalaa wɛɛ yɔ, nɛ papɩzɩ pasɩnɩ-wɛ ɛzɩ pɩpɔzʋʋ yɔ. Pʋwayɩ lɛ, ɛgbɛyɛ taa ɛzʋtʋyaa la akɔnta ɛgbɛyɛ piliŋa ŋga kɔcɔŋnɩ egeetiye nɖɩ ɖɩ-yɔɔ pɩlɩɩnɩ mbʋ pɛtɛm labʋ se pasɩnɩ ɛyaa yɔ, nɛ mbʋ pɩpɔzʋʋ se patasɩ labʋ yɔ, pɩ-yɔɔ.
Ye sɩnʋʋ mbʋ pɩpɔzʋʋ yɔ, pɩcɛzɩ agbaa wena awɛ lone nɖɩ ɖɩ-taa yɔ, a-ɖoŋ ɖeɖe yɔ, Yehowa Aseɣɖe Tɩnaa Nɔɔɖɛyaa Ɛgbɛyɛ lakɩ ɖʋtʋ nɛ ɖitiyini sɩnʋʋ mbʋ pɩkazaa yɔ. Mbʋ ɖɔɖɔ kajalaɣ Krɩstʋ ñɩma kaañɔɔzɩ pa-tɩ nɛ paɖʋ nesi po-koobiya mba ñɔɔsɩ kaalɩ pe-egeetiye taa yɔ. (1 Kɔrɛntɩ 16:1-4) Ɛgbɛyɛ piliŋa ɖʋʋ sɩnʋʋ kɔɔmiite nakʋyʋ se kɩcɔnɩ sɩnʋʋ tʋmɩyɛ nɖɩ ɖɩ-yɔɔ. Yehowa Aseɣɖe Tɩnaa mba pɛwɛ ageeta lɛɛna taa yɔ, pahaɣ pa-tɩ faaa nɛ halɩ pɩkpɛndɩnɩ mbʋ pɛwɛna yɔ, nɛ pasɩɣnɩ mba asɛyʋʋ talɩ-wɛ yɔ.—Aduwa 17:17.
Liidiye
Haɖɛ nɖɩ petiyiɣni Yehowa Aseɣɖe Tɩnaa ɛgbɛyɛ pilinzi yɔ, palakɩnɩ ɖɩ-hɔɔlʋʋ nakʋyʋ nɛ tʋmɩyɛ nɛ pasɩɣnɩ mba asɛyʋʋ talɩ-wɛ yɔ. (Tʋma Labʋ 11:27-30; 2 Kɔrɛntɩ 8:13-15) Mba powoki sɩnʋʋ tʋmɩyɛ labʋ yɔ, pa-maɣmaɣ pahanɩ pa-tɩ faaa nɛ paahɛyɩɣ-wɛ liidiye, pʋyɔɔ lɛ, liidiye nɖɩ ɛgbɛyɛ cɛlɩɣ se pasɩnɩnɩ ɛyaa yɔ, ɖɩwazɩɣ mba asɛyʋʋ talɩ-wɛ yɔ ɖeyi ɖeyi. Haɖɛ nɖɩ ɛyaa lakɩ yɔ, ɖɩñakɩ pana nɛ ɖɩlakɩnɩ-ɖɩ tʋmɩyɛ camɩyɛ.—2 Kɔrɛntɩ 8:20.


text:
ÑƲƲ 7
Ŋwɛnɩ ñamtʋ wezuu yɔɔ ɛzɩ Ɛsɔ yɔ?
“Ñɔ-cɔlɔ wezuu hiɖe wɛɛ.”—KEƔA 35:10.
1, 2. (a) Kʋjɔʋ kɩbaŋʋ ŋgʋ Yehowa labɩ-ɖʋ? (b) Ɛbɛ Yehowa ha-ɖʋ se piɖeni-ɖʋ ɖe-wezuu caɣʋ taa?
YEHOWA labɩ ɖa-tɩŋa kʋjɔʋ kɩbaŋʋ nakʋyʋ. Ŋgʋ lɛ wezuu. (Kiɖe Tɛɛ Tɔm 1:27) Ɛsɔɔlaa se piɖeni-ɖʋ ɖe-wezuu caɣʋ taa. Pʋyɔɔ ɛha-ɖʋ paɣtʋ kila wena asɩɣnɩ-ɖʋ se ɖɩkpaɣ lɩmaɣza camɩyɛ yɔ. Pɩpɔzʋʋ se ɖɩlabɩnɩ tʋmɩyɛ paɣtʋ kila ana nɛ pɩsa nɛ ɖɩtɩlɩ tʋkaɣ ŋga kɛwɛ “kɩbam nɛ kɩdɛkɛdɩm” pɛ-hɛkʋ taa yɔ. (Ebree 5:14) Ye ɖɩlakɩ mbʋ yɔ, ɖiyeki se Yehowa ɛfalɩsɩ-ɖʋ nɛ ɖɩwɛɛnɩ lɩmaɣza kɩbana. Ye ɖɩlakɩnɩ Yehowa paɣtʋ kila tʋmɩyɛ nɛ ɖɩnaɣ ɛzɩma añɔɔzʋʋ ɖe-wezuu caɣʋ yɔ, ɖɩkaɣ naʋ se amʋ ñɩm siŋŋ.
2 Wezuu caɣʋ pɩzɩɣ nɛ pɩla kaɖɛ. Ðoŋ ɖoŋ lɛ, ɖɩkatɩɣ wɛtʋ ndʋ tɩ-taa paɣtʋ natʋyʋ fɛyɩ Bibl taa kpayɩ nɛ tiheyiɣ-ɖʋ mbʋ pɩpɔzʋʋ se ɖɩla yɔ. Ðɩkpaɣ kɩɖaʋ kʋnɛ: Nabʋyʋ taa pɩpɔzʋʋ se ɖɩkpaɣ lɩmaɣza pɩlɩɩnɩ kʋdɔmɩŋ waʋ nʋmɔŋ weyi ɩ-taa palakɩnɩ tʋmɩyɛ calɩm yɔ ɩ-yɔɔ. Ɛbɛ pɩzɩɣ pɩsɩnɩ-ɖʋ nɛ ɖɩkpaɣ lɩmaɣza wena akɛdɩɣnɩ Yehowa yɔ? Bibl taa paɣtʋ kila naayɛ wɩlɩɣ-ɖʋ ndʋ Yehowa maɣzɩɣ wezuu nɛ calɩm pɔ-yɔɔ yɔ. Ye ɖɩnɩ paɣtʋ kila ana a-taa camɩyɛ yɔ, ɖɩpɩzɩɣ ɖɩkpaɣ lɩmaɣza kɩbana wena ayeki se ɖɩwɛɛnɩ ɛhʋyɛ kɩbanɖɛ yɔ. (Aduwa 2:6-11) Lɛɛlɛɛyɔ yele nɛ ɖɩtazɩ paɣtʋ kila ana a-taa naayɛ taa.
LƖMAƔZA WENA ƐSƆ WƐNƖ WEZUU NƐ CALƖM PƆ-YƆƆ?
3, 4. (a) Ɛzɩma tɩyɛ Ɛsɔ lɩzɩ lɩmaɣza wena ɛwɛnɩ calɩm yɔɔ yɔ nɛ ɛwɩlɩ? (b) Ɛbɛ calɩm sɩŋnaa?
3 Bibl wɩlɩɣ-ɖʋ se calɩm kɛ kaɖɛ pʋyʋ, mbʋ pʋyɔɔ yɔ pɩsɩŋnɩ wezuu. Nɛ wezuu mʋ ñɩm siŋŋ Yehowa ɛsɩndaa. Kayɩnɩ kʋ e-neu lɛ, Yehowa heyi-i se: “Ñe-neu calɩm makɩ kubusi tataa nɛ pɩkpaɣ mɔn-cɔlɔ!” (Kiɖe Tɛɛ Tɔm 4:10) Aabɛɛlɩ calɩm sɩŋnɩ e-wezuu; toovenim taa lɛ, alɩwaatʋ ndʋ Yehowa yɔɔdɩ Aabɛɛlɩ calɩm tɔm yɔ, e-wezuu tɔm ɛyɔɔdaɣ.
4 Noowa alɩwaatʋ taa Tɛʋ Sɔsɔʋ nɩwa nɛ pɩtɛ lɛ, Ɛsɔ heyi ɛyaa se papɩzɩɣ nɛ pɔtɔɔ nandʋ. Ɛlɛ ɛyɔɔdɩ kpayɩ se: “Ɩtaatɔɔ nanʋʋ nɛ ɩkpɛndɩnɩ ki-ciyam, pʋ-tɔbʋʋ se calɩm.” (Kiɖe Tɛɛ Tɔm 9:4) Paɣtʋ ndʋ titukuuni Noowa sayɩnaa tɩŋa pɩkpɛndɩnɩ ɖa mba ɖɩwɛ wezuu sɔnɔ yɔ. Pɩtʋʋ fɛyɩ se Yehowa ɛsɩndaa lɛ, calɩm sɩŋnɩ wezuu. Nɛ pɩwɛɛ se ɖa ɖɔɖɔ ɖɩwɛɛnɩ lɩmaɣza ana calɩm yɔɔ.—Keɣa 35:10.
5, 6. Ɛzɩma Moyizi paɣtʋ sɩɣnɩ-ɖʋ se ɖɩtɩlɩ lɩmaɣza wena Yehowa wɛnɩ calɩm yɔɔ yɔ?
5 Yehowa yɔɔdɩ paɣtʋ ndʋ ɛcɛlɩ Moyizi yɔ tɩ-taa se: “Paa ɛyʋ weyi . . . ɛtɔɔ calɩm, paa calɩm mbʋ yɔ, mankaɣ pam nɛ ɛsa weyi ɛtɔɔ calɩm mbʋ yɔ, nɛ mankaɣ-ɩ lɩzʋʋ ɛ-samaɣ hɛkʋ taa. Ɛɛɛ, nandʋ wezuu wɛ calɩm taa.”—Levitiki 17:10, 11.
6 Paayɔɔdɩ Moyizi paɣtʋ taa se ye nɔɔyʋ ɛkʋ kpɩnɛ naɖɩyɛ se ɛtɔɔ yɔ, pɩpɔzʋʋ se ɛpɩyɩ ɖɩ-calɩm tataa. Pɩwɩlɩɣ se kpɩna calɩm kɛ kaɖɛ pʋyʋ nɛ Yehowa weyi ɛkɛ Lɩzɩyʋ yɔ, ɛnʋ tɩnɩ-pʋ. (Wayɩ Wayɩ Paɣtʋ 12:16; Ezekɩyɛɛlɩ 18:4) Ɛlɛ Yehowa taapɔzʋʋ Izrayɛɛlɩ piya se sɩñalɩ calɩm cɩɖɩ cɩɖɩ kpɩna wena sɩkʋʋ yɔ a-taa pʋcɔ nɛ sɩtɔɔ a-nandʋ. Ye Izrayɛɛlɩ pɩɣa nakɛyɛ ɛcɛbɩ kpɩnɛ liu tɛɛ nɛ kañaɣ pana nɛ calɩm kpe camɩyɛ yɔ, kapɩzɩɣ nɛ kɔtɔɔ ɖɩ-nandʋ nɛ ɛhʋyɛ kɩbanɖɛ. Ye sɩwɛnɩ ñamtʋ kpɩna calɩm yɔɔ yɔ, pɩwɩlɩɣ ɖɔɖɔ se sɩwɛnɩ ñamtʋ wezuu Hayʋ Yehowa yɔɔ. Paɣtʋ pɔzaɣ ɖɔɖɔ Izrayɛɛlɩ piya se sɩkpaɣ kpɩna nɛ sɩlaa kɩlaŋ nɛ pɩsa nɛ pekpeɣ-sɩ sɩ-kɩwɛɛkɩm.—Kalɩ Tɩnaɣ yɔɔ tɔm 19 nɛ 20.
7. Ɛzɩma Daviid wɩlaa se ɛwɛnɩ ñamtʋ calɩm yɔɔ?
7 Mbʋ Daviid laba alɩwaatʋ ndʋ paawɛɛ nɛ poyouni Filisti mba yɔ, pɩpɩzɩɣ pɩsɩnɩ-ɖʋ nɛ ɖɩna ɛzɩma calɩm kɛ kaɖɛ pʋyʋ yɔ. Daviid ɛyaa nawa se lɔkɔtʋ ɖɛ-ɩ siŋŋ lɛ, paɖʋ pe-weziŋ kaɖɛ taa nɛ powolo po-koyindinaa tɛ se pɔkɔnɩ-ɩ lɩm nɛ ɛñɔɔ. Ɛlɛ pɔkɔnɩ Daviid lɩm mbʋ lɛ, ekizi pɩ-ñɔʋ nɛ “elizi-pʋ [Yehowa].” Daviid yɔɔdaa se: “ [Yehowa] ekemsini-m nɛ mantaala mbʋ. Ɛzɩ mɔñɔʋ mba peleɣzi pe-wezuu yɔ pa-calɩm na?” Daviid nawa se calɩm nɛ wezuu pamʋ ñɩm siŋŋ Yehowa ɛsɩndaa.—2 Samɩyɛɛlɩ 23:15-17.
8, 9. Lɩmaɣza wena Krɩstʋ ñɩma wɛnɩ calɩm yɔɔ sɔnɔ?
8 Yesu sɩm wayɩ lɛ, Ɛsɔ samaɣ taatasɩɣ labɩnʋʋ tʋmɩyɛ Moyizi Paɣtʋ. Ɛlɛ Yehowa heyi-wɛ se paña paɣtʋ ndʋ tɩ-taa natʋyʋ. Pʋyɔɔ lɛ, paa pataatasɩɣ kpɩna kɩlaŋ labʋ yɔ, pɩɩwɛɛ se ‘pɔsɔ calɩm.’ Moyizi paɣtʋ ndʋ Yehowa heyi Krɩstʋ mba se paña yɔ, tɩ-taa lɛɛtʋ lɛ se ‘pɔsɔ calɩm.’ Paɣtʋ tʋnɛ tɩ-tɔm cɛyaa ɛzɩ kʋzʋʋ kɩdɛkɛdʋʋ nɛ sɩɩnaa latʋ paɖʋʋ yɔ.—Tʋma Labʋ 15:28, 29.
9 Pɩwɛ mbʋ ɖɔɖɔ sɔnɔ. Ða mba ɖɩkɛ Krɩstʋ mba yɔ, ɖɩnawa se Yehowa cɔlɔ wezuu lɩnaa nɛ ɛnʋ tɩnɩ weziŋ kpeekpe. Ðɩnawa se calɩm kɛ kaɖɛ pʋyʋ nɛ pɩsɩŋnɩ wezuu. Pʋyɔɔ ɖɩñakɩ pana se ɖɩlabɩnɩ Bibl paɣtʋ kila tʋmɩyɛ camɩyɛ nɛ ɖɩkpaɣ lɩmaɣza kɩbana pɩlɩɩnɩ kʋdɔmɩŋ waʋ nʋmɔŋ weyi ɩ-taa palakɩnɩ calɩm tʋmɩyɛ yɔ, ɩ-yɔɔ.
CALƖM TƲMƖYƐ LABƖNƲƲ KƆYƐ LABƲ NƲMƆƲ TAA
10, 11. (a) Suwe Yehowa Aseɣɖe Tɩnaa maɣzɩɣ calɩm yaa calɩm hɔɔlɩŋ sɔsɔŋ ɖʋʋ yɔɔ? (b) Hɔɔlɩŋ weyi ɩ-taa pɩwɛɛ se paa Krɩstʋ weyi lɛ, ɛsɛtɩ ɛ-tɩ tɔm?
10 Yehowa Aseɣɖe Tɩnaa nɩ pɩ-taa se ye pɔtɔm se Krɩstʋ ñɩma “ɩsɔ . . . calɩm,” yɔ, pɩtɩsɩɩna se pataatɔɔ yaa pataañɔɔ-pʋ. Pʋ-tɔbʋʋ ɖɔɖɔ lɛ se pataatɩŋnɩ nʋmɔʋ nakʋyʋ yɔɔ nɛ paɖʋ calɩm po-tomnaɣ taa. Pɩwɩlɩɣ se pataaɖʋ-wɛ calɩm, pataaha pa-calɩm, yaa pataalɩzɩ pa-maɣmaɣ pa-calɩm nɛ pasɩɩ se pʋwayɩ lɛ, paaɖʋ-wɛ pʋ. Pekiziɣ ɖɔɖɔ se pataaɖʋ-wɛ calɩm hɔɔlɩŋ sɔsɔŋ naanza. Hɔɔlɩŋ ɛnɩ yɔ—Kuluudasɩ kɩsɛɛmasɩ (globules rouges), Kuluudasɩ kʋhʋlʋmasɩ (globules blancs), Kuluudasɩ nzɩ sɩlakɩ nɛ calɩm kiɣ yɔ (plaquettes) nɛ calɩm akeleta (plasma).
11 Sɔnɔ papɩzɩɣ patɩŋnɩ nʋmɔŋ nɩɩyɩ yɔɔ nɛ patayɩ calɩm hɔɔlɩŋ sɔsɔŋ taa nɛ ɩpɩsɩ hɔɔlɩŋ cikpeŋ sakɩyɛ weyi palakɩnɩ tʋma ndɩ ndɩ yɔ. Paa Krɩstʋ tʋ weyi pɩwɛɛ se ɛsɛtɩ ɛ-tɩ tɔm se etisiɣ nɛ paɖʋ-ɩ yaa pataaɖʋ-ɩ hɔɔlɩŋ ɛnɩ. Nɛ paa weyi pɩpɔzʋʋ se ɛsɛtɩ ɛ-tɩ tɔm se etisiɣ nɛ palabɩ-ɩ mbʋ payaɣ Fransɩɩ taa se hémodialyse, hémodilution nɛ récupération du sang épanché yɔ yaa pataalabɩ-ɩ. Kʋdɔmɩŋ waʋ nʋmɔŋ ɛnɛ ɩ-taa lɛ, palakɩnɩ tʋmɩyɛ kʋdɔndʋ maɣmaɣ calɩm, ɛlɛ paasɩɣ-pʋ hɔɔlʋʋ se paaɖʋ-ɩ pʋ pʋwayɩ.—Kalɩ Tɩnaɣ yɔɔ tɔm 21.
12. (a) Ɛbɛ yɔɔ Yehowa keŋni lɩmaɣza wena ɖɛ-ɛhʋyɛ tuyuu-ɖʋ nɛ ɖɩkpakɩɣ yɔ? (b) Ɛzɩma ɖɩpɩzɩɣ nɛ ɖɩkpaɣ lɩmaɣza kɩbana kɔyɛ labʋ nʋmɔʋ taa?
12 Lɩmaɣza wena ɖɛ-ɛhʋyɛ tuyuu-ɖʋ nɛ ɖɩkpakɩɣ yɔ, a-tɔm cɛyɩ Yehowa ɛsɩndaa? Ɛɛɛ, halɩ ye ɖɩkpaɣ lɩmaɣza kɩbana yɔ, pɩkɛdɩɣnɩ-ɩ. (Kalɩ Aduwa 17:3; 24:12.) Ye mbʋ, ye ɖɩcaɣ kpaɣʋ lɩmaɣza kʋdɔŋ waʋ nʋmɔʋ taa yɔ, pɩpɔzʋʋ se ɖɩtɩmnɩ Yehowa se eɖiyi-ɖʋ nɛ ɖɩlɩzɩ nʋmɔʋ kɩbaŋʋ. Nɛ pʋwayɩ lɛ, ɖɛ-ɛhʋyɛ nɖɩ ɖɩfalɩsɩnɩ Bibl yɔ, ɖɩsɩɣnɩ-ɖʋ nɛ ɖɩsɛtɩ ɖa-tɩ tɔm camɩyɛ. Ðɩɩpɔzʋʋ lalaa se ye paawɛ ɖo-lone taa yɔ, lɩmaɣzɩyɛ nɖɩ paakpaɣ. Nɛ pɩtɩpɔzɩ se nɔɔyʋ ɛñɩɣ ɖɔ-yɔɔ ɖa-lɩmaɣza kpaɣʋ taa. Paa Krɩstʋ tʋ weyi lɛ, pɩwɛɛ se “ɛsɩɣlɩ ɛ-sʋʋtʋ ɛ-maɣmaɣ.”—Galaatii 6:5; Roma 14:12.
YEHOWA PAƔTƲ WƖLƖƔ SE ƐSƆƆLƖ-ÐƲ
13. Paɣtʋ nɛ paɣtʋ kila wena Yehowa ha-ɖʋ calɩm yɔɔ yɔ, ɛbɛ pɩwɩlɩɣ-ɖʋ ɛ-yɔɔ?
13 Mbʋ payɩ Yehowa pɔzʋʋ-ɖʋ se ɖɩla yɔ, ɖa pɩwazɩɣ nɛ pɩwɩlɩɣ se ɛsɔɔlɩ-ɖʋ. (Keɣa 18:8-12) Pɩtɩkɛ se ɛ-paɣtʋ wazɩɣ-ɖʋ ɖeke yɔɔ ɖɩñaŋɩ-ɩ. Ɛlɛ ɖɩñaŋɩ-ɩ mbʋ pʋyɔɔ yɔ, ɖɩsɔɔlɩ-ɩ. Sɔɔlɩm mbʋ, mbʋ tuyuuni-ɖʋ nɛ ɖikiziɣ calɩm ɖʋʋ. (Tʋma Labʋ 15:20) Pɩkandɩyɩɣ ɖe-wezuu yɔɔ ɖɔɖɔ. Sɔnɔ ɛyaa sakɩyɛ nawa se calɩm ɖʋʋ pɩzɩɣ nɛ pɩkɔnɩ ɛyʋ kaɖɛ nɛ ɖɔkɔtɔnaa sakɩyɛ maɣzɩɣ se pɩkɩlɩɣ ɖeu se palakɩ ɛyʋ tʋmɩyɛ yɔ, pataaɖʋ-ɩ calɩm. Pɩnaɣ kpayɩ kpayɩ se Yehowa nʋmɔŋ kɛ lɔŋsɩnɖɛ nɛ sɔɔlɩm nʋmɔŋ.—Kalɩ Izaayii 55:9; Yohanɛɛsɩ 14:21, 23.
14, 15. (a) Paɣtʋ ndʋ Yehowa kaaha ɛ-samaɣ se ɛkandɩyɩnɩ kɔ-yɔɔ? (b) Ɛzɩma ɖɩpɩzɩɣ ɖɩlabɩnɩ tʋmɩyɛ paɣtʋ kila wena alɩɣnɩ paɣtʋ tʋnɛ tɩ-taa yɔ?
14 Yehowa paɣtʋ wazɩɣ ɛ-samaɣ paa ɛzɩmtaa. Yehowa ɖʋ paɣtʋ caanaʋ taa Izrayɛɛlɩ ñɩma se pɩwazɩ-wɛ nɛ kɛgbɛdɩsaɣ sɔsɔɔ nakɛyɛ ɛtaatalɩ-wɛ. Kɩɖaʋ nakʋyʋ yɔ: Paɣtʋ natʋyʋ yɔɔdaa se pɩpɔzʋʋ se ɖɩɣdʋ ɛma koloŋa kuduyuu ñʋʋ taa nɛ pɩcɔɔ nɛ pɩta nɛ nɔɔyʋ ɛtaalɩɩnɩ peeɖe nɛ ɛtɔlɩ tataa. (Wayɩ Wayɩ Paɣtʋ 22:8) Paɣtʋ lɛɛtʋ tukuuni kpɩna. Ye nɔɔyʋ ɛwɛnɩ nɔ weyi ɛwɛ kañatʋ yɔ, pɩwɛɛ se ɛcɔnɩ e-ɖeɖe camɩyɛ nɛ ɛtaakɔnɩ kɛgbɛdɩsaɣ nakɛyɛ yaa ɛkʋ nɔɔyʋ. (Ejipiti Lɩʋ 21:28, 29) Ye Izrayɛɛlɩ pɩɣa nakɛyɛ ɛtɩña paɣtʋ ndʋ nɛ kɛgbɛdɩsaɣ nakɛyɛ kɔɔ nɛ nɔɔyʋ sɩ yɔ, ka-sʋʋtʋ pɩkɛnaa.
15 Paɣtʋ tʋnɛ tɩwɩlɩɣ-ɖʋ se wezuu mʋ ñɩm Yehowa ɛsɩndaa. Ðɩnaʋ se wezuu mʋ ñɩm Yehowa ɛsɩndaa yɔ, ɖoŋ weyi pɩwɛɣnɩ ɖɔ-yɔɔ? Ðɩpɩzɩɣ nɛ ɖɩwɩlɩ se ɖɩñaŋ wezuu pɩlɩɩnɩ ɛzɩma ɖɩcɔŋnɩ ɖa-ɖɩɣa, ɖɔ-lɔɔɖɩyɛ, ɖo-kpokpo yaa ɖɛ-cɛɛcɛ yɔɔ yɔ. Ðɩpɩzɩɣ nɛ ɖɩwɩlɩ se ɖɩñaŋ wezuu pɩlɩɩnɩ ɛzɩma ɖɩsaɣ-wɛ yɔ nɛ aleɣya wena ɖɩsɔɔlɩ labʋ yɔ, pɩ-yɔɔ. Ɛyaa nabɛyɛ, kɔzɩ kɔzɩ piya evelisi maɣzɩɣ se kɛgbɛdɩsaɣ nakɛyɛ ɛɛkaɣ-wɛ talʋʋ nɛ pʋyɔɔ lɛ, sɩlakɩ mbʋ sɩsɔɔlaa yɔ nɛ siikeŋ kala wena apɩzɩɣ akɔɔ sɩ-yɔɔ yɔ a-ɖeɖe. Ɛlɛ pɩtɩkɛ lɩmaɣza ana Yehowa sɔɔlaa se ɖɩwɛɛna. Ɛsɔɔlaa se ɖɩtɩlɩ se paa wezuu ŋgʋ lɛ, kɩwɛ ñɩm, paa pɩtɩɩkɛ ɖa-ñɩŋgʋ yaa lalaa ñɩŋgʋ yɔ.—Eklesɩyastɩ 11:9, 10.
16. Lɩmaɣzɩyɛ nɖɩ Yehowa wɛnɩ hosi lɩzʋʋ yɔɔ?
16 Paa ɛyʋ weyi lɛ, e-wezuu mʋ ñɩm Yehowa ɛsɩndaa. Halɩ pɩɣa ŋga kɛwɛ ko-ɖoo lotu taa yɔ, ke-wezuu mʋ ñɩm Yehowa ɛsɩndaa. Moyizi paɣtʋ tɛɛ lɛ, ye nɔɔyʋ etuzi halʋ hoɣa tʋ nɔɔyʋ nɛ halʋ ɛnʋ ɛ-maɣmaɣ yaa ɛ-pɩɣa ŋga kɛwɛ e-lotu taa yɔ kasɩ yɔ, Yehowa kpaɣ ɛyʋ ɛnʋ kɩmɩyɛ calɩm mbʋ ɛkpɛdaa yɔ pɩ-yɔɔ. Pɩwɩlɩɣ se paa ɛyʋ ɛnʋ ɛtaana pʋcɔ nɛ ɛla mbʋ yɔ, ɛkʋ ɛyʋ nɛ pɩpɔzʋʋ se pɛhɛyɩ ‘wezuu wezuu lone taa.’ (Ejipiti Lɩʋ 21:22, 23; nwt) Ɛsɔ ɛsɩndaa lɛ, pɩɣa ŋga kɛwɛ ko-ɖoo lotu taa yɔ, ke-wezuu wɛ ɖɔɖɔ ɛzɩ ɛyʋ weyi pɛtɛmɩ-ɩ lʋlʋʋ yɔ, e-wezuu yɔ. Ye mbʋ, ŋmaɣzɩɣ se lɩmaɣzɩyɛ nɖɩ Yehowa wɛnɩ hosi lɩzʋʋ yɔɔ? Ŋmaɣzɩɣ se ɛnaɣ palɩzɩɣ hosi nɛ pakʋʋ piya miiliyɔɔwaa sakɩyɛ ɛjaɖɛ yɔɔ lɛ, ɛzɩma pɩlakɩ-ɩ?
17. Ɛbɛ pɩzɩɣ pɩhɛzɩ halʋ weyi ɛɛlɩzɩ hoɣa pʋcɔ ɛtɩlɩ Yehowa yɔ ɛ-laŋɩyɛ?
17 Ye halʋ nɔɔyʋ ɛɛtɛm hoɣa lɩzʋʋ pʋcɔ nɛ ɛtɩlɩ Yehowa lɩmaɣza yɔ, Yehowa pɩzɩɣ ɛtɩŋnɩ Yesu kɩlaʋ yɔɔ nɛ ekpeɣ-i ɛ-kɩwɛɛkɩm mbʋ. (Luka 5:32; Efɛɛzɩ 1:7) Halʋ weyi ɛlabɩ kɩwɛɛkɩm mbʋ nɛ pɩɖɛɛ yɔ, ye ekpiɖi ɛ-kɩwɛɛkɩm yɔɔ nɛ ɛ-laŋɩyɛ pilim yɔ, pɩtɩpɔzɩ se eyele nɛ ɛ-ɛhʋyɛ cɛyɩɣ-ɩ pɩ-yɔɔ. “[Yehowa] naɣ pʋtɔdɩyɛ nɛ ɛhɛndɩɣnɩ-ɖʋ . . . Ɛzɩ ɖɔm tɛ posuu nɛ penim tɛ yɔ, mbʋ ɖɔɖɔ eposuuni-ɖʋ ɖa-kɩwɛɛkɩm.”—Keɣa 102:8-14.
ÐISE PAÐƖYƐ LƖMAƔZA
18. Ɛbɛ yɔɔ pɩcɛyaa se ɖɩñaɣ pana nɛ ɖɩlɔ paɖɩyɛ lɩmaɣza?
18 Ða-laŋɩyɛ taa ɖɩpaɣzɩɣnɩ wɩlʋʋ se ɖɩwɛnɩ ñamtʋ wezuu kʋjɔʋ ŋgʋ Ɛsɔ labɩ-ɖʋ yɔ, kɩ-yɔɔ. Lɩmaɣza wena ɖɩwɛnɩ lalaa yɔɔ yɔ, ana wɩlɩɣna se ɖɩwɛnɩ ñamtʋ kʋjɔʋ ŋgʋ kɩ-yɔɔ yaa ɖɩfɛyɩna. Apostoloo Yohanɛɛsɩ mawa se: “Weyi ɛpaɖɩɣ e-koobu yɔ, ɛkɛ ɛyʋ kʋyʋ.” (1 Yohanɛɛsɩ 3:15) Ye ɖɩtɩsɔɔlɩ nɔɔyʋ yɔ, pɩkɛdɩɣ lɛ ɖɩpaɣzɩɣ-ɩ paɖʋʋ nɛ halɩ ɖa-maɣmaɣ ɖiiɖiɣziɣna. Weyi ɛpaɖɩɣ lɛlʋ yɔ, ɛɛwɛɣnɩ ñamtʋ weyi ɛpaɖɩɣ yɔ ɛ-yɔɔ, ɛlakɩ kɔlɔmɔtʋ ɛ-yɔɔ nɛ halɩ ɛpɩzɩɣ ɛñɩnɩ ɛ-sɩm. Yehowa sɩm lɩmaɣza wena ɖɩwɛnɩ lalaa yɔɔ yɔ. (Levitiki 19:16; Wayɩ Wayɩ Paɣtʋ 19:18-21; Maatiyee 5:22) Ye ɖɩnawa se ɖɩpaɣzɩ paɖʋʋ nɔɔyʋ yɔ, pɩpɔzʋʋ se ɖɩñaɣ pana nɛ ɖɩlɔ lɩmaɣza kɩdɛkɛda ana.—Yakubu 1:14, 15; 4:1-3.
19. Lɩmaɣza wena Yehowa wɛnɩ puuyaɣ lakasɩ yɔɔ yɔ, ɖoŋ weyi pɩwɛɛ se awɛɛnɩ ɖɔ-yɔɔ?
19 Ðɩpɩzɩɣ ɖɩtɩŋnɩ nʋmɔʋ lɛɛkʋ yɔɔ ɖɔɖɔ nɛ ɖɩwɩlɩ se wezuu mʋ ñɩm ɖɛ-ɛsɩndaa. Keɣa 10:5 yɔɔdaa se: “[Yehowa] tɩkatɩ weyi ɛwɛ puuyaɣ yɔ.” Ye ɖɩlakɩ aleɣya wena a-taa puuyaɣ lakasɩ wɛɛ yɔ, pɩwɩlɩɣ se ɖɩsɔɔlɩ lakasɩ nzɩ. Ðɩtɩsɔɔlɩ se lɩmaɣza yaa tɔm pee wena aseɣtiɣ puuyaɣ lakasɩ yɔ, akɔɔ ɖa-ñʋʋ taa. Ɛlɛ ɖɩsɔɔlaa se ɖa-lɩmaɣza ɛwɛɛ mbʋ pɩwɛ kele kele nɛ pɩkɔŋnɩ laŋhɛzɩyɛ yɔ pɩ-yɔɔ.—Kalɩ Filiipi 4:8, 9.
TAAÐƲ NESI AGBAA WENA AFƐYƖNƖ ÑAMTƲ WEZUU YƆƆ YƆ
20-22. (a) Yehowa maɣzɩɣ suwe Sataŋ ɛjaɖɛ yɔɔ? (b) Ɛzɩma Ɛsɔ sɛyaa wɩlɩɣ se patɩkɛ “ɛjaɖɛ yɔɔ mba?”
20 Sataŋ ɛjaɖɛ taa ñɩma fɛyɩnɩ ñamtʋ wezuu yɔɔ. Pʋyɔɔ Yehowa ɛsɩndaa lɛ, pɛkɛ calɩm kpɛdɩyaa yaa ɛyaa kʋyaa. Kpaɣnɩ ɖooo caanaʋ taa nɛ sɔnɔ, politiki ñʋndɩnaa kʋ ɛyaa miiliyɔɔwaa sakɩyɛ, nɛ Yehowa sɛyaa sakɩyɛ wɛ mba pakʋwa yɔ pa-taa. Bibl taa, pakpaɣ ñʋndɩnaa yaa kominawaa nɛ pamaɣzɩnɩ tɛtɛgbɩna wena awɛ puuyaɣ siŋŋ yɔ. (Danɩyɛɛlɩ 8:3, 4, 20-22; Natʋ 13:1, 2, 7, 8) Sɔnɔ malɩfanaa pɛdʋʋ kɛ tadɩyɛ sɔsɔɖɛ siŋŋ. Tadɩyɛ nɖɩ ɖɩ-yɔɔ nabɛyɛ tɩŋɩɣna nɛ pehikiɣ liidiye sakɩyɛ. Ye mbʋ, pɩtʋʋ fɛyɩ se “ɛjaɖɛ pilim wɛ kɩdɛkɛdɩm tʋ [nesi] taa.”—1 Yohanɛɛsɩ 5:19.
21 Ɛlɛ toovenim Krɩstʋ ñɩma tɩkɛ “ɛjaɖɛ yɔɔ mba.” Yehowa sɛyaa ɩɩɖʋʋ pɔ-nɔsɩ politiki tɔm nɛ ɛjaɖɛ yɔɔ yoŋ taa. Paakʋʋ ɛyaa nɛ paaɖʋʋ ɖɔɖɔ nesi agbaa wena akʋʋ ɛyaa yɔ. (Yohanɛɛsɩ 15:19; 17:16) Alɩwaatʋ ndʋ panazɩɣ Krɩstʋ ñɩma yɔ, paakpaɣ kɩmɩyɛ. Yesu yɔɔdaa se pɩwɛɛ se ɖɩsɔɔlɩ pɩkpɛndɩnɩ ɖo-koyindinaa.—Maatiyee 5:44; Roma 12:17-21.
22 Ɛsɔ sɛtʋ agbaa ɖɔɖɔ ɖʋ nesi nɛ pakʋ ɛyaa miiliyɔɔwaa sakɩyɛ. Bibl yɔɔdaɣ Babilɔɔnɩ Sɔsɔʋ ŋgʋ kɩkɛ ɛjaɖɛ kpeekpe yɔɔ cɛtɩm Ɛsɔ sɛtʋ agbaa kɩgbɛndʋʋ yɔ kɩ-tɔm lɛ, kɩtɔm se: “Pana nayaa nɛ ɛyaa kiɖeɖema calɩm kpema nɛ mba pɛcɛbɩ pe-liŋ tɛɛ tataa yɔ, pe-kpeekpe pa-calɩm” kɩ-taa. Ye mbʋ, ŋnɩɣ mbʋ pʋyɔɔ Yehowa heyiɣ-ɖʋ se: “Ɩlɩɩ, hayɩ man-samaɣ” yɔ pɩ-taa? Mba pɛsɛɣ Yehowa yɔ, paaɖʋʋ taabalɩyɛ nɛ cɛtɩm Ɛsɔ sɛtʋ agbaa.—Natʋ 17:6; 18:2, 4, 24.
23. Ye pɔtɔm se ‘ɖɩlɩɩ’ Babilɔɔnɩ Sɔsɔʋ taa yɔ, pʋ-tɔbʋʋ lɛ suwe?
23 Ye pɔtɔm se ‘ɖɩlɩɩ’ Babilɔɔnɩ Sɔsɔʋ taa yɔ, pʋ-tɔbʋʋ lɛ se ɖiyele nɛ paa weyi ɛna kaɣlaa se natʋyʋ fɛyɩ ɖa nɛ cɛtɩm Ɛsɔ sɛtʋ ɖɛ-hɛkʋ taa. Pɩwɛɛ se ɖiyele nɛ pahɩzɩ ɖa-hɩɖɛ cɛtɩm Ɛsɔ sɛtʋ ɛgbɛyɛ nɖɩ ɖɩ-taa ɖɩɩwɛɛ yɔ, ɖɩ-taa. Ɛlɛ pɩpɔzʋʋ ɖɩla nabʋyʋ ɖɔɖɔ. Pɩpɔzʋʋ ɖɔɖɔ se ɖɩpaɖɩ nɛ ɖise lakasɩ kɩdɛkɛdɩsɩ nzɩ sɩwɛ cɛtɩm Ɛsɔ sɛtʋ agbaa taa yɔ. Cɛtɩm Ɛsɔ sɛtʋ agbaa seɣtiɣ ɛyaa se pacaɣ wezuu kɩdɛkɛdʋʋ, pala politiki nɛ pakpazɩɣ pa-tɩ. (Kalɩ Keɣa 96:10; Natʋ 18:7, 9, 11-17) Piyeba nɛ ɛyaa miiliyɔɔwaa sakɩyɛ lesi pe-wezuu.
24, 25. Ɛzɩma Yehowa tɩlʋʋ pɩzɩɣ piyele nɛ ɖihiɣ laŋhɛzɩyɛ nɛ ɖɩwɛɛnɩ ɖɔɖɔ ɛhʋyɛ kɩbanɖɛ?
24 Pʋcɔ nɛ ɖɩtɩlɩɣ Yehowa lɛ, ɖa-taa paa weyi kaatɩŋnɩ nʋmɔʋ nakʋyʋ yɔɔ nɛ ɛɖʋ nesi kɩdɛkɛdɩm mbʋ Sataŋ ɛjaɖɛ lakɩ yɔ. Ɛlɛ lɛɛlɛɛyɔ lɛ, ɖɩlɛɣzaa. Ðɩwɩlaa se ɖɩwɛnɩ tisuu Yesu kɩlaʋ yɔɔ nɛ ɖɩha ɖa-tɩ Ɛsɔ. Pʋyɔɔ Yehowa yeba nɛ ɖihiɣ “laŋhɛzɩyɛ.” Ðɩwɛ laŋhɛzɩyɛ taa nɛ ɖɩwɛɛnɩ ɖɔɖɔ ɛhʋyɛ kɩbanɖɛ, mbʋ pʋyɔɔ yɔ, ɖɩnawa se ɖɔ-tɔm kɛdɩɣnɩ Ɛsɔ.—Tʋma Labʋ 3:19, 20; Izaayii 1:18.
25 Paa ɖɩɩɖʋʋ nesi ɛgbɛyɛ naɖɩyɛ nɖɩ ɖɩfɛyɩnɩ ñamtʋ wezuu yɔɔ nɛ pɩɖɛɛ yɔ, Yehowa pɩzɩɣ ɛtɩŋnɩ Yesu kɩlaʋ yɔɔ nɛ ekpeɣ-ɖʋ. Ðɩwɛnɩ ɛsɩmɩyɛ siŋŋ wezuu kʋjɔʋ ŋgʋ Yehowa labɩ-ɖʋ yɔ kɩ-yɔɔ. Ðɩwɩlɩɣ-ɩ ɖɛ-ɛsɩmɩyɛ pɩtɩŋnɩ ɛzɩma ɖɩlakɩ ɖo-ɖoŋ ɖeɖe nɛ ɖɩsɩɣnɩ lalaa se patɩlɩ Yehowa, pese Sataŋ ɛjaɖɛ nɛ taabalɩyɛ kɩbanɖɛ wɛɛ pa nɛ Ɛsɔ pɛ-hɛkʋ taa yɔ, pɩ-yɔɔ.—2 Kɔrɛntɩ 6:1, 2.
HEYI LALAA KEWIYAƔ TƆM
26-28. (a) Ŋgee tʋmɩyɛ nɖɩ Yehowa kaaɖʋ Ezekɩyɛɛlɩ? (b) Tʋmɩyɛ nɖɩ Yehowa ɖʋ-ɖʋ sɔnɔ?
26 Caanaʋ taa Izrayɛɛlɩ ɛjaɖɛ taa lɛ, Yehowa kaaɖʋ tʋmɩyɛ nayʋ Ezekɩyɛɛlɩ se eheyi samaɣ se pɩkazɩ pazɩ paɖɩzɩɣ Yeruzalɛm tɛtʋ nɛ ɛwɩlɩ-kɛ mbʋ pɩpɔzʋʋ se kala nɛ kehiɣ ñʋʋ yabʋ yɔ. Ye Ezekɩyɛɛlɩ ɛtɩla tʋmɩyɛ nɖɩ nɛ samaɣ taa ɛyaa lesi pe-weziŋ yɔ, Yehowa pɔzʋʋ-ɩ pa-calɩm. (Ezekɩyɛɛlɩ 33:7-9) Ezekɩyɛɛlɩ wɩlaa se wezuu mʋ ñɩm siŋŋ ɛ-ɛsɩndaa nɛ esusi Yehowa tɔm ndʋ samaɣ.
27 Yehowa ɖʋ-ɖʋ tʋmɩyɛ se ɖiheyi ɛyaa se pɩkazɩ pazɩ paɖɩzɩɣ Sataŋ ɛjaɖɛ, ɖɩsɩnɩ-wɛ nɛ patɩlɩ Yehowa nɛ pehiɣ ñʋʋ yabʋ nɛ pasʋʋ ɛjaɖɛ kɩfaɖɛ taa. (Izaayii 61:2; Maatiyee 24:14) Ðɩsɔɔlaa se ɖɩla ɖo-ɖoŋ ɖeɖe nɛ ɖisusi tɔm ndʋ lalaa. Ðɩtaɣ liu se ɛzɩ Pɔɔlɩ yɔ, ɖɩkaɣ pɩzʋʋ nɛ ɖɩyɔɔdɩ se: “Mantipisi man-tɩ nɛ mɩ-taa nɔɔyʋ calɩm. Mbʋ pʋyɔɔ yɔ mentikitini ma-wayɩ kaaʋ, kɩyakʋ ŋgʋ pɩpɔzaa se meheyi-mɩ Ɛsɔ tamaɣ pilim yɔ.”—Tʋma Labʋ 20:26, 27.
28 Pɩpɔzʋʋ se ɖɩwɛɛ kele kele ɖe-wezuu caɣʋ hɔɔlɩŋ lɛɛŋ taa ɖɔɖɔ. Yele nɛ ɖɩtazɩ hɔɔlɩŋ ɛnɩ ɩ-taa nɩɩyɩ taa ñʋʋ ŋgʋ kɩkɔŋ yɔ kɩ-taa.


text:
FEŊUU TILIMIYE—NĐƖ PƐKPƐLƖKƖƔ YƆ Août 2016
Ñʋŋ weyi ɖɩkpɛlɩkɩɣ 26 septembre nɛ piwolo 23 octobre 2016 yɔ, ɩwɛ takayaɣ kanɛ ka-taa.
WEZUU CAƔƲ TƆM
Ɛzɩma haʋ yeba nɛ mehiɣ taa leleŋ yɔ
Aŋgletɛɛrɩ evebu nɔɔyʋ paɣzɩ Ɛsɔtɔm tiyiyu tʋmɩyɛ Porto Rico nɛ ehiɣ taa leleŋ.
Nesi ɖɔkʋʋ ɖʋtʋ—Le tɩlɩnaa nɛ ɛbɛ yɔɔ paɖʋ-tʋ?
Pɩkɛ toovenim se nesi ɖɔkʋʋ lɩnɩ Ɛsɔ c ɔlɔ?
Ɛbɛ pɩzɩɣ pɩsɩnɩ-ɖʋ nɛ ɖihiɣ koboyaɣ ɖe-nesi ɖɔkʋʋ taa?
Ñɩnɩ lɔŋ tasʋʋ kɩbam.
Ñɩnɩ mbʋ pɩwɛ ñɩm nɛ pɩkpaɖɩ sika yɔ
Na hɔɔlɩŋ naadozo weyi ɩ-taa papɩzɩɣ pakpaɣ Bibl kpɛlɩkɩyaa mba pɔsɔɔlɩ Bibl kpɛlɩkʋʋ yɔ nɛ pamaɣzɩ sika ñɩnɩyaa yɔ.
Ɛbɛ yɔɔ pɩcɛyaa se ŋwobini ɛzɩdaa fezuu taa?
Ŋmaɣzɩ nɛ ŋna ɛbɛ ŋpɩzɩɣ ŋla nɛ ŋwobini ɛzɩdaa fezuu taa.
Ɛbɛ yɔɔ pɩcɛyaa se ɖɩfalɩsɩ lalaa?
Kaɖʋsɩ nzɩ ŋpɩzɩɣ ŋsɩnɩ-wɛ nɛ pɛwɛɛna?
Tɔm ndʋ ɖa-takayɩsɩ kalɩyaa pɔzʋʋ yɔ
Ɛbɛ yɔɔ nesi saŋʋʋ tɔm kaacɛyɩ Yesu koyindinaa ɛzɩdaa?
ÑƖM MBƲ PƖWƐ ÐO-WONDU ÐƖÑƆƆZƖYƐ TAA YƆ
“Mɛwɛɛ nɛ mehikiɣ wazasɩ Yehowa sɛtʋ taa”
Paa Bibl Kpɛlɩkɩyaa ɩtaatɩlɩ mbʋ ɖeyi ɖeyi pɩwɛɛ se pala nɛ pɩwɩlɩ se paaɖʋʋ pɔ-nɔɔ Caama you 1 taa yɔ, pɔ-ɖɔnɛ kɩbanɖɛ lʋlɩ pee kɩbana.


text:
TAKAYAƔ HUYUU YƆƆ TƆM
Ɛbɛ yɔɔ Yesu tɔɔ kʋñɔŋ nɛ ɛsɩ?
Ɛyʋ kʋyʋm [Aɖam] yɔɔ lɛ, kɩwɛɛkɩm nɛ sɩm palɩ ɛjaɖɛ yɔɔ. Nɛ sɩm wadɩ ɛyaa kpeekpe yɔɔ.”—Roma 5:12.
Ye pɔpɔzɩ-ŋ se: “Ŋsɔɔlaa se ŋcaɣ wezuu tam?” Suwe ŋcosuu? Pɩtʋʋ fɛyɩ se ɛyaa sakɩyɛ cosuu se ɛɛɛ pɔsɔɔlaa, ɛlɛ pamaɣzɩɣ se ɛyʋ ɛɛpɩzɩɣ nɛ ɛcaɣ wezuu tam. Pɔyɔɔdʋʋ se paa anɩ lɛ, ɛkaɣ sɩbʋ.
Ɛlɛ maɣzɩ se lɛɛlɛɛyɔ lɛ pɔpɔzɩ-ŋ se: “Ŋsɔɔlaa se ŋsɩ na?” Ðoŋ ɖoŋ lɛ, sakɩyɛ cosuu se aayɩ. Pɩwɩlɩɣ suwe? Paa ɖɩtɔkɩ kʋñɔmɩŋ yaa ɖɩkatɩɣ kala ndɩ ndɩ yɔ, ɖe-liu wɛɛ se ɖɩcaɣ wezuu. Ɛsɔ lɩzɩ ɛyaa lɛ, ɛɖʋ pa-laŋa taa tamtam wɛʋ lɩmaɣza.
Ɛlɛ pɩlabɩ pʋtɔdɩyɛ se ɛyaa ɩɩcakɩ wezuu tam. Ye mbʋ, ɛbɛ laba? Pɩtasɩ lɛ, Ɛsɔ labɩ lɩmaɣza naayɛ se ɛcɔnɩ kaɖɛ nɖɩ ɖi-ɖeɖe na? Ɛzɩma Bibl cosuu tɔm ndʋ tɩ-yɔɔ yɔ pɩhaɣ-ɖʋ lidaʋ, nɛ pɩwɩlɩɣ-ɖʋ mbʋ pʋyɔɔ Yesu tɔɔ kʋñɔŋ nɛ ɛsɩ yɔ.
ƐZƖ ƐBƐ LABA?
Bibl taa takayaɣ ŋga payaɣ se Kiɖe Tɛɛ Tɔm takayaɣ yɔ, ka-ñʋŋ kʋɖʋm piwolo naadozo heyiɣ-ɖʋ se Ɛsɔ lɩzɩ Aɖam nɛ Ɛva lɛ, ɛha-wɛ wezuu maatɛŋ lidaʋ nɛ eheyi-wɛ mbʋ pɩwɛɛ se pala nɛ pacaɣ wezuu ŋgʋ yɔ. Pʋwayɩ lɛ, Bibl hɔɔlʋʋ ŋgʋ kɩkɛdɩ ɛzɩma patɩña Ɛsɔ paɣtʋ nɛ pelesi lidaʋ ŋgʋ yɔ. Ɛzɩma patɩyasɩ tɔm ndʋ tɩ-taa tete yɔ, piyeba nɛ nabɛyɛ maɣzɩɣ se pɩkɛ mʋɖɛ na. Ɛlɛ ɛzɩ Evaŋgilimwaa yɔ, ɛzɩma pɛkɛdɩ tɔm Kiɖe Tɛɛ Tɔm takayaɣ taa yɔ, pɩwɩlɩɣ se pɩtɩkɛ mʋɖɛ ɛlɛ pɩkɛ toovenim tɔm. *
Aɖam manɩ Ɛsɔ paɣtʋ yɔɔ lɛ, ɛbɛ lɩ pɩ-taa? Bibl cosaa se: “Ɛyʋ kʋyʋm [Aɖam] yɔɔ lɛ, kɩwɛɛkɩm nɛ sɩm palɩ ɛjaɖɛ yɔɔ. Nɛ sɩm wadɩ ɛyaa kpeekpe yɔɔ, mbʋ pʋyɔɔ yɔ pe-kpeekpe palabɩ kɩwɛɛkɩm.” (Roma 5:12) Alɩwaatʋ ndʋ Aɖam manɩ Ɛsɔ paɣtʋ yɔɔ yɔ, ɛlabɩ kɩwɛɛkɩm. Elesi wezuu maatɛŋ lidaʋ nɛ pɩtɛmnɩ-ɩ nɛ sɩm. Ðɩkɛ Aɖam sayɩnaa nɛ pʋyɔɔ lɛ, ɛɖɛzɩ-ɖʋ kɩwɛɛkɩm. Mbʋ yebina nɛ ɖɩhɩnɩɣ kʋdɔŋ, ɖɩkpadɩyɩɣ nɛ ɖɩsɩkɩ. Nɛ tɔm ndʋ, tɩlabɩ nɔɔ kʋɖʋmaɣ nɛ mbʋ lɛɣtʋ ñɩnɩyaa ñɩnaa nɛ pana yɔ. Panawa se lʋlɩyaa pɩzɩɣ nɛ pɛɖɛzɩ pe-piya wɛtʋ natʋyʋ. Ɛlɛ ɛzɩ Ɛsɔ labɩ lɩmaɣza naayɛ se ɛcɔnɩ tɔm ndʋ ti-ɖeɖe na?
MBƲ ƐSƆ LABA YƆ
Ɛsɔ labɩ ɖʋtʋ natʋyʋ se pɩsa nɛ ɛɖaɣnɩ haʋ Aɖam sayɩnaa wezuu maatɛŋ lidaʋ ŋgʋ Aɖam kaalesaa yɔ. Ðʋtʋ ndʋ Ɛsɔ laba?
Bibl yɔɔdɩ Roma 6:23 taa se: “Kɩwɛɛkɩm kɩhɛyʋʋ kɛlɛ sɩm.” Pʋ-tɔbʋʋ lɛ se kɩwɛɛkɩm kɔnɩnɩ sɩm. Aɖam labɩ kɩwɛɛkɩm, pʋyɔɔ ɛsɩba. Ða ɖɔɖɔ ɖɩlakɩ kɩwɛɛkɩm, nɛ pʋyɔɔ ɖɩsɩkɩ. Ɛlɛ pɩtɩkɛ ɖɔ-cɔlɔ pɩlɩnaa, palʋlɩ-ɖʋ nɛ kɩwɛɛkɩm. Mbʋ yebina nɛ Ɛsɔ sɔɔlɩm tʋ tiyi ɛ-Pɩyalʋ Yesu se ɛkɔɔ nɛ ɛhɛyɩ ɖa-kɩwɛɛkɩm ñʋʋ taa. Ɛzɩma tɩyɛ?
Ɛyʋ kʋɖʋm Aɖam weyi ɛɛtalɩ pilim yɔ, ɛ-kaañamtʋ kɔnɩnɩ kɩwɛɛkɩm nɛ sɩm ɛyaa yɔɔ. Ye mbʋ, pɩsa nɛ poholi ɛyaa kɩwɛɛkɩm nɛ sɩm pe-nesi tɛɛ lɛ, pɩpɔzɩ ɛyʋ weyi ɛtalɩ pilim nɛ ɛñaŋ pɩkɔɔ pɩtalɩ sɩm taa yɔ. Bibl lɩzɩ pɩ-taa se: “Ye ɛyʋ kʋyʋm kɩɩñamtʋ yɔɔ yɔɔ sakɩyɛ pɩsɩ kɩwɛɛkɩm laɖaa kɔyɔ, mbʋ ɖɔɖɔ ɛyʋ kʋyʋm ñamtʋ yɔɔ lɛ, sakɩyɛ kaɣ pɩsʋʋ siɣsiɣ tɩnaa.” (Roma 5:19) Yesu kɛnɩ “ɛyʋ kʋyʋm” weyi ɛñama nɛ pɩkɔɔ pɩtalɩ sɩm taa yɔ. Ɛkʋyɩnɩ ɛsɔdaa nɛ etii tɛtʋ yɔɔ, ɛpɩsɩ ɛyʋ weyi ɛtalɩ pilim * yɔ nɛ ɛsɩ ɖɔ-yɔɔ. Nɛ ɛ-sɩm mbʋ, pɩhaɣ-ɖʋ waɖɛ se ɖɩpɩsɩ siɣsiɣ tɩnaa Ɛsɔ ɛzɩdaa nɛ ɖihiɣ tamtam wezuu.
MBƲ PƲYƆƆ YESU TƆƆ KƲÑƆŊ NƐ ƐSƖ YƆ
Ɛlɛ ɛbɛ yɔɔ pɩɩcɛyaa se Yesu ɛsɩ nɛ pʋcɔ ɛyaa hiɣ ñʋʋ yabʋ? Ɛsɔ Ðoŋ Tɩŋa Tʋ taapɩzɩɣ se ɛɖʋ paɣtʋ natʋyʋ yem nɛ pɩha Aɖam sayɩnaa waɖɛ nɛ pacaɣ wezuu tam? Pɩtʋʋ fɛyɩ se ɛɛwɛnɩ ɖoŋ se ɛla mbʋ. Ɛlɛ ye ɛɛlabɩ mbʋ yɔ, ɛɛmanɩ ɛ-paɣtʋ ndʋ tɩtɔŋ se kɩwɛɛkɩm kɩhɛyʋʋ lɛ sɩm yɔ tɩ-yɔɔ. Paɣtʋ ndʋ, tɩtaakɛ aleɣya pʋyʋ nɛ pataapɩzɩɣ se pɛlɛɣzɩ-tʋ kɛlɛʋ yem. Tɩlabɩ nɔɔ kʋɖʋmaɣ nɛ Ɛsɔ siɣsiɣ wɛtʋ.—Keɣa 36:28.
Ye Ɛsɔ kaayebi e-siɣsiɣ wɛtʋ hɔɔlʋʋ nɛ ɛmaanɩ paɣtʋ ndʋ tɩ-yɔɔ kɔyɔ, pʋtɔma yɔ ɛyaa kaamaɣzaa se ɛɛkaɣ wɛʋ siɣsiɣ hɔɔlɩŋ lɛɛŋ taa ɖɔɖɔ. Pɩtɩla yɔ, pakaɣ pa-tɩ pɔzʋʋ se ɛzɩ Ɛsɔ kaɣ wɛʋ siɣsiɣ alɩwaatʋ ndʋ ɛlɩzɩɣ Aɖam sayɩnaa mba pamʋnaa se pehiɣ wezuu maatɛŋ yɔ? Papɩzɩɣ nɛ pataa-ɩ liu se ɛkaɣ labʋ lidaʋ tɔm ndʋ ɛyɔɔdaa yɔ tɩ-yɔɔ? Ɛzɩma etileɣyini e-siɣsiɣ wɛtʋ alɩwaatʋ ndʋ ɛlakaɣ ɖʋtʋ se pɩya ɖa-ñʋʋ yɔ pʋyɔɔ lɛ, ɖɩɩpɩtɩɣ se ɛkaɣ labʋ mbʋ pɩwɛ siɣsiɣ yɔ paa ɛzɩmtaa.
Ɛsɔ tɩŋnɩ Yesu sɩm yɔɔ nɛ ɛha ɛyaa waɖɛ se pehiɣ wezuu maatɛŋ paradisuu taa tɛtʋ yɔɔ. Cɔnɩ tɔm ndʋ Yesu yɔɔdɩ Yohanɛɛsɩ 3:16 taa yɔ. Ɛyɔɔdaa se: “Ɛsɔ sɔɔlɩ ɛjaɖɛ pɩŋŋ nɛ ɛcɛlɩ-ɖɩ ɛ-Pɩyalʋ ɛgbamɩyɛ se weyi etisiɣ ɛ-yɔɔ lɛ, etaale, ɛlɛ ehiɣ tamtam wezuu.” Ye mbʋ, Yesu sɩm ɛɛwɩlɩɣ yem se Ɛsɔ wɛ siɣsiɣ, ɛlɛ kɔzɩ kɔzɩ lɛ pɩwɩlɩɣ se ɛsɔɔlɩ ɛyaa siŋŋ.
Ɛlɛ, ɛbɛ yɔɔ pɩɩwɛɛ se Yesu ɛtɔɔ kʋñɔŋ nɛ ɛnɩɩ siziŋ pʋcɔ nɛ ɛsɩ ɛzɩ Evaŋgilimwaa kɛdʋʋ yɔ? Alɩwaatʋ ndʋ Yesu tisaa nɛ ɛnɩɩ siziŋ nɛ ɛɖɔkɩ e-siɣsiɣ wɛtʋ yɔ, ɛwɩlɩ kaɣlaa se tɔm ndʋ Sataŋ yɔɔdaa se ɛyaa ɩɩkaɣ ɖɔkʋʋ pe-siɣsiɣ wɛtʋ kaɖɛ taa yɔ, tɩkɛ cɛtɩm. (Yɔb 2:4, 5) Sataŋ tuzi Aɖam weyi ɛɛtalɩ pilim yɔ nɛ ɛla kɩwɛɛkɩm, nɛ pʋyɔɔ lɛ ɛyaa pɩzaɣ se pamaɣzɩ se tɔm ndʋ tɩkɛ toovenim. Ɛzɩ Aɖam yɔ, Yesu ɖɔɖɔ kaatalɩ pilim; ɛlɛ ɛɖɔkɩ e-siɣsiɣ wɛtʋ nazɩm sɔsɔm taa. (1 Kɔrɛntɩ 15:45) Ye mbʋ, Yesu wɩlaa se ye Aɖam kaasɔɔlaa yɔ, ɛɛñam Ɛsɔ. Ɛzɩma Yesu ɖɔkɩ ɛ-tɩ kʋñɔŋ taa yɔ, ɛha-ɖʋ kɩɖaʋ se ɖɩɖɔ ɛ-nɩŋgbanzɩ taa. (1 Pɩyɛɛrɩ 2:21) Ɛsɔ wazɩ Yesu ɛ-ñamtʋ yɔɔ, nɛ ɛha-ɩ wezuu ŋgʋ sɩm fɛyɩnɩ ɖoŋ kɩ-yɔɔ yɔ ɛsɔdaa.
ƐZƖMA YESU SƖM PƖZƖƔ NƐ PƖWAZƖ-Ŋ?
Toovenim taa lɛ, Yesu sɩba. Ɛ-sɩm haɣ ɛyaa waɖɛ se pacaɣ wezuu maatɛŋ. Ŋsɔɔlaa se ŋcaɣ wezuu tam? Yesu heyi-ɖʋ mbʋ pɩpɔzʋʋ se ɖɩla yɔ. Ɛyɔɔdaa se: “Nɛ tamtam wezuu kɛlɛ ña-tɩlʋʋ se ñe-yeke koŋ Ɛsɔ siŋŋ nɛ weyi ŋtiyi-i yɔ ɛ-tɩlʋʋ, Yesu Krɩstʋ.”—Yohanɛɛsɩ 17:3.
Feŋuu Tilimiye takayaɣ kanɛ, ka-mayaa seɣtiɣ-ŋ se ŋkpɛlɩkɩ nɛ ŋtɩlɩ Ɛsɔ toovenim tʋ Yehowa nɛ ɛ-Pɩyalʋ Yesu Krɩstʋ nɛ pɩkɩlɩ. Yehowa Aseɣɖe Tɩnaa mba pɛwɛ ñe-egeetiye taa yɔ, pɩkɛdɩɣnɩ-wɛ se pasɩnɩ-ŋ. Ŋpɩzɩɣ ɖɔɖɔ nɛ ŋhiɣ sɩnʋʋ ɖɛ-tɛ intɛrnɛɛtɩ lone www.jw.org yɔɔ.
^ tay. 8 Cɔnɩ takayaɣ ŋga Yehowa Aseɣɖe Tɩnaa lɩzaa nɛ payaɣ-kɛ se Étude perspicace des Écritures yɔ, ka-taa tɔm ñʋʋ “Historicité de la Genèse.” Kɩwɛ hɔɔlʋʋ 986 yɔɔ.
^ tay. 13 Ɛsɔ kpaɣ ɛ-Pɩyalʋ wezuu ɖooo ɛsɔdaa nɛ ɛɖʋ Maarɩɩ lotu taa nɛ ɛlɛ haɣ hoɣa, nɛ Ɛsɔ fezuu kiɖeɖeu kandɩyɩ Yesu yɔɔ se Maarɩɩ ɛtaaɖɛzɩ-ɩ kɩwɛɛkɩm.—Luka 1:31, 35.


text:
Hɔɔlʋʋ 3 yɔɔ kɔɔnɔɔ tɔm
Pɩnzɩ nzɩ sɩtɩŋ tɛʋ sɔsɔʋ wayɩ yɔ, ɛyaa mba Bibl yɔɔdɩ pɔ-tɔm se pɛsɛɣaɣ Yehowa yɔ patɩɖɔɔ. Ɛyaa mba pɛsɛɣaɣ Yehowa yɔ pa-taa lɛlʋ lɛ Abraham weyi payaɣ se Ɛsɔ taabalʋ yɔ. Ɛbɛ yɔɔ paya-ɩ se Ɛsɔ taabalʋ? Ye ŋkɛ lʋlɩyʋ yɔ, sɩnɩ ña-pɩɣa nɛ kana se Yehowa kaasɔɔlɩ Abraham tɔm siŋŋ nɛ ɛñɩnaɣ se ɛsɩnɩ-ɩ. Ɛzɩ Abraham, Lɔɔtɩ, Yakɔɔb nɛ caanaʋ taa siɣsiɣ tɩnaa lalaa yɔ, ɖa-ɖɔɖɔ ɖɩpɩzɩɣ ɖɩpɔzɩ Yehowa se ɛsɩnɩ-ɖʋ. Ðɩpɩzɩɣ ɖɩtaa liu se Yehowa kɔŋ labʋ ndʋ payɩ ɛyɔɔdaa yɔ tɩ-yɔɔ.
HƆƆLƲƲ KƲNƐ KƖ-TAA
KPƐLƖKƲƲ 7
Babɛɛlɩ tilimiye
Ɛyaa labɩ lɩmaɣza se pamaɣ tilimiye nɖɩ ɖitukuuni ɛsɔdaa yɔ. Ɛbɛ yɔɔ Ɛsɔ yeba nɛ papaɣzɩ yɔɔdʋʋ kʋnʋmɩŋ ndɩ ndɩ?
KPƐLƖKƲƲ 8
Abraham nɛ Saara pewelisini Ɛsɔ
Ɛbɛ yɔɔ Abraham nɛ Saara peyebi wezuu ŋgʋ pacakaɣ Uuri yɔ nɛ papɩsɩ agɔma Uuri?
KPƐLƖKƲƲ 9
Akpadɩyɩtʋ taa pɩɣa!
Tamaɣ ŋga Ɛsɔ labɩ Abraham yɔ, ɛzɩma kakaɣ labʋ? Abraham pɩyalʋ weyi yɔɔ pɩkaɣ tɩŋnʋʋ—Izaakɩ yaa Ismayɛɛlɩ?
KPƐLƖKƲƲ 10
Ɩtɔzɩ Lɔɔtɩ halʋ yɔɔ
Ɛsɔ yeba nɛ miŋ tɛʋ nɩɩ nɛ pɩɖɩzɩ Sodom nɛ Gomɔɔrɩ. Ɛbɛ yɔɔ paɖɩzɩ ajɛɛ ana? Ɛbɛ yɔɔ pɩwɛɛ se ɖɩtɔzɩ Lɔɔtɩ halʋ yɔɔ?
KPƐLƖKƲƲ 11
Pɩtakɩ Abraham tisuu
Ɛsɔ heyi Abraham se: ‘Mentendi-ŋ kpaɣ ña-pɩyalʋ ɛgbamɩyɛ nɛ ŋwolo ŋla-m ɩ Moriya pʋʋ yɔɔ.’ Ɛzɩma Abraham labɩ takɩm mbʋ pɩ-taa?
KPƐLƖKƲƲ 12
Pawazɩ Yakɔɔb nɛ pɛɖɛzɩ-ɩ ñɩm
Izaakɩ nɛ Rebaka paalʋlɩ ɖomaa abalɩbɩɣa naalɛ Yakɔɔb nɛ Ezaawuu. Ezaawuu pacalɩnɩ lʋlʋʋ nɛ pʋyɔɔ lɛ, ɛɛwɛnɩ waɖɛ se ɛmʋ ŋgee ñɩm nabʋyʋ. Ɛbɛ yɔɔ ɛlɛɣzɩ waɖɛ nɖɩ nɛ ɖozi kɩsɛɛmasɩ?
KPƐLƖKƲƲ 13
Yakɔɔb nɛ Ezaawuu palabɩ laŋhɛzɩyɛ
Ɛbɛ Yakɔɔb laba pʋcɔ nɛ Ɛsɔ tiyiyu wazɩ-ɩ? Nɛ ɛzɩma tɩyɛ ɛ nɛ Ezaawuu palabɩ laŋhɛzɩyɛ?


text:
Nima yɔɔ lɩmaɣzɩoyɛ
Nima yɔɔ lɩmaɣzɩyɛ kɛ pɩlɩʋ ŋgʋ kɩ-taa pañɩnɩɣ se patɩlɩ tomnaɣ tɛ lɩmaɣzɩyɛ yɔɔ tɔm natʋyʋ. Tɔm pɔzʋʋ sakɩyɛ wɛ tomnaɣ tɛ lɩmaɣzɩyɛ yɔɔ. Ñɩnɩyaa ñɩnɩɣ se patɩlɩ ɛzɩma mbʋ pɩlakɩ nɛ tɛtʋ hɔmtʋ ɖoŋ wɛɛna ɖoŋ ɖɔʋ tɛ yɔɔ yɔ. Pʋ-tɔbʋʋ pañɩnɩɣ se patɩlɩ ɛzɩma mbʋ ɖɔʋ tɛ hoɖe kpɛlɛkʋʋ nɛ ɖama tʋʋzɩnaʋ tɛ kɛtʋ paa mbʋ tɛ lɩmaɣzɩyɛ pɩzɩɣ nɛ pɛkpɛndʋʋ kpɛm yɔ. Mbʋ nima yɔɔ lɩmaɣzɩyɛ lɛɣtʋ piliŋa wɛ ndɩ kpem nɛ lɛɣtʋ pilinzɩ lɛɛsɩ yɔɔ lɛ se, nima yɔɔ lɩmaɣzɩyɛ lɛɣtʋ piliŋa ɛɛñɩnɩɣ se kɩtɩlɩ ɛzɩma pɩlakɩ nɛ ɖɔʋ tɛ hoɖe kpɛlɛkʋʋ nɛ ɖama tʋʋzɩnaʋ tɛ kɛtʋ kpɛndʋʋ kpɛm yɔ pi-ɖeke. Kañɩnɩɣ ɖɔɖɔ kpem se kapɩzɩɣ kala nɛ ɖama yɔɔ keveŋga waa naanza mba patɩlɩ-wɛ yɔ, pɛkpɛndɩ kpɛm. Pʋnɛ pɩkɛ mbʋ payaɣ se pɩtɛŋa payɩ pʋ-yɔɔ lɩmaɣzɩyɛ. Nima yɔɔ lɩmaɣzɩyɛ laba kʋ-tʋmɩyɛ nɛ kɩcɛlɩ mbʋ pɩlɩ kajalaɣ taa yɔ. Mbʋ payaɣ se pɔŋ kɩkpɛdɩŋ tɛ soɣgaɣ nɛ ɖoŋ kpɛlɛkʋʋ yɔ, nima yɔɔ lɩmaɣzɩyɛ sɩŋna se ñɩnɩyaa ɛpɩzɩ patɩɣzɩna ɖajaanaa panɛ : Bekenstein nɛ Hawking pa-tʋmɩyɛ. Pɔŋ kɩkpɛdɩŋ tɛ miŋ saʋ wɛɛkʋʋ ñʋʋ hɔɔlʋʋ taa papɩzɩ pala tʋmɩyɛ ɖɩnɛ.


text:
Piya evelisi, ɩkpazɩ mi-tisuu ɖoŋ
“Tisuu kɛnɩ . . . mbʋ pɩwɛ keekee ɛlɛ paanaɣ-pʋ nɛ ɛza yɔ, pɩ-wɩlʋʋ kaɣlaa.”—EBR. 11:1, nwt.
HENDU: 41, 11
1, 2. (a) Pʋtɔma yɔ, tɔm ndʋ piya evelisi pɔzʋʋ sɩ-tɩ? (b) Nɛ lɔŋ weyi Bibl tasɩɣ-sɩ?
KOOBU pɛlɛ nɔɔyʋ wɛ Krandɩ Pretaañɩ ɛjaɖɛ taa. E-sukuli taa taabalʋ nɔɔyʋ heyi-i se: “Ñɛ-ɛza kulaa nɛ pɩtɩpɔzɩ se ŋtisi Ɛsɔ yɔɔ.” Koobu evebu nɔɔyʋ ñɛwɛ Caama ɛjaɖɛ taa. Ɛmawa se: “Ma-wɩlɩyaa tɔŋ se tɔm ndʋ Bibl wɩlɩɣ se Ɛsɔ lɩzɩnɩ wondu yɔ, tɩkɛ mʋɖɛ na. Pa-naʋ taa lɛ, pɩmʋnaa se sukulibiya itisi évolution wɩlɩtʋ yɔɔ.” Koobu pɛlɛ lɛlʋ ñɛwɛ Fransɩ ɛjaɖɛ taa. Ɛkɛdaa se: “Pɩlakɩ ma-wɩlɩyaa piti se halɩ nɛ sɔnɔ sukulibiya nasɩyɩ wɛɛ nɛ sitisiɣ Bibl yɔɔ.”
2 Sɔnɔ ɛyaa sakɩyɛ iitisiɣ se Ɛsɔ lɩzɩnɩ-ɖʋ. Ye ŋkɛ pɩɣa evelaɣ ŋga kɛsɛɣ Yehowa yaa ye ña nɛ Yehowa Aseɣɖe Tɩnaa ɩkpɛlɩkɩɣ Bibl yɔ, pʋtɔma yɔ ŋpɔzʋʋ ña-tɩ se ɛzɩma ŋpɩzɩɣ nɛ ŋwɩlɩ se toovenim taa lɛ, Ɛsɔ lɩzɩnɩ kedeŋa. Bibl sɩɣnɩ-ɖʋ se ɖɩmaɣzɩɣ tɔm ndʋ ɖɩnɩɣ yaa ɖɩkalɩɣ yɔ tɩ-yɔɔ nɛ ɖɩna se tɩkɛ toovenim yaa tɩtɩkɛ. Bibl tɔŋ se: “Lɔŋ kaɣ ñɔ-yɔɔ ɖaŋʋʋ.” Ɛzɩma tɩyɛ? Pɩkaɣ ñɔ-yɔɔ kandɩyʋʋ nɛ ŋkizi ɛjaɖɛ yɔɔ lɔŋsɩnɖɛ nɛ ŋkpazɩ ñe-tisuu ɖoŋ.—Kalɩ Aduwa 2:10-12.
3. Ɛbɛ ɖɩkaɣ naʋ ñʋʋ kʋnɛ kɩ-taa?
3 Pʋcɔ nɛ ɛyʋ wɛɛnɩ tisuu siŋŋ lɛ, pɩwɛɛ se ɛtɩlɩ Ɛsɔ camɩyɛ. (1 Tim. 2:4) Pʋyɔɔ lɛ, alɩwaatʋ ndʋ ŋkalɩɣ Bibl nɛ ɛgbɛyɛ takayɩsɩ yɔ, pɩwɛɛ kpem se ŋkpaɣ alɩwaatʋ nɛ ŋmaɣzɩ mbʋ ŋkalɩɣ yɔ pɩ-yɔɔ. Ñaɣ pana nɛ ŋlabɩnɩ ña-maɣzɩm tʋmɩyɛ nɛ tɔm ndʋ ŋkalɩɣ yɔ, ‘ŋnɩɩ tɩ-tɔbʋʋ.’ (Mat. 13:23) Pɩsɩɣnɩ-ŋ nɛ ŋwɛɛnɩ tisuu siŋŋ se Ɛsɔ lɩzɩnɩ wondu tɩŋa nɛ ɛ-cɔlɔ Bibl lɩnaa. Ñʋʋ kʋnɛ kɩ-taa, ɖɩkaɣ naʋ ɛzɩma ŋpɩzɩɣ nɛ ŋla mbʋ yɔ.—Ebr. 11:1.
MBƲ PƖPƖZƖƔ PƖSƖNƖ-Ŋ NƐ ŊKPAZƖ ÑE-TISUU ÐOŊ YƆ
4. (a) Ɛbɛ yɔɔ ɖɩpɩzɩɣ nɛ ɖɩtɔ se mba petisiɣ Ɛsɔ yɔɔ yɔ, pɛwɛ ɖɔɖɔ ɛzɩ mba petisiɣ évolution wɩlɩtʋ yɔɔ yɔ? (b) Nɛ ɛbɛ pɩpɔzʋʋ se ɖa-taa paa anɩ lɛ, ɛla?
4 Pʋtɔma yɔ, wiɖiyi nabɛyɛ heyi-ŋ se petisiɣ évolution wɩlɩtʋ yɔɔ, mbʋ pʋyɔɔ yɔ papɩzɩɣ nɛ patɩŋnɩ lɛɣtʋ ñɩnʋʋ yɔɔ nɛ pawɩlɩ se tɩkɛ toovenim. Nɛ paatisiɣ Ɛsɔ yɔɔ, mbʋ pʋyɔɔ yɔ paanaɣ-ɩ. Ɛyaa sakɩyɛ wɛnɩ lɩmaɣza ana. Ɛlɛ pɩtɩmʋna se ɖɩsɔɔ tɔm tʋnɛ tɩ-yɔɔ: Paa ɛyʋ ɛtɩnɩɣ évolution wɩlɩtʋ yɔɔ yaa ɛmaɣzɩɣ se Ɛsɔ wɛɛ yɔ, etisiɣ mbʋ ɛɛnaɣ-pʋ yɔ pɩ-yɔɔ. Ɛzɩma tɩyɛ? Ða-taa nɔɔyʋ tɩna Ɛsɔ wiɖiyi nɛ ɛna nɛ ɛtɩna ɖɔɖɔ ɛzɩma ɛlɩzaɣ wondu yɔ. (Yoh. 1:18) Mbʋ ɖɔɖɔ, ɖa yaa mba petisiɣ évolution wɩlɩtʋ yɔɔ yɔ, pa-taa nɔɔyʋ tɩnatɩ wiɖiyi kpɩnɛ naɖɩyɛ lɛɣzaa nɛ ɖɩpɩsɩ lɛɛɖɛ. Wiɖiyi nɔɔyʋ tɩna ɖʋm lɛɣzaa nɛ ɛpɩsɩ heu. (Yɔb 38:1, 4) Ye mbʋ, pɩmʋnaa se ɖa-taa paa anɩ lɛ, ɛlabɩnɩ ɛ-maɣzɩm tʋmɩyɛ camɩyɛ nɛ ɛñɩnɩ nɛ ɛna se mbʋ pɩ-yɔɔ etisiɣ yɔ, pɩkɛ toovenim yaa pɩtɩkɛ. Apostoloo Pɔɔlɩ yɔɔdaɣ mbʋ pɩwɛ kedeŋa yɔɔ yɔ pɩ-tɔm lɛ, ɛmawa se: “Mbʋ [Ɛsɔ] wɛna nɛ paanaɣ-pʋ yɔ, ɖooo ɛjaɖɛ ɖɩlɩzɩyɛ wiye eyeba se ɛyʋ lɔŋ ɩna-pʋ e-wondu kɩlɩzɩtʋ taa, ɛ-tamtam ɖoŋ nɛ ɛ-Ɛsɔtʋ; mbʋ yebina nɛ pɛfɛyɩnɩ kawanaɣ.”—Roma 1:20.
5. Wondu ndʋ pɩzɩɣ tɩsɩnɩ-ɖʋ nɛ ɖɩlabɩnɩ ɖa-maɣzɩm tʋmɩyɛ camɩyɛ?
5 Bibl yɔɔdaa se “tisuu yɔɔ ɖɩsɩma se Ɛsɔ lɩzɩ ajɛɛ nɛ ɛ-nɔɔ taa tɔm.” Ye pɔtɔm se “ɖɩsɩma” yɔ, pʋ-tɔbʋʋ lɛ se ɖitisiɣ nabʋyʋ yɔɔ paa ɖɩtɩnatɩ-pʋ nɛ ɖɛ-ɛza yɔ. (Ebr. 11:3) Ye mbʋ, ɛyaa mba pasɩm cɔnʋʋ yɔ, pɩtɩkɛ pɛ-ɛza nɛ pa-nɩŋgbaaŋ ɖeke palakɩnɩ tʋmɩyɛ, ɛlɛ palakɩnɩ pa-maɣzɩm ɖɔɖɔ tʋmɩyɛ. Yehowa ɛgbɛyɛ ha-ɖʋ wondu sakɩyɛ se tɩsɩnɩ-ɖʋ nɛ ɖitisi se Ɛsɔ wɛɛ paa ɖɩɩnaɣ-ɩ yɔ. (Ebr. 11:27) Wondu ndʋ, tɩ-taa natʋyʋ yɔ: Video ŋgʋ payaɣ se Les merveilles de la création révèlent la gloire de Dieu yɔ, hatʋ cabɩ takayɩsɩ nzɩ payaɣ se La vie a-t-elle été créée?, Cinq questions à se poser sur l’origine de la vie, nɛ takayaɣ ŋga payaɣ se Y a-t-il un Créateur qui se soucie de vous? yɔ. Pɩtasɩ lɛ, Réveillez-vous! nɛ Feŋuu Tilimiye takayɩsɩ taa tɔm ñʋŋ nɩɩyɩ pɩzɩɣ nɛ ɩsɩnɩ-ɖʋ. Ðoŋ ɖoŋ lɛ, pɔpɔzʋʋ lɛɣtʋ ñɩnɩyaa nɛ ɛyaa lalaa tɔm Réveillez-vous! waa nabɛyɛ taa nɛ pɔyɔɔdʋʋ mbʋ pɩsɩnɩ-wɛ nɛ petisi se Ɛsɔ wɛɛ yɔ. Tɔm ñʋŋ weyi payaɣ se “Hasard ou conception?” yɔ, ɩyɔɔdʋʋ kpɩna nɛ wondu lɛɛtʋ ndɩ ndɩ ndʋ tɩwɛ maamaaci yɔ tɩ-tɔm. Ðoŋ ɖoŋ lɛ, lɛɣtʋ ñɩnɩyaa ñakɩ pana se polu wondu ndʋ tɩnɩɣzɩnɩ kpɩna ana yaa wondu ndʋ yɔ.
6. (a) Ye ɖɩlakɩnɩ tʋmɩyɛ wondu ndʋ Yehowa ɛgbɛyɛ haɣ-ɖʋ yɔ, wazasɩ nzɩ ɖihikiɣ? (b) Ɛzɩma wondu ndʋ, tɩwazɩ-ŋ?
6 Koobu evebu nɔɔyʋ wɛnɩ pɩnzɩ 19 nɛ ɛwɛ Etaazuunii ɛjaɖɛ taa. Ɛyɔɔdɩ hatʋ cabɩ takayɩsɩ naalɛ nzɩ sɩ-tɔm ɖɩyɔɔdaa nɛ pɩɖɛɛ yɔ sɩ-yɔɔ se: “Takayɩsɩ nzɩ, sɩɩwazɩ-m siŋŋ. Mɛnkpɛlɩkɩ-sɩ tam sakɩyɛ.” Fransɩ ɛjaɖɛ taa koobu pɛlɛ nɔɔyʋ mawa se: “Tɔm ñʋŋ ‘Hasard ou conception’ labɩ-m piti kpem. Ɩwɩlɩɣ se ñɩnɩyaa sɔsaa pɩzɩɣ nɛ pamaɣzɩnɩ wondu ndʋ Ɛsɔ lɩzɩ kedeŋa yɔɔ yɔ, ɛlɛ paapɩzɩɣ nɛ polu nabʋyʋ nɛ pɩwɛɛ ɖeyi ɖeyi ɛzɩ mbʋ Ɛsɔ lɩzaa yɔ.” Halɩbɩɣa nakɛyɛ wɛnɩ pɩnzɩ 15 nɛ kɛwɛ Afrika Hadɛ Kiŋ ɛjaɖɛ taa. Ka-lʋlɩyaa yɔɔdaa se: “Alɩwaatʋ ndʋ ɖɛ-pɛlɛ mʋʋ Réveillez-vous! yɔ, ɖoŋ ɖoŋ lɛ, tɔm ñʋʋ ŋgʋ payaɣ se ‘Interview’ yɔ ɛcalɩɣ kalʋʋ.” Piyele nɛ ña yɔ? Ŋɖiɣni pana ñaɣʋ se wondu ndʋ Yehowa ɛgbɛyɛ haɣ-ɖʋ yɔ, tɩwazɩ-ŋ? Wondu ndʋ, tɩpɩzɩɣ tɩsɩnɩ-ŋ nɛ ñe-tisuu cɛyɩsɩ ɛzɩ tɩʋ ŋgʋ ki-lila kam camɩyɛ yɔ. Ye ñe-tisuu ɛcɛyɩsɩ camɩyɛ yɔ, pɩkaɣ-ŋ sɩnʋʋ nɛ ŋkaɖɩnɩ cɛtɩm wɩlɩtʋ.—Yer. 17:5-8.
WƐƐNƖ TISUU BIBL YƆƆ
7. Ɛbɛ yɔɔ Ɛsɔ sɔɔlaa se ŋlabɩnɩ ña-maɣzɩm tʋmɩyɛ camɩyɛ?
7 Ye ŋpɔzʋʋ ña-tɩ tɔm se ŋna mbʋ pʋyɔɔ ŋtisiɣ Bibl yɔɔ yɔ, pɩkɛ kɩwɛɛkɩm na? Aayɩ. Yehowa sɔɔlaa se ŋlabɩnɩ ña-maɣzɩm tʋmɩyɛ camɩyɛ nɛ ‘ŋwili’ nɛ ŋna se mbʋ pɩ-yɔɔ ŋtisiɣ yɔ, pɩkɛ toovenim. Ɛtɩsɔɔlɩ se ŋtisi nabʋyʋ yɔɔ yem mbʋ pʋyɔɔ yɔ lalaa tisiɣ pɩ-yɔɔ. Ye mbʋ, labɩnɩ ña-maɣzɩm tʋmɩyɛ nɛ ‘ŋtɩlɩ toovenim tɔm’ ndʋ tɩwɛ Bibl taa yɔ camɩyɛ. Nɛ toovenim tɔm ndʋ, tɩpɩzɩɣ tɩsɩnɩ-ŋ nɛ ŋkpazɩ ñe-tisuu ɖoŋ. (Kalɩ 1 Tesalooniki 5:21; 1 Timootee 2:4.) Mbʋ pɩpɩzɩɣ pɩsɩnɩ-ŋ nɛ ŋtɩlɩ toovenim tɔm ndʋ yɔ lɛ se ŋkpɛlɩkɩ tɔm ndʋ ŋsɔɔlaa se ŋtɩlɩ nɛ pɩkpaɖɩ yɔ.
8, 9. (a) Tɔm ndʋ nabɛyɛ pɩzɩɣ palɩzɩ se pɛkpɛlɩkɩɣ? (b) Nabɛyɛ kpaɣ alɩwaatʋ nɛ pamaɣzɩ tɔm ndʋ pɛkpɛlɩkaa yɔ tɩ-yɔɔ lɛ, ɛzɩma pɩwazɩ-wɛ?
8 Nabɛyɛ lɩzaa se pɛkpɛlɩkɩɣ Bibl taa natʋ tɔm. Lalaa ñalɩzaa se pɛkpɛlɩkɩɣ nɛ pana nɔɔ kʋɖʋmaɣ ŋga kɛwɛ Bibl taa kɛdɛsɩ nɛ tɔm ndʋ caanaʋ taa tɔm taa tazɩyaa, caanaʋ taa tɛtɛɛ wondu ñɩnɩyaa nɛ lɛɣtʋ ñɩnɩyaa pɔyɔɔdaa yɔ. Ŋpɩzɩɣ nɛ ŋtazɩ natʋ tɔm ndʋ tɩwɛ Kiɖe Tɛɛ Tɔm 3:15 taa yɔ, tɩ-taa. Yehowa yɔɔdɩ natʋ tɔm ndʋ alɩwaatʋ ndʋ Aɖam nɛ Ɛva pakaɖɩnɩ-ɩ Edɛɛnɩ kaɖaɣ taa yɔ. Pɩkɛ Bibl taa kajalaɣ natʋ tɔm ndʋ tɩsɩɣnɩ-ɖʋ se ɖɩtɩlɩ se Yehowa ɖeke mʋnɩna se ɛtɔɔ kewiyitu kedeŋa kpeekpe yɔɔ yɔ, nɛ piileɖiɣ lɛ ɛkaɣ lɩzʋʋ ɛyaa pa-kʋñɔmɩŋ kpeekpe taa. Ɛzɩma ŋpɩzɩɣ nɛ ŋkpɛlɩkɩ Kiɖe Tɛɛ Tɔm 3:15 taa tɔm? Kajalaɣ lɛ, ŋpɩzɩɣ nɛ ŋñɩnɩ masɩ nzɩ sɩwɩlɩɣ ɛzɩma natʋ tɔm ndʋ tɩkaɣ labʋ yɔ. Pʋwayɩ lɛ, ŋñɩnɩ nɛ ŋna alɩwaatʋ ndʋ tɩ-taa pama masɩ nzɩ yɔ, nɛ ŋcɔlɩ-sɩ camɩyɛ kpaɣnɩ ŋga pacalɩnɩ maʋ nɛ piwolo pɩsɩɩnɩ ŋga pɩɖɩɣnaa yɔ. Piileɖiɣ lɛ, ŋkaɣ naʋ se Bibl mayaa taacaɣ wezuu alɩwaatʋ kʋɖʋmtʋ taa, paa mbʋ yɔ tɔm ndʋ pamawa yɔ tiyeba nɛ pazɩ pazɩ lɛ, natʋ tɔm ndʋ, tɩ-taa tʋ camɩyɛ. Ye ŋlakɩ mbʋ yɔ, pɩtʋʋ fɛyɩ se pɩkaɣ-ŋ sɩnʋʋ nɛ ŋna se “fezuu kiɖeɖeu” kaaɖiyini Bibl mayaa mba.—2 Pɩy. 1:21.
9 Caama ɛjaɖɛ taa, koobu evebu nɔɔyʋ yɔɔdaa se: “Paa Bibl taa takayaɣ ŋga lɛ, kɔyɔɔdʋʋ Ɛsɔ Kewiyaɣ yɔɔ tɔm, ŋgʋ ɛyaa ɛzɩ 40 mbʋ yɔ manɩ-kʋ. Nɛ pa-taa sakɩyɛ kaacaɣ wezuu alɩwaatʋ ndɩ ndɩ taa nɛ pataatɩlɩ ɖama.” Koobu halɩñɩnʋ nɔɔyʋ wɛ Ositralii ɛjaɖɛ taa. Ɛkpɛlɩkɩ 15 décembre 2013 tɛ Feŋuu Tilimiye taa tɔm ñʋʋ nakʋyʋ lɛ, pitukuni-i siŋŋ. Tɔm ñʋʋ ŋgʋ, kɩlɩzɩ Paska kazandʋ ndʋ Izrayɛɛlɩ piya tɔkaɣ yɔ tɩ-tɔbʋʋ, nɛ kɩwɩlɩ ɛzɩma tɩlabɩ nɔɔ kʋɖʋmaɣ nɛ Kiɖe Tɛɛ Tɔm 3:15 nɛ Mesiya kɔmtʋ yɔ. Ɛmawa se: “Kpɛlɩkʋʋ mbʋ, pikuli mɛ-ɛza nɛ mana ɛzɩma Yehowa wɛ ɖeu pɩdɩɩfɛyɩ yɔ. Ɛzɩma ɛɖʋ ɖʋtʋ ndʋ Izrayɛɛlɩ piya alɩwaatʋ taa nɛ eyele nɛ tɩla Yesu yɔɔ yɔ, pɩlabɩ-m piti kpem. Pɩɩwɛɛ se mansɩŋ kpem nɛ mamaɣzɩ nɛ mana ɛzɩma Paska kazandʋ ndʋ tɩɩsɩŋnɩ pʋyʋ nɔɔyʋ yɔ.” Ɛbɛ yeba nɛ koobu halɩñɩnʋ ɛnʋ ɛyɔɔdɩ tɔm ndʋ? Ɛkpaɣ alɩwaatʋ nɛ ɛmaɣzɩ tɔm ndʋ ɛkalaa yɔ tɩ-yɔɔ nɛ ‘ɛnɩɩ tɩ-tɔbʋʋ.’ Pɩsɩnɩ-ɩ nɛ ɛkpazɩ e-tisuu ɖoŋ nɛ ɛñɔtɩnɩ Yehowa nɛ pɩkɩlɩ.—Mat. 13:23.
10. Ɛzɩma Bibl mayaa kaawɛ toovenim yɔ, ɛzɩma tɩyɛ pɩkpazɩɣ ɖe-tisuu ɖoŋ?
10 Ye ɖɩmaɣzɩɣ ɖɔɖɔ ɛzɩma Bibl mayaa kaawɛ abalɩtʋ nɛ pɛwɛɛ toovenim yɔ pɩ-yɔɔ kɔyɔ, pɩkpazɩɣ ɖe-tisuu ɖoŋ. Caanaʋ taa takayɩsɩ mayaa yɔɔdaɣ tɔm kɩbandʋ ɖeke pa-ajɛɛ nɛ pa-ajɛɛ ñʋndɩnaa yɔɔ. Ɛlɛ, Yehowa tɛ nayaa ñɔyɔɔdaɣ toovenim paa ɛzɩmtaa. Petisaɣ faaa nɛ pɔyɔɔdʋʋ ɛjandʋ ndʋ Ɛsɔ samaɣ nɛ ka-awiya paawɛna yɔ. (4 Aw. 16:9, 10; 24:18-22) Pɩtasɩ lɛ, pɔyɔɔdaɣ pa-maɣmaɣ pɛ-ɛjandʋ nɛ Ɛsɔ sɛyaa lalaa ɛjandʋ tɔm. (2 Sam. 12:1-14; Mark. 14:50) Krandɩ Pretaañɩ koobu evebu nɔɔyʋ yɔɔdaa se: “Pɩwɛ kaɖɛ se ŋna ɛyaa yɔɔdʋʋ toovenim mbʋ. Pɩkpazɩɣ ɖe-tisuu ɖoŋ se toovenim taa lɛ, Bibl lɩnɩ Yehowa cɔlɔ.”
11. Ɛzɩma Bibl paɣtʋ kila pɩzɩɣ asɩnɩ piya evelisi nɛ sɩwɛɛnɩ tisuu Bibl yɔɔ?
11 Ɛyaa sakɩyɛ kpaɣ Bibl paɣtʋ kila nɛ palabɩnɩ tʋmɩyɛ nɛ pɩwazɩ-wɛ. Piyeba nɛ petisi se toovenim taa lɛ, kɩlɩnɩ Ɛsɔ cɔlɔ. (Kalɩ Keɣa 18:8-12.) Koobu pɛlɛ nɔɔyʋ wɛ Japɔŋ ɛjaɖɛ taa. Ɛmawa se: “Ɛzɩma mɔ-hɔʋ taa mba kaakpaɣ Bibl paɣtʋ kila nɛ palabɩnɩ tʋmɩyɛ yɔ, piyeba nɛ ɖihiɣ koboyaɣ siŋŋ. Piyeba ɖɔɖɔ nɛ laŋhɛzɩyɛ, nɔɔ kʋɖʋmaɣ nɛ sɔɔlɩm pɛwɛɛ ɖɛ-hɛkʋ taa.” Bibl paɣtʋ kila sɩɣnɩ-ɖʋ se ɖikizi cɛtɩm Ɛsɔ sɛtʋ nɛ cɛtɩm lɩmaɣza. (Keɣa 113B:3-8) Wɩlɩtʋ ndʋ tɩtɔŋ se Ɛsɔ fɛyɩ yɔ, ɖoŋ weyi tɩwɛnɩ ɛyaa yɔɔ? Tiyeki nɛ ɛyaa kpakɩɣ kedeŋa ɛzɩ ɛsɔ nɔɔyʋ yɔ, nɛ pakpakɩɣ Yehowa ɖoŋ nɛ pɛcɛlɩɣ kedeŋa. Ɛyaa mba pɔtɔŋ se Ɛsɔ fɛyɩ yɔ, pamaɣzɩɣ se pʋcɔ nɛ piɖeni ɛyaa lɛ, pa-maɣmaɣ pɔ-cɔlɔ pɩlɩɣna. Ɛlɛ ye ɖɩcɔnɩ mbʋ palaba yɔ, patɩpɩzɩ nɛ pasɩnɩ ɛyaa nɛ pɛwɛɛnɩ lidaʋ nakʋyʋ cee wayɩ yɔɔ.—Keɣa 145:3, 4.
ALƖWAATƲ NDƲ ÑA NƐ LALAA ƖLAKƖ FAAWƖYƐ YƆ
12, 13. Ɛzɩma ɖɩpɩzɩɣ ɖɩkpaɣna nɛ ɖa nɛ sukulibiya, wɩlɩyaa yaa ɛyaa lalaa ɖɩla faawɩyɛ wondu kɩlɩzɩtʋ yɔɔ yaa Bibl yɔɔ?
12 Alɩwaatʋ ndʋ ña nɛ ɛyaa lalaa ɩlakɩ faawɩyɛ wondu kɩlɩzɩtʋ nɛ Bibl pɔ-yɔɔ yɔ, ɛzɩma ŋpɩzɩɣ ŋkpaɣna nɛ pɩlʋlɩ pee kɩbana? Kajalaɣ lɛ, ñɩnɩ nɛ ŋna mbʋ pɩ-yɔɔ petisiɣ yɔ. Ɛyaa nabɛyɛ tɔŋ se petisiɣ évolution wɩlɩtʋ yɔɔ, ɛlɛ pamaɣzɩɣ ɖɔɖɔ se Ɛsɔ wɛɛ. Pamaɣzɩɣ se évolution yɔɔ Ɛsɔ tɩŋnaa nɛ ɛlɩzɩ wondu ndɩ ndɩ ndʋ tɩwɛ wezuu yɔ. Lalaa ñɔtɔŋ se mba tisiɣ évolution wɩlɩtʋ yɔɔ, mbʋ pʋyɔɔ yɔ ye pɩtaakɛ toovenim yɔ, pataawɩlɩɣ-tʋ sukuli taa. Lalaa ñeyebi tisuu Ɛsɔ yɔɔ, mbʋ pʋyɔɔ yɔ Ɛsɔ sɛtʋ agbaa yeba nɛ pitibi-wɛ yɔɔɔ. Ye mbʋ, alɩwaatʋ ndʋ ña nɛ nɔɔyʋ ɩlakɩ faawɩyɛ pɩlɩɩnɩ ɛzɩma wezuu paɣzaa yɔ pɩ-yɔɔ yɔ, ɖoŋ ɖoŋ lɛ, pɩwɛɣ ɖeu se ŋcalɩ-ɩ pɔzʋʋ tɔm nɛ ŋna mbʋ pɩ-yɔɔ etisiɣ yɔ. Ye ŋnɩɣ ɛ-tɔm taa nɛ ŋwelisiɣni-i camɩyɛ yɔ, pʋtɔma ɛkaɣ tisuu nɛ ewelisini-ŋ camɩyɛ ɖɔɖɔ.—Tiiti 3:2.
13 Ye nɔɔyʋ ɛkaɖɩɣnɩ-ŋ se pʋyɔɔ ŋtisiɣ se Ɛsɔ lɩzɩnɩ wondu yɔ, ɛzɩma ŋpɩzɩɣ ŋkpaɣna? Pɔzɩ-ɩ nɛ ñamtʋ se eheyi-ŋ ɛzɩma ɛmaɣzɩɣ se wezuu paɣzaa yɔ. Pʋwayɩ lɛ, ŋpɩzɩɣ nɛ ŋheyi-i se ye wondu natʋyʋ ɩlɛɣzɩna nɛ tɩpɩsɩ lɛɛtʋ yɔ, pɩpɔzʋʋ se wonuu ŋgʋ kɩcalɩ wɛʋ yɔ, kɩpɩzɩ nɛ kihuu kɩ-tɩ yɔɔ. Lɔŋsɩnɖʋ weyi payaɣ se David Deamer yɔ, ɛyɔɔdaa se pʋcɔ nɛ pɩpɩzɩ nɛ pɩla mbʋ lɛ, pʋpɔzʋʋ se wonuu ŋgʋ kɩcalɩ wɛʋ yɔ, (1) kɩwɛɛnɩ tɔnʋʋ ŋgʋ kɩkandɩyɩɣ kɩ-yɔɔ yɔ; (2) kɩpɩzɩ kɩmʋ ɖoŋ weyi iyeki se kɩwɛɛ wezuu yɔ nɛ kɩlabɩnɩ-ɩ tʋmɩyɛ; (3) kɩwɛɛnɩ mbʋ pɩwɩlɩɣ ɛzɩma kɩkaɣ wɛʋ nɛ ɛzɩma kɩkaɣ paɣlʋʋ yɔ; nɛ (4) kɩpɩzɩ nɛ kɩɖɛzɩ kɩ-wɛtʋ wondu lɛɛtʋ ndʋ tɩlɩɣnɩ kɩ-taa yɔ. Lɔŋsɩnɖʋ ɛnʋ ɛtasɩ yɔɔdʋʋ se: “Wonuu ŋgʋ kɩwɛ wezuu yɔ, paa kɩwɛ ññɩɩ ɛzɩma yɔ, kɩ-wɛtʋ wɛ maamaaci kpem. Nɛ pɩlakɩ ɛyaa piti pɩdɩɩfɛyɩ.”
14. Ye pɩwɛ-ŋ kaɖɛ se ña nɛ ɛyaa ɩla faawɩyɛ évolution wɩlɩtʋ yɔɔ yaa wondu kɩlɩzɩtʋ yɔɔ yɔ, ɛbɛ ŋpɩzɩɣ nɛ ŋla?
14 Ye pɩwɛ-ŋ kaɖɛ se ña nɛ lalaa ɩla faawɩyɛ évolution wɩlɩtʋ yaa wondu kɩlɩzɩtʋ yɔɔ yɔ, ŋpɩzɩɣ ŋkpaɣ kɩɖaʋ ŋgʋ apostoloo Pɔɔlɩ kaalabɩnɩ tʋmɩyɛ yɔ. Ɛmawa se: “Paa ɖɩɣa ŋga lɛ, nɔɔyʋ manɩ-kɛ, nɛ weyi ɛma pɩtɩŋa payɩ yɔ, ɛnʋ lɛ Ɛsɔ.” (Ebr. 3:4) Ye ŋtɩŋnɩ nʋmɔʋ ŋgʋ kɩ-yɔɔ yɔ, pɩlʋlʋʋ pee kɩbana siŋŋ. Mbʋ pʋyɔɔ yɔ ɛyaa tɩŋa nawa se paa ɖɩɣa ŋga lɛ, ɛyʋ nɔɔyʋ manɩ-kɛ. Ye mbʋ, pɩwɩlɩɣ se wondu kɩlɩzɩtʋ ndʋ tɩ-tɔm wɛ maamaaci nɛ pɩkɩlɩ ɖɩɣa yɔ, nɔɔyʋ lɩzɩnɩ-tʋ. Ŋpɩzɩɣ ɖɔɖɔ ŋtɩŋnɩ ɛgbɛyɛ takayaɣ nakɛyɛ yɔɔ. Pɩɣa evelaɣ nakɛyɛ kaaheyi koobu halɩñɩnʋ nɔɔyʋ se ŋga eetisiɣ Ɛsɔ yɔɔ, ɛlɛ évolution wɩlɩtʋ yɔɔ ketisiɣ. Peeɖe koobu ɛnʋ ɛtɩŋnɩ La vie a-t-elle été créée? nɛ Cinq questions à se poser sur l’origine de la vie hatʋ cabɩ takayɩsɩ yɔɔ nɛ ɛ nɛ kɛ pala faawɩyɛ. Pɩlabɩ kpɩtaʋ kʋɖʋmʋʋ mbʋ yɔ pʋwayɩ lɛ, pɩɣa evelaɣ ŋga kɔyɔɔdɩ se: “Lɛɛlɛɛyɔ lɛ, mentisiɣ Ɛsɔ yɔɔ.” Piyeba nɛ pɩɣa evelaɣ ŋga kapaɣzɩ Bibl kpɛlɩkʋʋ nɛ kɔkɔɔ kapɩsɩ koobu.
15, 16. (a) Ɛzɩma ŋpɩzɩɣ ŋkpaɣna nɛ ña nɛ nɔɔyʋ ɩla faawɩyɛ Bibl yɔɔ? (b) Nɛ tɔm ndʋ yɔɔ pɩwɛɛ se ŋtaasɔɔ?
15 Ye nɔɔyʋ ɛpɩtɩɣ Bibl yɔɔ, ɛzɩma ŋpɩzɩɣ ŋkpaɣna nɛ ña nɛ ɩ ɩla faawɩyɛ? Pɔzɩ-ɩ nɛ eheyi-ŋ mbʋ pɩ-yɔɔ etisiɣ yɔ, nɛ ŋñaɣ pana nɛ ŋtɩlɩ tɔm ndʋ tɩpɩzɩɣ nɛ tɩkɛdɩnɩ-ɩ yɔ. (Ad. 18:13) Ye lɛɣtʋ ñɩnʋʋ ɛkɛdɩnɩ-ɩ yɔ, pʋtɔma ɛ-taa kaɣ labʋ leleŋ alɩwaatʋ ndʋ ŋwɩlɩɣ-ɩ se Bibl labɩ nɔɔ kʋɖʋmaɣ nɛ lɛɣtʋ ñɩnʋʋ yɔ. Lalaa taa kaɣ labʋ leleŋ alɩwaatʋ ndʋ ŋwɩlɩɣ-wɛ se Bibl taa natʋ tɔm lakɩ toovenim taa nɛ tɩwɛ nɔɔ kʋɖʋmaɣ nɛ ndʋ caanaʋ taa tɔm taa tazɩyaa mawa yɔ. Ŋpɩzɩɣ ɖɔɖɔ nɛ ŋyɔɔdɩ Bibl paɣtʋ kila wena apɩzɩɣ asɩnɩ ɛyaa yɔ a-tɔm, ɛzɩ wena awɛ Yesu pʋʋ yɔɔ tɔm yɔɔdʋʋ taa yɔ.
16 Taasɔɔ se ña-kaɖʋwa tɩkɛna se ña nɛ ɛyaa ɩhɔ tɔm, ɛlɛ pɩwɛɛ se ŋsɩnɩ-wɛ nɛ panɩɩ tɔm taa. Pʋyɔɔ lɛ, alɩwaatʋ ndʋ pɔyɔɔdʋʋ yɔ pɩwɛɛ se ŋwelisini-wɛ camɩyɛ. Pɔzɩ tɔm nɛ ñamtʋ, nɛ pʋwayɩ lɛ ŋyɔɔdɩ mbʋ pɩ-yɔɔ ŋtisiɣ yɔ nɛ nɔɔ kɩbaŋa nɛ ñamtʋ, kɔzɩ kɔzɩ alɩwaatʋ ndʋ ŋyɔɔdʋʋnɩ ɛyaa mba pakɩlɩ-ŋ yɔ. Ye ŋlakɩ mbʋ yɔ, pɩkaɣ-wɛ kɛdɩnʋʋ se pewelisini-ŋ. Pɩtasɩ lɛ, pakaɣ naʋ se paa ŋkɛ pɩɣa evelaɣ yɔ, ŋkpaɣ alɩwaatʋ nɛ ŋmaɣzɩ mbʋ pɩ-yɔɔ ŋtisiɣ yɔ pɩ-yɔɔ camɩyɛ. Ɛlɛ ye ŋnawa se nabɛyɛ caɣ se pɔhɔ tɔm kɩhɔm yem yaa pañɩnɩɣ se pohoŋi-ŋ ñe-tisuu yɔɔ yem yɔ, pɩtɩcɛyɩ se ŋkʋ ña-tɩ se ŋlɩzɩɣ-wɛ tɔm taa.—Ad. 26:4.
ÑƖNƖ BIBL TAA TOOVENIM TƆM NƐ ŊKPAZƖ ÑE-TISUU ÐOŊ
17, 18. (a) Ɛbɛ pɩzɩɣ pɩsɩnɩ-ŋ nɛ ŋwɛɛnɩ tisuu siŋŋ? (b) Tɔm ndʋ yɔɔ ɖɩkaɣ cosuu ñʋʋ ŋgʋ kɩkɔŋ yɔ kɩ-taa?
17 Bibl taa kajalaɣ wɩlɩtʋ ɖeke ɛɛpɩzɩɣ tɩsɩnɩ-ɖʋ nɛ ɖɩwɛɛnɩ tisuu siŋŋ. Ye mbʋ, kpaɣ alɩwaatʋ nɛ ŋtazɩ Bibl taa tɔm cukaŋ ñɩndʋ taa, ɛzɩ ɛyʋ kpakʋʋ alɩwaatʋ nɛ ɛñɩnɩɣ ñɩm nabʋyʋ yɔ. (Ad. 2:3-6) Labɩnɩ tʋmɩyɛ tɔm ñɩnʋʋ wondu ndʋ tɩwɛ kʋnʋmɩŋ nɩɩyɩ taa yɔ. Tɩ-taa natʋyʋ yɔ: Watchtower Library, BIBLIOTHÈQUE EN LIGNE, nɛ Index des publications yaa Guide de recherche pour les Témoins de Jéhovah. Pɩtasɩ lɛ, la ɖʋtʋ nɛ ŋkalɩ Bibl tɩŋa pɩnaɣ taa. Ye ɖɩkalɩɣ Bibl mbʋ yɔ, pɩkpazɩɣ ɖe-tisuu ɖoŋ siŋŋ. Mbʋ sɩnɩnɩ egeetiye yɔɔ cɔnɩyʋ nɔɔyʋ nɛ ɛñɔtɩnɩ Yehowa kpam alɩwaatʋ ndʋ ɛɛkɛ pɩɣa evelaɣ yɔ. Ɛkɛdaa se: “Mankalɩ Bibl tɩŋa, nɛ mbʋ sɩnɩnɩ-m nɛ mana se kɩlɩnɩ Ɛsɔ cɔlɔ. Piyeba nɛ pʋwayɩ lɛ, Bibl taa kɛdɛsɩ nzɩ mankalɩ alɩwaatʋ ndʋ maakɛ pɩɣa ɛjam yɔ, manɩɩ sɩ-tɔbʋʋ camɩyɛ. Mbʋ sɩnɩnɩ-m nɛ mɛnɖɛɛnɩ ɛzɩdaa fezuu taa.”
18 Lʋlɩyaa, ɩtaasɔɔ se pʋcɔ nɛ mi-piya pɩɩ fezuu taa lɛ, mɩ pɩwɛɛ se ɩsɩnɩ-sɩ. Ɛzɩma ɩpɩzɩɣ nɛ ɩsɩnɩ-sɩ nɛ sɩwɛɛnɩ tisuu siŋŋ? Ñʋʋ ŋgʋ kɩkɔŋ yɔ, kɩkaɣ-mɩ sɩnʋʋ nɛ ɩna nʋmɔŋ weyi ɩ-yɔɔ ɩpɩzɩɣ ɩtɩŋna nɛ ɩsɩnɩ-sɩ yɔ.